
LUCIUS    BRUTUS 

konsuler  i  Rom 

COLLATINUS 
VITELLIUS  1 

>    senatorer 

AQUILIUS  J 

VIRGILIA,  Bruti  hustru 

TITUS  1 

)    hans  sønner 

VALERIUS  J 

PUBLius,  en  fornem  romer,  krigstribun 

FABIUS 

SERVIUS 

CAMILLUS 

ANTONIUS 

VARIUS 

MUTIUS   SCÉVOLA 

VINDICIUS  1 

\    slaver  hos  Aquilius 

CORNELIA  J 

En  gammel  mand,  rebslageren,   slaven  Marius,   kongens 

sendebud,  terner,  senatorer,  borgere,  liktorer,  soldater  og 

folkemængde. 


romerske  patriciere 


FØRSTE  AKT. 


Forum.    Til  venstre  og  mod  baggrunden  ses  Marstemplet.    Over  det 
rager  Capitol.     I  forgrunden  og  til  højre  en  tribune  med  sæder. 

En  flok  borgere  kommer  ind. 

FØRSTE  BORGER.  Men  her  er  jo  ingen 
konsul. 

ANDEN  BORGER.  Vi  kommer  for  tidligt. 
De  holder  endnu  paa  med  ofringen. 

TREDJE  BORGER.  Du  skal  se,  at  ogsaa  kon- 
sulerne har  narret  os.  De  kommer  ikke  hid  og 
øver  ret  i  mod  os.     Men  de  kan  passe  sig. 

FØRSTE  BORGER.  Hvis  de  narrer  os,  saa 
skal  vi  skydse  konsulerne  samme  vei  som  kongen. 

ANDEN  BORGER.  Se  der  staar  kongens  tri- 
bune endnu.  Det  var  paa  det  sæde,  han  sad  og 
skjænded   lovene    i  Rom.     Skal  vi  rive  det  ned? 

TREDJE  BORGER.  Det  var  der  han  sad  og 
spytted  paa  os.     Ned  med  det! 

FLERE     (stormer  frem  mod  tribunen.)       Ned     med     dCt! 

Ned  med  det!     Riv  det  ned! 

Brutus.  1 


FJERDE  BORGER  (springer  foran  de  andre  op  paa  tri- 
bunen.)    Stop,   Stop!      Hør  et  ord! 

FØRSTE  BORGER.  Hvad!  Gaa  din  vei. 
Var  du  ikke  selv  med  at  rive  slottet  ned.  Af 
veien ! 

FJERDE  BORGER.  Ti  stille  og  hør!  Det  er 
her  paa  dette  sæde,  at  konsulerne  skal  sidde. 
Konsul  Brutus  skal  sidde  der,  naar  han  dømmer 
skurkene  i  Rom. 

TREDJE  BORGER.  Er  det  sikkert?  Vil 
Brutus  komme  hid  og  indfri  hvad  han  har  lovet 
os? 

FØRSTE  BORGER.  Vil  han  bli  bedre  end 
kongen?     Det  er  det,  vi  spør  om, 

ANDEN  BORGER.  For  hvis  han  lurer  sig 
fra  det,  saa  skal  det  gaa  ham  som  kongen! 

FJERDE  BORGER.  Hvem  vover  at  si  noget 
ondt  om  Brutus?  Var  det  ikke  ham,  som  reiste 
oprøret  imod  bøddelen  og  frelste  Rom? 

ANDEN  BORGER.  Det  var  det.  Men  vil 
han  bli  bedre  selv?  Hvad  vil  han  gjøre?  Det 
er  det  vi  spør  om. 

FJERDE  BORGER.  I  dag  vil  han  skjænke 
folket  de  gamle  rettigheder,  saa  vi  faar  afgjøre 
vore  sager  selv.  Hver  en  fattig  vil  faa  samme 
ret  som  en  rig. 

FLERE.     Er  det  sandt?     Er  det  sandt? 


FJERDE  BORGER.  I  skulde  takke  Brutus, 
heller  end  at  skumle! 

MÆNGDEN.    Det  vil  vi.    Leve  Lucius  Brutus! 

(En  anden   flok   borgere   kommer,   slæbende  paa  en  statue  af  kongen.) 

FØRSTE  BORGER.  Ei,  ei  —  se  der!  Heida, 
gode  venner,  er  der  endnu  flere  statuer!  Hvor 
fandt  I  denne? 

ANDEN  BORGER.  Hvorfor  har  I  ikke  knust 
den? 

FEMTE    BORGER    (haler  billedstøtten  frem).      Vi    kom 

over  den  i  dronningens  have.     Se  her!    Au,  den 
har  faaet  en  næsestyver. 

FØRSTE  BORGER  (sparker  tu  den).  Der  har  du! 
Gaa  væk  der,  jeg  vil  spænde  hodet  i  stykker 
paa  ham! 

ANDEN    BORGER.      Nei,    lad  være.     Skal  vi 

se,    om    han   kan   staa  paa  sine  ben?    (vii  reise  sta- 
tuen op.) 

TREDJE  BORGER.  Nei,  lad  os  heller  knuse 
den  der  som  alle  de  andre.     Afveien! 

FJERDE  BORGER.  Gaa  væk!  Op  med  kon- 
gen.    Vi  vil   tale  med  ham! 

(Statuen  reises  op.) 

FEMTE  BORGER.  Romere  —  her  ser  I  eders 
konge ! 

(Mængden  viger  uvilkaarlig  tilbage  og  blir  taus.) 

FØRSTE  BORGER  (i  ærefrygt).  Det  er  virkelig 
kongen. 

ANDEN  BORGER.  Det  ligner  ham  ganske 
godt. 

TREDJE  BORGER.  Den  stod  i  dronningens 
have.  Alle,  som  gik  forbi,  maatte  stanse  op  og 
knæle  for  den. 

FJERDE  BORGER.  Jeg  synes  I  røber  lyst  til 
at  knæle  for  den  nu  ogsaa!  Er  denne  sten  nok 
til  at  faa  slaveblodet  til  at  vaagne!  Se  til,  at  I 
kommer  hid  og  spytter  paa  ham! 

FØRSTE  BORGER.     Gjør  det  selv,  Marius. 

ANDEN  BORGER.  Ja,  du  er  skrædder  og  vant 
til  at  spytte  paa  traaden. 

FJERDE  BORGER.  Nu  tar  I  snart  flugten! 
Uslinger!     Stympere! 

FEMTE  BORGER.  Hvis  Brutus  havde  været 
lige  saa  feig  som  I,  da  sad  endnu  tempelskjæn- 
deren  som  konge  i  Rom. 

FØRSTE  BORGER.     Der  kommer  en  senator. 

ANDEN  BORGER.  Han  har  set  os.  Han 
kommer  hid! 

TREDJE  BORGER.    Det  er  den  ædle  Aquihus. 

FJERDE  BORGER.  Blir  I  nu  ogsaa  ræd  for 
en  senator!  Frygter  I,  han  kommer  med  et  ris! 
Kom  hid  og  spyt  paa  kongen,  saa  senatoren  ser 
det! 

AQUILIUS  (i  senatortoga).  Hvad  gjør  I  her,  I 
pak!  Se  til,  at  I  kommer  af  veien,  før  konsulerne 
kommer. 


FJERDE  BORGER.  Hvem  er  du,  som  kom- 
mer her  og  fornærmer  frie  Romere? 

AQUILIUS.  Se  paa  mig,  din  hvalp.  Jeg  er 
senatoren  Aquilius. 

FJERDE  BORGER.  Og  jeg,  herre,  er  skræd- 
der i  Rom. 

AQUILIUS.  Saa  pak  dig  hjem  til  din  saks  og 
dit  strygejern  og  tag  de  andre  rotter  med  dig! 

FJERDE  BORGER.  Det  samme  siger  jeg  til 
dig!     Pak  dig  hjem,  før  konsulerne  kommer! 

AQUILIUS.     Hvad? 

FJERDE  BORGER.  Og  tag  alle  pantelaanere 
og  pengesække  og  blodigler  med,  stæng  dem  ind 
i  et  hus  og  stik  ild  paa  det.  For  nu  skal  her 
bli  andre  tider  i  Rom. 

AQUILIUS.  Hvad!  Han  bruger  mund!  Han 
mukker!  Han  ...  nej  nu  har  jeg  aldrig  .  .  .!  Af 
vejen!    Paa  knæ  med  dig!    Paa  knæ  alle  hører  I. 

(Nogle  knæler,  men  staar  op  igjen.) 

FJERDE  BORGER.  Ha,  han  tror,  at  vi  frem- 
deles er  slaver!  Gaa  din  vei!  Hvor  har  du 
været,  siden  du  ikke  ved,  at  folket  nu  er  herrer 
i  Rom?  Paa  knæ  med  dig!  Du  tror,  de  rige 
fremdeles  kan  piske  os  med  deres  pantebreve  og 
sælge  vore  børn  som  slaver!  Nei  vent  du!  I 
skal  alle  bli  hængt  i  eders  egne  pengeskab! 

FEMTE  BORGER.     Paa  knæ  med  dig!     Igle! 


Vi   vil    ei    taale    eders   hovmod   mer!      Paa   knæ 
med  dig,  din  vinsæk! 

AQUILIUS  (griber  efter  sværdet).  Jeg  tror,  de  Spyt- 
ter mig  i  ansigtet.  I  truer!  I  vil  agere  herrer! 
Hvem  er  det  I  trækker  om  med?  Er  det  kon- 
gen? 

FJERDE  BORGER.  Det  var  kongen,  herre.  Vi 
har  trukket  ham  gennem  alle  de  møddinger,  som 
findes  i  Rom,  og  han  har  fundet  sig  taaleligt  i 
det. 

AQUILIUS.  Lad  statuen  bli  her  i  fred,  og 
pak  jer,  eller  jeg  hugger  hodet  af  jer! 

FEMTE  BORGER.  Skal  vi  taale,  at  han 
hundser  os? 

FJERDE  BORGER  (tii  Aquiiius).  Nu  faar  du  tie, 
eller  vi  sætter  dig  paa  hodet  og  trækker  dig 
samme  vei  som  kongen. 

AQUILIUS  (siaar  om).  Og  hvis  nu  kongen  kom 
med  en  hær  og  tog  sin  magt  igjen?  Da  vilde  I 
faa  strække  ben  paa  korset. 

FEMTE  BORGER.  Bed  ham  at  komme,  herre. 
Brutus  vil  vist  hilse  ham  velkommen. 

AQUILIUS.  Hør,  I  røvere,  jeg  skal  fortælle 
jer  en  nyhed.     Kongen  .  .  . 

FØRSTE    BORGER    (nærmer  sig  truende).      Sig    blod- 

hunden I 

(De  andre  fatter  mod  og  omringer  Aquiiius.) 


FLERE.     Sig  blodhunden! 

AQUILIUS  (viger  bagiængs).  Vel,  blodhunden! 
Han  har  meget  guld. 

FJERDE  BORGER.  Det  er  godt  for  ham  det. 
For  herefter  har  han  ikke  os  at  plyndre. 

AQUILIUS.     Kongen  vil  .  .  . 

ANDEN  BORGER  (truende).  Sig  tempelskjæn- 
deren ! 

FLERE.     Sig  tempelskjænderen ! 

AQUILIUS  (viger).  Vel,  tempelskjænderen.  Han 
tænker  paa  at  skjænke  alt  sit  guld  til  folket  i 
Rom. 

FØRSTE  BORGER.    Ha,  det  vil  du  indbilde  os. 

(Man  haanler.) 

AQUILIUS.     Og  kongen  vil  .  .  . 

TREDJE  BORGER.  Han  siger  endnu  kongen. 
Sig  bøddelen,  hugormen,  svinet! 

FLERE  (rasende).    Sig  bøddelen! 

AQUILIUS  (viger).  Vel,  bøddelen.  Han  angrer, 
at  han  ei  var  mere  mild  mod  smaafolk.  Næste 
gang  vil  han  bli  folkets  ven. 

FJERDE  BORGER.    Var  det  næste  gang  du  sa? 

FØRSTE  BORGER.  Næste  gang!  Sig  det  til 
konsul  Brutus! 

FEMTE  BORGER.  Han  staar  her  og  vil  friste 
os  med  guld.     Han  er  en  forræder! 


FLERE.     Forræder! 

TREDJE  BORGER.  Dette  skal  konsul  Brutus 
faa  vide.     Lad  os  gaa  imod  ham  og  si  ham  det. 

FLERE.  Lad  os  gaa  ham  imøde!  Brutus  — 
det  er  Roms  Konge! 

ANDRE.  Leve  konsul  Brutus,  som  frelste 
Rom. 

(De  vælter  statuen  over  ende,  gir  den  nogle  spark  og  slæber  den  med 
efter  benene.    Alle  ud  til  venstre). 

VITELLIUS  (i  senatortoga,  gammel,  men  rank.  Han  ler 
støiende,  idet  han  træder  frem  fra  høire). 

AQUILIUS  (samler  sig).  Ei,  min  ædle  Vitellius.  Du 
forlod  ogsaa  ofringen  før  tiden? 

VITELLIUS.      Straks    efter    dig.     Jeg    vilde 
gjerne  tale  med  dig. 

AQUILIUS.     Men  hvorfor  ler  du? 

VITELLIUS.  Jeg  stod  her  og  saa  paa,  at  den 
ellers  saa  fornemme  Aquilius  prøvde  at  vinde 
gunst  hos  folket. 

AQUILIUS.  Da  tog  du  feil.  Jeg  prøvde  hun 
at  tale  en  flok  banditter  til  rette. 

VITELLIUS.  Saa  —  at  tale  til  rette.  Ja,  det 
er  det  nye.  Før  straffede  man  optøier  af  pøbelen, 
nu  skal  man  stikke  sin  tunge  ned  i  deres  skarn 
og  tale  til  rette. 

AQUILIUS.  Hvad  værre  er,  de  hunde  be- 
gynder at  spille  herrer.  Det  ender  med  at  en 
senator  maa  følge  en  gadefeier  og  bære  hans 
lime. 


VITELLIUS.  Det  er  friheden,  min  ven.  Spørg 
Brutus,  og  han  vil  svare:    Det  er  friheden. 

AQUILIUS.  Men  var  det  den  slags  frihed, 
vi  kjæmped  for?  I  tre  dage  har  Roms  pøbel 
været  drukken  og  fyldt  gaderne  som  en  flok 
vilde  dyr. 

VITELLIUS.  Husk  de  har  skreget:  Leve  fri- 
heden! 

AQUILIUS.  Ja  brølet  har  de,  kom  det  an  paa 
brølet.  Og  nu  skal  det  bli  de  der,  som  styrer 
Rom,  og  vi  maa  bukke  og  takke  til,  at  vi  faar 
lov  at  leve. 

VITELLIUS.  Er  du  sikker  paa,  at  vi  faar  lov 
at  leve? 

AQUILIUS.     Hvad?     Ved   du  mere   end  jeg? 

VITELLIUS.  Før  havde  vi  én  tyran,  nu  faar 
vi  tusen.  Men  det  er  vor  egen  skyld,  hvorfor 
hjalp  vi  dem.     Nu  faar  vi  takken. 

AQUILIUS.  Og  Brutus?  Har  han  ikke  mag- 
ten?    Hvad  er  meningen? 

VITELLIUS.  Jo,  friheden  har  skaffet  Brutus 
magten,  det  har  du  ret  i. 

AQUILIUS.  Det  siges,  at  alle  gjældsbreve, 
som  er  over  et  aar  gamle,  de  skal  brændes.  Vi, 
som  har  sparet  sammen  og  ei  drukket  op  det 
hele,   vi   skal   ruineres.     Kan  Brutus  ville  dette? 

VITELLIUS.      Brutus?      Han    er    jo    slave    af 

pøbelen.     Hundene   skriger  næsten   sin  Mave  ud 
af  munden:    Leve  Brutus,  som  frelste  Rom. 

AQUILIUS.  Som  frelste  Rom.  Var  Brutus 
da  alene  derom? 

VITELLIUS.     Ja,  det  var  han. 

AQUILIUS.  Hvad?  Var  ikke  du  og  jeg  og 
mange  andre? 

VITELLIUS.  Nei,  det  var  vi  ikke.  Brutus  og 
ingen  anden  frelste  Rom. 

AQUILIUS.  Jaha  —  det  er  sandt,  du  er  hans 
svoger. 

VITELLIUS.  Min  svoger  er  han.  Det  viste 
han,  straks  han  kom  til  magten,  at  jeg  var  hans 
svoger. 

AQUILIUS.  Sig,  hvorfor  blev  du  afsat  som 
skatmester  over  Rom? 

VITELLIUS.  Sig,  hvorfor  blev  du  afsat  som 
høvedsmand  for  rytteriet? 

AQUILIUS.  Han  vrøvled  noget  om,  at  den 
anden  havde  vist  mere  dygtighed. 

VITELLIUS.  Min  ven,  jeg  skal  betro  dig 
noget  —  dog,  det  er  sandt,  han  er  min  svoger. 
Men  hvis  jeg  sa,  at  han  frygter  os,  og  at  alle 
vi,  som  i  modgang  var  hans  venner,  vi  kan  ei 
være  sikre  paa  vort  liv  .  .  .  Dog  merk  dig,  jeg  sa 
det  ikke. 

AQUILIUS.    Hør,  Vitellius,  jeg  er  aldrig  sikker 

paa  dig.    Hvorfor  siger  du  dette  her?    Vel  ei  for 
at  lokke  mig  i  en  fælde? 

VITELLIUS.  Hør,  Aquilius,  indrømmer  du  ei, 
at  da  vi  styrted  kong  Tarquinius,  da  styrted  vi 
dig  og  mig  og  alle  hædersmænd  i  Rom? 

AQUILIUS.     Hvorfor  siger  du  det? 

VITELLIUS.  Kongen  havde  sine  feil.  Men 
blir  Brutus  og  pøbelvældet  bedre?  Kongen  holdt 
landstrygerne  til  hoveriarbeidet,  men  er  det  bedre 
at  de  gaar  frie  om  paa  røveri  i  Rom? 

AQUILIUS.     Hvad  mener  du  med  dette? 

VITELLIUS.  Før  gav  vi  altid  Kongen  skylden 
for  al  elendighed  i  Rom.  Inat  laa  jeg  og  tænkte 
meget  paa  denne  arme  konge. 

AQUILIUS.  Aa,  Vitellius,  man  kan  ei  stole 
paa  dig.     Farvel.     Du  gaar  en  andens  ærind. 

VITELLIUS.  Gid  jeg  havde  tiltro  til  en  ærlig 
mand  i  Rom.  Men  jeg  tror  heller  ikke  dig. 
Farvel. 

AQUILIUS.  End  et  ord.  Det  undred  mig, 
at  denne  bande  skreg,  at  Brutus  var  Roms  sande 
konge? 

VITELLIUS.     Hvad?     Hørte  du  det? 

AQUILIUS.  Ved  mit  sværd,  det  var  deres 
ord. 

VITELLIUS.  Ja,  onde  tunger  paastaar  .  .  , 
dog  nei,  jeg  er  hans  svoger.     Farvel. 

AQUILIUS.     Vitellius,  kan  man  stole  paa  dig? 

VITELLIUS  (vender).  Kun  et  lidet  ord,  Aqui- 
lius.  Man  paastaar  —  jeg  ved  det  ei  —  men 
man  paastaar,  at  kongen  i  al  hemmelighed  har 
sendebud  i  Rom. 

AQUILIUS.     Hvad?     Er  det  muligt? 

VITELLIUS.     Du  ved  intet  derom? 

AQUILIUS.     Intet.     Er  de  nylig  kommet? 

VITELLIUS  (om  lidt).  Den  sa  du  ganske  bra. 
Skjønt  —  nogen  mester  er  du  endnu  ikke. 

AQUILIUS.     Hvad  mener  du? 

VITELLIUS  (betragter  ham).  Sig  det  engang  til, 
at  du  ei  kjender  til  den  sag  med  kongens  sende- 
bud. 

AQUILIUS  (om  lidt).     Sig,   om  Brutus   ved  det? 

VITELLIUS.  Hvor  mange  dage  har  du  huset 
dem? 

AQUILIUS.  Sig  mig,  hvem  som  har  røbet 
.  .  .  ved  Brutus  dette? 

VITELLIUS.  Min  ven,  jeg  alene  ved  det. 
Hvordan  —  det  blir  min  egen  sag.  —  Men, 
hvad  vil  du  gjøre?     Og  hvad  er  deres  ærind? 

AQUILIUS.     Jeg  ved  det  ikke. 

VITELLIUS.     Du  ved  det  ikke? 

AQUILIUS.  Kanske  deres  mening  er  at  samle 
kongens  eiendomme  i  Rom? 

VITELLIUS.  Den  gjorde  du  bedre.  Rigtig 
upaaklageligt.  Sig  det  med  det  samme  ansigt  til 
Brutus.  Bed  om  lov  for  kongens  sendebud  til 
at  opholde  sig  i  Rom  for  at  samle  hans  eiendom. 
Det  er  en  god  idé,  og  man  kunde  faa  brug  for 
guld. 

AQUILIUS.  Du  spøger.  De  vilde  bli  hals- 
hugget i  samme  time. 

VITELLIUS.  Ja,  hvis  man  gør  det  klodset. 
Men  husk,  idag  skal  folket  selv  afgøre  den  slags 
sager.  At  foreslaa  tingen  ganske  aabenlyst  væk- 
ker mindre  mistro. 

AQUILIUS.     Men  konsulerne?     Brutus! 

VITELLIUS.  De  har  selv  git  magten  til  fol- 
ket.    Og  jeg  skal  tale  nogle  ord  til  folket. 

AQUILIUS.  Og  du  tror  folket,  som  hader 
kongen  mer  end  pesten  .  .  . 

VITELLIUS.  Min  kjære  ven  —  folket  kan 
man  faa  til  at  stemme  for  sin  egen  dødsdom, 
bare  man  forstaar  at  tale  folkeligt.  Som  sagt, 
jeg  skal  tale  til  folket. 

AQUILIUS.  Og  hvis  du  nu  ikke  gjorde  det? 
Hvis  jeg  blev  alene?  Man  tog  mig  for  en  for- 
ræder og  hængte  mig  paa  korset. 

VITELLIUS.  Der  —  tag  denne  ring  som  pant. 
Men  der  koqimer  den  gale  Fabius.  Altsaa,  vi 
stoler  paa  hinanden!  (tii  Fabius)  Naa,  din  skøier. 
Har  du  gjort  flere  streger  siden  sidst? 

FABIUS  (kommer).    Nej,  ikke  fler. 

AQUILIUS.    Hvem  har  du  ærtet  livet  af  idag? 

VITELLIUS.  Ak,  var  du  gaat,  da  han  for- 
styrrede ofringen  i  templet.  Just  som  Brutus  la 
dyret  over  ilden,  skreg  den  skøier  der:  Brutus, 
dit  hus  brænder! 

AQUILIUS.  Fabius,  Fabius,  du  blir  hængt! 
—  Og  hvad  sa  Brutus? 

FABIUS.  Brutus,  han  fortsatte  roligt  ofringen 

og  sa:    Lad  huset  brænde.     Aa,  om  man  vælted 

Monte  Cavo  ned   paa  næsen  af  ham,   han  saa  ei 

op  engang.  Han  er  Brutus  er  han. 

VITELLIUS.  Det  kunde  hænde,  Fabius,  at  vi 
engang  fik  brug  for  andet  end  skjælmstykker  af 
dig.     Dog  nei,  du  er  for  ung. 

FABIUS  (ivrig).      Stol  paa   mig!     Hvad   er  det? 

VITELLIUS.  Nei,  du  kan  ei  tie  —  du  faar 
vente  til  du  faar  mere  skjæg.  Men  der  kommer 
Roms  store  Mand  —  eller  er  det  ikke  ham? 

AQUILIUS.  Jo,  det  er  Publius  Valerius.  Han 
har  været  sengeliggende,  fordi  han  ei  blev  konsul. 

VITELLIUS.  Det  var  noget  for  os  .  .  .  Vent, 
jeg  vil  føle  ham  paa  tænderne. 

PUBLIUS  (kommer).     Vær  hilset,  ædle  herrer! 

(Man  hilser  ham  ærbødigt). 

VITELLIUS.  Naar  man  taler  om  solen  .  .  . 
kort,  vi  stod  netop  og  talte  om  dig,  Publius. 

PUBLIUS.  Da  er  I  vist  de  eneste.  Thi  hele 
Rom  taler  ellers  kun  om  Lucius  Brutus. 

VITELLIUS.  Det  er  skade,  at  Publius  ei  er 
blandt  dem,  man  taler  om.  Aquilius  og  jeg  har 
netop  talt  om  det. 

PUBLIUS.  Kjære  Venner,  alle  kan  ei  styre 
Rom,  og  det  er  bedre  at  være  den  første,  som 
lyder,  end  den  anden,  som  byder? 

VITELLIUS.     Hvorfor  den  anden? 

PUBLIUS.  Hvad?  Skulde  nogen  være  foran 
Brutus?  Er  vi  ei  enige  om,  at  han  er  fader  for 
den  seir,  vi  vandt? 

VITELLIUS.  Det  er  vi  selvsagt,  og  vi  stod 
netop  her  og  roste  Brutus.  Det  er  en  klog  herre, 
og  han  har  vist  ret,  naar  han  mistænker  dig. 

PUBLIUS.     Mistænker  Brutus  mig? 

VITELLIVS.  Ja,  og  han  forbød  romerne  at 
stemme  paa  dig. 

PUBLIUS.     Gjorde  han  det? 

VITELLIUS.  Det  er  vist  rigtig  af  ham,  naar 
han  er  ræd  din  dygtighed.  Men  hvorfor  vilde 
han  ha  det  æsel  Collatinus  som  medkonsul?  Er 
ogsaa  Collatinus  fader  for  vor  seir? 

FABIUS.     Han  er  ei  fader  til  sine  egne  børn. 

PUBLIUS.     Hvad  siger  du,  Fabius? 

AQUILIUS.  Ja,  venner,  ved  I,  hvorfor  Colla- 
tinus blev  konsul.  Jo,  fordi  .  .  .  (brister  i  laner)  nei, 
det  er  for  morsomt. 

FABIUS.     Fordi  Collatinus. var  hanrei. 

PUBLIUS  dermed)  I  lyver,  I  lyver! 

AQUILIUS.  Ved  Jupiter!  Brutus  sa  til  fol- 
ket: Stem  ei  paa  Publius,  som  bor  i  et  palads, 
nei  Collatinus,  hvis  hustru  kongen  voldtog,  han 
maa  hade  kongemagten  mer  end  nogen,  derfor, 
romere,  stem  paa  Collatinus. 

VITELLIUS.     Hvis  man  altsaa  er  hanrei  .  .  . 

AQUILIUS.  Saa  er  det  en  dyd,  som  Brutus 
lønner  med  en  konsultoga.  O,  venner,  nu  for- 
staar  vi,  hvorfor  han  vrager  os  .  .  . 

PUBLIUS.  Det  er  meget  morsomt,  men  kjære 
venner,  jeg  synes  I  er  bitre.  Brutus  —  naaja, 
han  kan  være  haard  som  jern  og  frygtelig  som  en 
orkan,  men  han  er  trofast.  Den  store  mand  kjendes 
paa  den  bagvaskelse,  der  svirrer  om  ham,  men 
I  og  jeg,  lad  os  ei  være  spurvene,  der  følger 
ørnen  med  taabelige  skrig.  Lad  os  nu  glæde  os 
over  seiren  og  hædre  Brutus! 

VITELLIUS.     De    ord   er   som   talt   ud   af  mit 

hjerte,     Publius.        (Fabius  vender  sig  bort  og  ler).        BrUtUS 

har  store  planer  og  hør  den  ene:  For  at  lære 
romerne  den  dyd  at  foragte  rigdom,  vil  han,  vi 
skal  rive  vore  slotte  ned  og  drives  tomhændet 
bort  fra  alt,  vi  eier.  Det  kan  bli  haardt,  men  jeg 
ber  dig,  Publius,  gaa  i  spidsen,  du  er  den  rigeste! 

AQUILIUS.  Hvad?  Er  det  muligt?  Ja,  du, 
Vitellius,  som  er  hans  svoger,  du  maa  jo  vide  det. 

PUBLIUS.  Ja,  venner,  jeg  er  ingen  slave  af 
det,  jeg  eier.  Kan  det  tjene  statens  velfærd  — 
^odt!     Saa  tag  det  hele! 

AQUILIUS.     Hvad?     Er  det  din  mening? 

VITELLIUS.  Og  pøbelen  brænder  af  trang 
til  at  hevne  sig  paa  alle,  som  eier  noget.  Der 
tales  om  store  planer  for  inat  —  at  mængden 
vil  storme  vore  huse,  at  vi  kan  se  vore  kvinder 
skjændet  og  vore  børn  lemlæstet,  men  jeg  siger: 
Om  det  gaar  paa  livet  løs,  saa  bør  vi  ofre  os 
for  statens  velfærd. 

AQUILIUS.  Hvad?  Kan  Brutus  ville  dette 
—  ja  du  maa  jo  vide  det,  som  er  hans  svoger. 
Men  skal  da  dette  være  takken,  fordi  vi  .  .  .  dog 
nei,  jeg  tier. 

PUBLIUS.  Jeg  ved  ei,  om  I  driver  løier  med 
mig.  Men  ærlig  talt,  vil  Brutus  gi  pøbelen  frie 
tøiler  mod  os? 

VITELLIUS.  Om  Brutus  vil  .  .  .  Det  er  jo 
Leve  Brutus,  pøbelen  skriger,  mens  den  plyndrer. 
Leve  Brutus,  kong  Brutus! 

PUBLIUS.     Hvad?     Kong  Brutus! 

AQUILIUS.  Netop.  Jeg  hørte  det  med  egne 
jøren. 

VITELLIUS.  Det  kan  jo  gjælde  statens  vel- 
færd, og  derfor  er  det  vist  rigtig,  at  vi  faar  kong 
Brutus. 

AQUILIUS.  Aa,  Publius,  sig  om  dette  .  .  . ! 
Dog,  Brutus  har  vist  ret:  Man  kan  ei  stole 
paa  dig. 

PUBLIUS.  Mine  herrer,  jeg  vil  ei  stille  mig 
for  eders  domstol.     Farvel.     Jeg  tror  jer  ikke. 

Brutus.  2 

VITELLIUS.  Nei  hør,  Publius,  vil  du  ha  be- 
vis! Se  det  purpurteppe  der  paa  dommersædet. 
Brutus  er  biet  fornem.  Det  er  kongens  teppe. 
Leve  kong  Brutus! 

AQUILIUS.  Hvad  siger  du,  Publius?  Tviler 
du  endnu!  Er  du  blind?  Skal  Rom  forbandes 
af  en  ny  tyran? 

PUBLIUS.  Hør,  tal  nu  ærligt!  Har  Brutus 
forlangt  det  teppe  der,  og  er  det  kongens? 

VITELLIUS.  Om  Brutus  .  .  .!  Ha  ved  du  ei, 
at  pøbelen  fik  lov  at  plyndre  slottet,  kun  kongens 
dragter  frelste  han  for  sig.  Men  det  kan  jo  være 
for  statens  velfærd.  Idag  det  teppe,  imorgen 
purpurkaaben ! 

PUBLIUS.  Ja,  det  ligner  Brutus  at  ville 
smykke  sig  med  kongens  fjær!  Jeg  vædder,  at 
saasnart  han  ser  det,  sparker  han  det  bort! 

VITELLIUS.  Jeg  vædder  imod.  To  heste,  om 
du  vil! 

PUBLIUS.  Gjerne  fire!  Det  være  vædde- 
maal!  Konsulerne  maa  snart  være  her,  saa  vi 
faar  syn  for  sagen. 

AQUILIUS.  Og  hvis  du  taber,  Publius?  Hvad 
vil  du  gjøre?  Kan  vi  stole  paa  dig?  Du  er  den 
eneste,  som  kunde  frelse  Rom. 

PUBLIUS.  Lad  os  se,  hvad  væddemaalet 
siger.     Farvel  saa  længe! 

(Gaar). 

AQUILIUS.  Han  trode  ei  et  ord  af,  hvad 
vi  sa. 

VITELLIUS.  Der  var  dog  noget  i  hans  øine. 
Men  selv  om  vi  ei  tror  den  første  gang,  saa  gaar 
det  lettere  den  næste.  Publius  er  for  stolt  til  at 
røbe  sin  sygdom  over,  at  han  ei  blev  konsul, 
men  netop  derfor  glemmer  han  det  aldrig.  Vent 
nu!  Vi  har  slaat  gnisterne,  flammen  kommer 
siden ! 

FABIUS.     Der  kommer  Bruti  sønner! 

VITELLIUS.  Ah,  Titus  og  Valerius!  —  Ved 
I,  at  Brutus  behandler  dem  som  slaver,  fordi  jeg 
er  deres  morbror.  Gaa  afsides,  jeg  vil  tale  med 
dem.     I  skulde  bare  vide  .  .  . 

AQUILIUS.  Hvad?  Har  du  planer  med  hans 
sønner? 

VITELLIUS.     Siden  —  gaa  nu! 

(Aquilius  og  Fabius  gaar  afsides) 

VITELLIUS  (til  Titus  og  Valerius).  Kom  hid,  kjære 
venner! 


TITUS     og    VALERIUS    (nærmer  sig  og  hilser).       Min 

ædle  morbror! 

VITELLIUS.    Jeg   synes   I   lister   jeg   omkring 
som  rædde  katte.     Er  det  mig  I  frygter? 

TITUS.      Nei,    morbror,    vi    søger    dig,    og    vi 
maa  skynde  os! 

VITELLIUS.     Tak,   venner,   fordi  I  søger  mig. 

2* 

Men    hvorfor   var   I    ei    ved    ofringen    i    templet? 
Jeg  vædder,  I  havde  husarrest  idag  igjen. 

VALERIUS.  Ja,  morbror,  vi  skulde  sidde 
hjemme. 

VITELLIUS.  Hvorfor?  Har  du,  Titus,  ei 
kunnet  remse  op  din  Pythagoras? 

TITUS.  Jeg  faldt  af  hesten  under  øvelsen 
igaar. 

VITELLIUS.  Ei,  ei!  Jeg  husker  eders  far 
som  ung.     Han  faldt  tidt  af  hesten. 

TITUS  (til  vaierius).     Høfer  du  det? 

VALERIUS.  Og  jeg,  morbror,  kom  i  skade 
for  at  gi  en  slave  en  ørefig. 

VITELLIUS.  Det  var  en  stor  forbrydelse.  Er 
han  gal?  Har  han  glemt,  at  i  eders  alder  var 
han  en  tyran  mod  slaver  og  mer  end  engang 
slog  han  dem  i  svime. 

VALERIUS  (til  Titus).     Hører  du  det? 

TITUS.  Morbror,  vi  søger  dig  for  at  be  dig 
udvirke  hos  far,  at  vi  faar  fri  imorgen.  Hele 
Roms  ungdom  drager  til  fest  i  Tusculum. 

VALERIUS.  Gjør  det,  morbror.  Men  vi  maa 
skynde  os  hjem,  før  konsulerne  kommer. 

VITELLIUS.  Nei,  venner,  jeg  vil  ei  længer 
staa  paa  eders  side.  Gaa  hjem  til  eders  fængsel, 
I  fortjener  det! 

TITUS.     Hvorfor  siger  du  det? 

VALERIUS.  Hvorfor,  morbror?  Vi  har  ei 
gjort  noget  imod  din  vilje. 

VITELLIUS.  Eders  far  har  nok  ret  i  sin 
strenghed  mod  jer.  Thi  folk  siger,  at  I  hver 
kvæld  lægges  i  svøb  som  pattebørn,  og  at  I 
endnu  bruger  amme!  Er  det  sandt,  da  vil  jeg 
ei  tale  med  jer. 

TITUS  og  VALERIUS  (ophidset).  Hvem  siger 
det? 

VITELLIUS.  Hvem?  Hele  Rom.  Hvorfor 
behandler  han  jer  som  smaapiger!  I  burde  gaa 
i  kvindekiær.  Gaa  hjem  med  jer!  Gaa  til  eders 
amme.     Eders  far  har  ret! 

TITUS  (rasende).  Morbror,  hvem  siger  dette 
om  os! 

VALERIUS  (ligesaa).  Det  er  løgn,  det  er  løgn! 
Det  ved  du,  morbror. 

VITELLIUS.     Jeg  holder  mig  til  eders  far. 

VALERIUS.     Far  gjør  os  uret. 

VITELLIUS.  Det  tror  jeg  ikke.  I  burde  ei 
gaa  paa  gaden  uden  barnepige!  Men  var  I 
mine  sønner,  da  ved  jeg,  hvad  jeg  gjorde. 

TITUS.     Sig  os,  hvad  du  gjorde  da! 

VITELLIUS.     Ved  I,  hvad  kongen  sa  om  jer? 

TITUS.     Tyranen? 

VALERIUS.     Som  far  jaged? 

VITELLIUS.  Han  havde  sine  gode  sider.  En- 
gang saa  han  jer  paa  gaden,  og  straks  lod  han 
bærestolen  stanse  og  sa:  Hvem  er  disse  to  unge 
mænd,  de  ligner  jo  unge  løver? 

VALERIUS.     Var  det  os  han  mente? 

TITUS.     Sa  han  virkelig  det? 

VALERIUS.     Der  hører  du,  morbror! 

VITELLIUS.  Men  da  eders  far  hørte  det  — 
dog  nei,  I  kan  ei  tie. 

TITUS.     Morbror,  du  ved  godt,  vi  kan  tie. 

VALERIUS.     Sig,  hvad  far  syntes  om  det! 

VITELLIUS.  Da  han  fik  vide  kongens  ord, 
da  var  det,  han  besluttet  at  jage  kongen. 

VALERIUS  (til  Titus).      Hører  du  .  .  .? 

TITUS.     Kan  det  være  sandt? 

VITELLIUS.  Det  kan  hænde,  eders  far  har 
ret,    I    blir  vist  aldrig  voksne.     I  finder  jer  i  alt. 

TITUS.  Nei,  morbror,  vi  vil  ikke  finde  os  i 
ah. 

VITELLIUS.  Jeg  er  vis  paa,  I  ei  kan  holde 
paa  en  hemmelighed.  Hvis  jeg  betrode  jer  .  .  .  dog 
nei,  eders  far  har  ret! 

VALERIUS.  Vor  f^r  har  ei  ret.  Han  mis- 
kender os,  og  det  er  hans  skyld,  at  Rom  spot- 
ter os. 

TITUS.     Sig  os,  morbror,  hvad  dét  er! 

VITELLIUS.  Ikke  nu.  Men  hvis  jeg  efter 
nærmere  omtanke  faar  tillid  til  jer,  da  vil  jeg 
gjøre  noget  for  jer,  som  I  ei  drømmer  om.  I 
skulde  snart  kunne  drage  til  fester  uden  at  spørge 
om  lov. 

TITUS.     Morbror,  gjør  det! 

VALERIUS.  Sig,  hvad  du  kunde  gjøre  for  os, 
morbror ! 

VITELLIUS.  Somme  gange  tror  jeg,  I  kunde 
bli  store  mænd.  Men  antagelig  har  eders  far 
ret.  I  bør  lege  med  smaapiger.  Gaa  hjem  til 
eders  mælkeflasker.  Og  spør  nogen  jer,  hvad 
eders  morbror  sa,  da  skrig  det  ud  paa  alle  gader. 

TITUS.     Hvorfor? 

VALERIUS.     Hvorfor  skulde  vi  det? 

VITELLIUS.  Fordi  I  kan  ei  andet,  børn. 
Eders  far  har  ret.     Gaa  hjem  til  eders  vugge. 

TITUS.     Jeg  skal  vise  dig,  du  tar  feil. 

VALERIUS.     Jeg  ogsaa!    Vi  vil  ei  taale  alting! 

TITUS.     Valerius  lad  os  skynde  os.     Farvel! 

(De  gaar.) 
(Aquilius  nærmer  sig.) 

AQUILIUS.  Naa,  du  gjorde  dine  unge  venner 
rød  i  hodet. 

VITELLIUS.     Hvad?     Blev  de  rød  i  hodet? 

AQUILIUS.     De  saa  rasende  ud. 

VITELLIUS.  Det  raseri  kan  vi  faa  brug  for. 
Vent  nu,  det  kan  være  godt  at  ha  løbegrave 
under  magtens  fæstning. 

AQUILIUS.  Hvad?  Mener  du  virkelig,  at 
hans  sønner  .  .  .? 

VITELLIUS.  Hans  sønner,  hans  sønner!  De 
er  mine  søstersønner.  Sig  mig  ærlig,  ligner  de 
Brutus? 

AQUILIUS.  De  ligner  sin  moders  slægt.  De 
ligner  dig! 

VITELLIUS.  Tak  for  de  ord,  din  skøjer! 
Men  ærlig  talt  —  guderne  har  luner!  Jeg,  som 
saa  gjerne  vilde  ha  en  søn  ...  jeg!  Men  Bru- 
tus, altid,  altid  faar  han  sine  ønsker  opfyldt!  Men 
vent  nu! 

AQUILIUS.     Sig  mig,  hvad  du  pønser  paa! 

VITELLIUS.  Nu?  —  Tak!  Nei  vent.  Men 
nu  den  skjelm  Fabius  —  har  han  ei  været  hof- 
mand?    Længes  han  ei  efter  kongens  gryde? 

AQUILIUS.     Tviler  du  paa  det? 

VITELLIUS.  Hvis  man  siger  til  de  unge:  Jeg 
stoler  ei  paa  dig,  du  er  for  ung  —  se  da  kan 
man  drive  dem  gjennem  ild  og  vand. 

(Leveraab  høres  af  mængden.) 

PUBLIUS  (kommer).  Konsuleme  er  her,  Mæng- 
den er  vild  af  begeistring. 

AQUILIUS.  I  ædle  herrer,  jeg  er  spændt  paa 
udfaldet  af  eders  væddemaal. 

MÆNGDEN  (nærmere).      Lcve  koHsul  Brutus. 

VITELLIUS.  Jeg  vil  gaa  afsides.  Brutus  blir 
mistænksom,  hvis  han  ser  vi  taler  sammen. 

(gaar.) 

AQUILIUS  (til  Pubiius).  Jeg  haaber,  Collatinus 
vil  tale  til  folket.  Eller  —  tale  —  graate  mener 
jeg.  Hans  sprog  er  taarer,  og  naar  han  graater, 
da  graater  hver  en  kjærring.  Rom!  siger  han  og 
hælder  hodet  hid.  Vore  fædre!  siger  han  og 
hælder  hodet  did.  Frihed!  siger  han  og  øinene 
flyder  over.  Jeg  vædder,  han  begynder  saadan: 
Borgere,  landsmænd,  venner  af  Rom!  Pas  paa  — 
der  er  de ! 

(En  afdeling  liktorer  marcherer  ind  paa  pladsen-  De  er  bevæbnet 
med  økser.  Den  ene  bærer  et  knippe  over  sit  hode,  derpaa  følger  de 
to  konsuler,  fulgt  af  andre  liktorer.  Folkemængden  strømmer  frem  paa 
hegge  sider  og  fylder  pladsen.  Liktorerne  danner  to  rader  frem  mod 
tribunen,   og  mellem  disse  gaar  konsulerne  frem  imod  dommersædet.) 

MÆNGDEN.     Leve  konsul  Brutus! 

EN  GAMMEL  MAND  (trænger  sig  frem,  idet  konsulerne 
skal  bestige  tribunen).      Jeg    vil    SC    konSUl    BrUtUS! 

BRUTUS    (stanser  og  ser  paa  ham). 

DEN  GAMLE  MAND  (knæler).  Guderne  vel- 
signe dig!  Tak  fordi  du  jaged  bøddelen  og  frelste 
Rom! 

VITELLIUS  (sagte).     Hør  der! 

BRUTUS.  Staa  op!  Fra  nu  af  knæler  ingen 
romer  for  andre  end  guder!     Hvad  heder  du? 

DEN  GAMLE  MAND.  Ædle  herre,  jeg  heder 
Carolius  og  er  skomager.     Leve  friheden! 

BRUTUS.  Men  du  stinker  jo  af  vin!  Tror 
du  frihed  er  at  drikke  og  at  krybe  paa  knæ? 

(Konsulerne  gaar  videre  op  paa  tribunen.) 

VITELLIUS  (til  Aquiiius).     Han  er  fiffig! 

AQUILIUS.  Se,  hvor  han  stirrer  paa  purpur- 
dækket.    Han  sætter  sig  snart! 

BRUTUS  (stanser  ved  sædet).  Hvor  er  det  tæppe 
fra?     Hvem  har  lagt  det  der? 

EN    SLAVE    (træder  frem  og  knæler). 

BRUTUS  (utaaimodig).     Staa  op!     Er  det  dig? 

SLAVEN  (staar  op).  Herre,  jeg  fandt  det  i  kon- 
gens slot,  og  jeg  tænkte  Brutus  fortjente  at  sidde 
paa  det! 

BRUTUS.     Tag  det  bort! 

(Slaven  gjør  saa.) 

VITELLIUS  (sagte).     Ah! 
PUBLIUS.     Fire  heste,  Vitellius! 

VITELLIUS.  Han  er  fiffig.  Han  frygter  vi 
holder  øie  med  ham.  Ved  alle  guder,  den  mand 
har  noget,  han  vil  skjule! 

(Konsulerne   tar  plads  paa  dommersædet.    Nogle  ældre  senatorer  paa 
en  bænk  bag  dem.) 

BRUTUS.  Konsul  Collatinus,  vil  du  aabne 
forhandlingerne  her? 

COLLATINUS.  Nei  skaan  mig,  ædle  Brutus! 
Folket  vil  høre  dig  tale. 

FLERE  (i  mængden).    Vi  vil  høre  Lucius  Brutus! 

BRUTUS.  Som  sagt,  vi  er  jo  to  ved  roret. 
Afløs  mig  nu,  jeg  ber  dig. 

COLLATINUS  (rejser  sig).  Nuvcl,  vi  bøjer  os  alle 
for,  hvad  konsul  Brutus  vil.  Saa  hør  da,  lands- 
mænd, borgere,  venner  af  Rom! 

AQUILIUS  (sagte  til  Pubiius).  Hør!  Sa  jeg  det 
ikke. 

COLLATINUS.  Lytter  til  et  glædens  budskab: 
Der  er  kommen  en  gudinde  til  Rom.  Spørger  I, 
hvad  hun  vil,  da  er  svaret:  Hun  vil  gaa  til  den 
fattige  og  sige:  Bliv  rig!  Til  den  syge:  Bliv 
sund!  Til  den  undertrykte:  Tag  lænkerne  af! 
Til  fangerne,  som  vansmægter  i  fængslerne:  Luk 
døren  op  og  gaa  ud! 

Men  spørger  I,  hvad  hun  heder,  jeg  svarer: 
Hendes  navn  er  Frihed!  Spørger  I,  for  hvem, 
da  er  svaret:  Ei  blot  for  de  rige,  men  ogsaa  for 
de  fattige,    for  hoveriarbeideren,   for  betleren,  for 

alle!       (Jubel  i  mængden.) 

Og  spørger  I,  romere,  hvorfor  hun  kom,  jeg 
svarer:  Tænk  paa  svøben,  paa  eders  saar,  paa 
smerterne,  paa  eders  jammer,  eders  fortvilelse! 

FLERE.     Ja,  ja  —  det  er  sandt! 

AQUILIUS  (sagte).  Nu  graater  han  snart!  Se 
paa  ham! 

COLLATINUS.     Men  gudinden  kom  svævende 

paa  en  gylden  sky,  og  hun  strakte  haanden  ud 
og  sa:  Rom,  tag  hænderne  fra  dit  ansigt,  thi  din 
skjændsel  er  vasket  af.  Og  til  eder:  Romere,  gaa 
ei  saa  ængstelig  paa  gaden,  thi  nu  træder  I  atter 
paa  egen  jord !  Og  til  den  krummede  ryg :  Ret 
dig  ud  og  vær  stolt!  Og  til  den  gjældbundne: 
Ræk  trøstig  haanden  til  en  rig,  han  vil  modta  dig 
som  sin  broder!  (jubei.  Brutus  kremter.)  Og  til  mø- 
drene i  Rom:  Fød  trøstig  sønner  —  jeg  vil  die 
dem  af  mit  eget  bryst!  Og  til  vore  love,  som 
bøddelen  trampede  i  smudset:  Reiser  eder  i  eders 
gamle  herlighed!  Og  til  den  hungrige:  Her  er 
korn  og  vin ! 

(Jubel.) 

FLERE.     Er  det  sandt?     Skal  vi  faa  det? 

BRUTUS  (sagte).     Collatinus! 

VITELLIUS.     Se  paa  Brutus! 

COLLATINUS  (fortsætter).  Men  spørger  I,  ro- 
mere, hvorlænge  gudinden  blir  iblandt  os,  da 
svarer  jeg:  Saa  længe  I  er  værdige  dertil!  Der- 
for: Ær  hende,  tilbed  hende,  slaa  leir  om  hende, 
smyk  hende  med  eders  dyder,  klæd  hende  med 
eders  kjærlighed,  byg  hende  et  tempel  af  eders 
tapperhed,  tak  hende  ved  at  være  stolte  mænd. 
Da,  romere,  vil  gudinden  altid  bli  i  Rom,  og 
ikke  blot  tyranniet,  men  al  sorg  og  nød  vil  flygte 
ved  synet  af  vore  mure. 

AQUILIUS.     Brutus  faar  ondt! 

COLLATINUS.      Og  nu,   romere,  udleverer  vi 

denne  kostelige  gave  til  eders  omsorg.  Fra  nu 
af  er  I  magten  i  Rom,  og  vi  konsuler  er  eders 
ydmyge  tjenere  og  er  kommen  hid  for  at  høre 
eders  ønsker. 

(sætter  sig.) 

VITELLIUS.     Brutus  ydmyg!     Den  er  god! 

BRUTUS  (til  CoUatinus).     Du  lover  for  meget. 

COLLATINUS.     O,  det  er  en  skjøn  dag! 

VITELLIUS  (sagte).  Nu,  Aquilius  —  spild  ei 
tiden. 

COLLATINUS.  Aquilius  —  jeg  ser,  du  vil 
tale! 

AQUILIUS  (træder  frem).  Mine  ædle  herrer  kon- 
suler, jeg  hilser  eder  som  Roms  sande  fædre! 

FØRSTE  BORGER.     Hørte  du  det? 

ANDEN  BORGER.    Det  er  Brutus  han  er  ræd. 

AQUILIUS.  Tillad  mig  først  et  spørsmaal: 
Er  friheden  kommen  alene  til  Rom,  eller  er  den 
i  følge  med  mildhed  og  høisind? 

VITELLIUS  (nikker  for  sig  selv).  Meget  godt!  For- 
træffeligt ! 

COLLATINUS.    Friheden  er  alle  dyders  moder. 

Tal  videre,  Aquilius! 

AQUILIUS.  Hvis  saa  er,  romere,  da  vis  idag 
ved  mildhed  og  høisind,  at  det  er  sandhed! 

BRUTUS.     Til  sagen!     Hvad  gjælder  det? 

AQUILIUS.  Ja,  romere,  bli  nu  ei  forskrækket 
ved  det  første  ord.  Jeg  har  ei  noget  med  den 
hele  sag,  er  kun  et  simpelt  talerør  imod  min 
vilje. 

BRUTUS.     Sagen! 

AQUILIUS.  Godt,  i  tillid  til  eders  løfter  om 
mildhed  og  høisind  fremfører  jeg  en  bøn  fra  den 
forviste  konge! 

(Bevægelse.) 

FLERE.     Tyrannen! 
ANDRE.     Blodhunden! 

FØRSTE  BORGER.  Er  det  kongens  guld,  du 
vil  friste  med,  Aquilius? 

COLLATINUS.  Stille!  —  Sig  trøstig  frem, 
Aquilius. 

AQUILIUS.  Kongen  ber  om  sikkert  leide  for 
to  af  sine  mænd  til  Rom. 

BRUTUS.     Hvad  vil  de  her? 

AQUILIUS.  Kongen  hilser  Rom  og  siger,  at 
han  frivillig  afstaar  fra  land  og  rige.  Kun  ber 
han  om,  at  disse  hans  sendebud  maa  faa  frem- 
føre for  folket  nogle  ord  til  forsvar  og  farvel. 

VITELLIUS  (sagte).  Nei,  Aquilius,  den  var  for 
dumdristig! 

(Pause.) 

COLLATINUS.     Hvad  siger  konsul  Brutus? 

BRUTUS.  Jeg  taler  sidst  —  sig  du  din  me- 
ning. 

COLLATINUS.  Min  mening  er  .  .  .  ja  min 
mening  er  .  .  . 

VITELLIUS.     Han  faar  det  altid  i  halsen. 

COLLATINUS.  Min  mening  er,  at  kongens 
bøn  er  rimelig.  Lad  vort  had,  vor  afsky  for 
ham  ei  gjøre  os  uretfærdige.  Lad  hans  mænd 
tale  hans  sag  for  folket,  thi  fra  nu  af  vil  selv 
forræderiet  tale  for  døve  øren  i  Rom. 

BRUTUS    (bekjæmper  sin  vrede).      PubliuS  slg    din 

mening ! 

PUBLIUS  (træder  frem).  Ædle  herrer  konsuler, 
senatorer  og  borgere.  Vær  paa  vagt!  Thi  hvad 
frihed  er  det  ved  vi.  Og  hvad  troskab  er 
det  ved  vi.  Men  hvad  folket  er,  det  ved  vi 
endnu  ikke. 

COLLATINUS.  Hvad  mener  du  med  dette, 
Publius. 

PUBLIUS.  Jeg  mener,  at  børn  blir  ei  voksne 
paa  en  dag,  og  slaven  ei  en  ædelbaaren  herre, 
straks  lænken  løses.  Hvad  er  folket?  Ja,  var 
det  I  og  jeg  og  alle,  som  er  her  —  men  folket! 
Det  frygter  krigen  mer  end  tyranniet  og  elsker 
løfter  og  guld  og  fagre  ord  mer  end  friheden! 
Derfor,  frist  ei  folket!  Sig  nei!  Kongen  behøver 
intet  forsvar. 

FØRSTE  BORGER.  Jeg  synes,  han  haaner 
folket. 

ANDEN  BORGER.     Det  gjaldt  ingen,   som  er 


32 


her.     Og   han   har  ret.     Min  nabo  er  ei  at  stole 
paa. 

BRUTUS.  Tak,  Publius!  Jeg  siger:  Nægt 
tyrannen  forsvar!  Nægt  hans  sendebud  at  træde 
paa  vor  jord!  Romere  —  er  I  enige  med  mig  — 
da  sig  ja! 

MÆNGDEN.     Ja. 

ANDRE.     Leve  Brutus. 

COLLATINUS.  Folket  har  dømt,  og  du  -- 
Aquilius  —  bring  kongen  bud  derom. 

VITELLIUS  (sagte).  Det  var  det,  jeg  sa.  Vær 
nu  forsigtig! 

AQUILIUS.  Tak,  romere!  Den  dom  er  god 
og  vis.  Men  nu  kommer  den  sag,  da  I  faar 
brug  for  høisind. 

BRUTUS.     Er  det  atter  kongen? 

AQUILIUS.  Det  er  kongens  sidste  bøn.  Sin 
skjæbne  har  han  fortjent,  men  er  det  høisind  af 
os  at  la  ham  dø  af  sult?  Han  ber  om  leide  for 
to  af  sine  mænd  til  at  samle  hans  eiendomme 
her  i  Rom!  Romere  —  dømmer  i  denne  sag  og 
vær  høimodige! 

COLLATINUS.     Hvad  siger  Brutus? 

BRUTUS.     Tal. 

COLLATINUS.     Min  mening  er  .  .  . 

VITELLIUS.  Ha,  nu  gjælder  det.  Hans  me- 
ning er? 

COLLATINUS.  Min  mening  er,  at  kongen 
har  ret  til  sine  skatte  her  i  Rom. 

VITELLIUS  (sagte).     Se  paa  Brutus! 

AQUILIUS   (sagte  til  viteiiius).     Hold    nu  dit  løfte! 

COLLATINUS.  Rom  har  ei  jaget  kongen  for 
at  vinde  hans  guld,  men  for  at  vinde  friheden. 
Derfor,  lad  kongen  hente,  hvad  uden  skade  kan 
gives  ham! 

BRUTUS    (bider  tænderne  sammen).       Nei. 

FLERE.     Tys!     Stille!     Brutus  taler! 
BRUTUS.     Publius,  hvad  siger  du? 

PUBLIUS  (træder  frem).  Romere,  vær  paa  vagt! 
Lad  ei  mildhed  skade  vor  klogskab.  Giv  ei  guld 
til  ham,  som  vil  kjøbe  vaaben  mod  Rom.  Vær 
paa  vagt! 

COLLATINUS.     ViteUius,  jeg  ber  dig  tale! 

VITELLIUS  (træder  frem).  Mine  ædle  herrer  kon- 
suler, jeg  hilser  eder  med  tak,  fordi  I  frelste  Rom. 

BRUTUS.     Til  Sagen! 

VITELLIUS.  Tilgiv,  at  jeg  er  gammel  kriger, 
og  at  min  tunge  ei  er  øvet  i  smiger.  Tillad 
mig  dog  at  si  en  simpel  sandhed.  Jeg  taler  til 
de  kloge  og  ved  de  kloge  vil  være  enig  med 
mig.     Dumheden  maa  gjerne  si  mig  imod. 

FØRSTE  BORGER.  Jeg  er  enig  med  Vitei- 
iius. 

Brutus.  ^ 

ANDEN  BORGER.     Jeg  ogsaa. 

VITELLIUS.  Hvis  jeg  har  læst  mine  filosofer 
rigtig,  da  bør  seierherren  vise  sin  ret  til  seiren 
ved  at  være  dydig.  Romere,  I  har  beseiret  kongen. 
Vis  nu  dyden!  Vær  mild  mod  den  overvundne. 
Man  siger  folket  er  raat,  folket  er  ondt  og  ligner 
dyr.  Jeg  siger:  Folket  bagtales.  Folket  er  dy- 
digt, og  romeren  har  høisind  og  klogskab.  Vis, 
om  jeg  nu  tar  feil.  Vær  mild  mod  den,  I  har 
overvundet ! 

(Bifald). 

BRUTUS  (farer  op).  Mild!  Dydig!  Høisind! 
Hvad  er  meningen?  Skal  friheden  kysse  tyran- 
niet og  sige:  Vær  min  broder!  Skal  mildhed 
aabne  døren  for  forræderiet,  da  siger  jeg:  Vær 
haard!  Hvis  det  er  høisind  at  gi  Roms  fiende 
vaaben  i  haand,  da  siger  jeg:  Vær  grusom!  Hvis 
det  er  dyd  at  udsætte  folket  for  en  smitsom  syg- 
dom —  da  siger  jeg:  Maa  Guderne  holde  dyden 
langt  fra  Rom ! 

VITELLIUS.  Dette  er  haan  mod  folket.  Ro- 
mere, mærk  eder  det! 

AQUILIUS.     Romere   —  vil  I  ha  krig  paany. 

FLERE.     Nei,  nei! 

BRUTUS.     Hvad?     Du  nævner  krig? 

AQUILIUS.  Kongen  siger  i  sit  bud  til  mig, 
at  faar  han  ei  opfyldt  denne  simple   fordring,    da 

søger  han  hjælp  hos  toscanerkongen  og  gaar  med 
en  hær  mod  Rom.     Borgere  —  vil  1  ha  krig? 

FLERE.     Nei,  nei! 

BRUTUS.  Jo.  Heller  krig!  Hvem  eier  skat- 
tene i  Rom?  Er  det  Roms  fiender?  Heller  krig 
end  ydmygelse! 

COLLATINUS.  Hvis  alle  nu  har  talt  i  denne 
sag,  da  ber  jeg  folket  dømme.  Min  mening  er 
som  før:  Vær  mild  i  Udsæt  ei  Rom  for  fare  for 
et  stykke  guld.  Vi  er  træt  af  krigen.  Den, 
som  er  enig  med  mig  deri,  han  sige  ja. 

MÆNGDEN.     Ja. 

BRUTUS  (reiser  sig).     Og  de  som  siger  nei? 

(Pause.) 

VITELLIUS.  Brutus,  du  er  den  eneste,  som 
vil  beholde  kongens  guld! 

BRUTUS  (uden  at  svare  ham).  Nuvel!  Slip  for- 
ræderi ud  iblandt  folket.  Vær  gjæstfri  mod  ty- 
ranniet! Men  gid  I  ei  maa  faa  angre,  hvad  I 
har  gjort  idag. 

FØRSTE  BORGER.     Brutus  gaar! 

ANDEN  BORGER.     Han  er  fortørnet! 

(Brutus  gaar  ned  af  tribunen.    Nogle  liktorer  vil  følge  ham,  men  han 
vinker  dem  af.) 

COLLATINUS.  Det  gjør  mig  ondt,  at  vor  be- 
slutning har  saaret  Brutus! 

VITELLIUS.  Han  taaler  ingen  andens  mening! 
Er  det  frihed? 

COLLATINUS.  Men  nu  farvel  for  denne  gang. 
Uden  Brutus  vil  vi  ei  behandle  nogen  sag.  Men 
lad  os  som  vanlig  følge  ham  til  hans  hus. 

(gaar.      Liktorerne    og    mængden    følger.     Vitellius    og   Aquilius    blir 
alene.) 

VITELLIUS.     Tak! 

AQUILIUS.  Nei.  Lad  mig  takke  dig!  Det 
gik  over  min  forventning. 

VITELLIUS.  Saa  du,  hvor  den  første  mod- 
vind fik  hans  øine  til  at  rulle.  De  folkevenner! 
Der  er  kun  frihed,  naar  de  selv  sidder  paa  kon- 
gens teppe,  ellers  —  tyranni.  Skjændsel!  Naar 
Brutus  er  sulten,  siger  han:  Ve  os,  der  er  hun- 
gersnød i  Rom!  Er  han  søvnløs  —  folket  holder 
vagt.  Naar  han  nyser  —  det  var  Rom,  som  nøs. 
O,  min  ven,  det  maa  ha  en  ende! 

AQUILIUS.  Følg  mig  og  spis  middag  i  mit 
hus? 

VITELLIUS.     Og  kongens  sendebud? 

AQUILIUS.  Du  vil  træffe  dem.  Kom  nu! 
De  har  store  nyheder  at  fortælle. 

(De  gaar.) 


ANDEN  AKT. 


En   sal  i  Brutus'   hus.     I  baggrunden  søiler,   hvorigjennem   man   ser 
ud  i  haven. 

Titus  staar  og  strammer  en  buestreng.     Valerius  kommer  fra   venstre 
med  en  bog  i  haanden. 

VALERIUS  (kaster  bogen  i  gulvet).  Nej,  jcg  vil  ci  mcr! 

TITUS  (tier,  fortsætter  ivrig  med  buen). 

VALERIUS  (om  lidt).  Hvis  der  gives  onde  guder, 
saa  gid  de  maa  ta  den  forbandede  filosofi.  Gid 
man  i  Hades  maa  plage  Pythagoras  til  at  læse 
sine  egne  værker,  det  er  den  værste  straf,  jeg 
kan  ønske  ham. 

TITUS  (kaster  et  blik  paa  bogen  i  gulvet).    Dct  der   Skuldc 

han  ha  set. 

VALERIUS.  Han!  Hvem  han?  Siger  ikke 
morbror  Vitellius  ogsaa,  at  det  er  en  straf  at 
læse.  Hvorfor  skal  vi  læse  mer  end  de  andre 
unge  mænd  i  Rom?  Morbror  Vitellius  siger,  det 
er  unødigt  at  læse  dette. 

TITUS.     Far  er  der  inde! 

VALERIUS  (tar  hurtig  bogen  op.) 

TITUS  (ler  stille).  Ja,  det  var  vel  bedst. 

VALERIUS.  Hvad  ler  du  af,  dit  æsel !  Har 
du  lettere  for  at  lære  end  jeg? 

TITUS.  Morbror  Vitellius  siger,  at  hvis  vi  har 
tungt  for  at  lære,  da  slægter  vi  paa  far! 

VALERIUS.  Hvad?  Er  ikke  far  Roms  første 
mand  ogsaa  i  lærdom  ? 

TITUS.     Tror  du,  morbror  lyver? 

VALERIUS.  Hør,  Titus  —  fortæl  mig  en  ting: 
Hvorfor  siger  morbror  altid:  Tand  for  Tunge! 
Hvorfor  skal  altid  det,  han  siger  til  os,  være  en 
hemmelighed? 

TITUS.  Jo,  sagen  er  —  far  vil  ei,  at  mor- 
bror skal  tale  med  os. 

VALERIUS.     Hvorfor? 

TITUS.  Fordi  morbror  roser  os  iblandt  og  har 
tillid  til  os. 

VALERIUS.  Men  er  det  ikke  for  galt?  Hvor- 
for skal  vi  altid  ha  dadel,  men  aldrig  ros? 

TITUS.  Morbror  lod  engang  falde  nogle  ord 
om,  at  far  er  ræd,  vi  kan  overgaa  ham. 

VALERIUS.  Det  kan  ei  være  sandt.  —  Men 
hvad  er  det,  du  gjør  der? 

TITUS    (tier,  sysler  ivrigt  med  buen.) 

VALERIUS.  Hvorfor  gjør  du  den  buestreng 
saa  stram?     Vil  du  skyde  bedre  end  igaar? 

TITUS.  Bedre !  Jeg  skjød  jo  bedre  end  nogen 
anden.  Saa  du,  da  jeg  traf  blinken  paa  tre  hun- 
dred alen  .  .  .  Alle  kaldte  det  et  mesterskud, 
kun  far  sa,  det  kunde  været  bedre.  Men  nu  skal 
vi  se. 

VALERIUS.     Hvad  skal  vi  se? 

TITUS.  Jeg  vil  bede  ham  skyde  sammen  med 
mig. 

VALERIUS.  Du  vil  kappes  med  ham!  Med 
far !  Med  Brutus !  Du  er  gal !  Lad  mig  endelig 
høre,  naar  du  foreslaar  ham  det! 

TITUS.  Tys!  Jeg  sa  dig,  han  er  der  inde! 
(tar  brorens  arm.)  Men  er  du  sikker  paa  at  han  virke- 
lig er  bedre  end  nogen  anden? 

VALERIUS.    Hvorfor  hædres  han  af  hele  Rom? 

TITUS.  Morbror  Vitellius  fortalte  mig  igaar 
noget  paa  tomandshaand  .  .  . 

VALERIUS.     Hvad  var  det? 

TITUS.     Kan  du  tie? 

VALERIUS.     Ja,  ja.     Hvad  var  det? 

TITUS.  Du  ved  ifjor,  da  han  anførte  hæren 
mod  toscanerne,  da  fældte  han  med  egen  haand 
toscanerkongen,  hvorpaa  fienden  tog  flugten. 

VALERIUS.  Ja,  den  bedrift  misunder  mangen 
romer  ham. 

TITUS.  Men  nu  er  sagen  den,  at  det  var  ei 
far,  som  øved  denne  daad. 

VALERIOS.     Hvad  siger  du? 

TITUS.  Paa  den  tid  var  far  paa  den  anden 
fløi  af  hæren  og  kom  tilstede  først,  da  morbror 
Vitellius  stod  med  Rendens  hode  i  sin  haand. 

VALERIUS.     Det  var  altsaa  morbror! 

TITUS.  Men  far,  som  hærens  øverste,  tog 
hodet  fra  ham  og  sa:  Det  vil  jeg  vise  romerne 
fra  Capitol.  —  Og  nu  tør  ei  morbror  si,  det  var 
ham,  —  folk  vil  tro,  han  praler,  og  far  vil  straffe 
ham. 

VALERIUS  (om  lidt).  Men  ...  er  nu  dette  sikkert? 

TITUS.     Tror  du,  morbror  lyver? 

VALERIUS.  Morbror  har  altid  været  god  imod 
os,  men  .  .  . 

TITUS.  Den  eneste,  som  stadig  opmuntrer  os 
er  han.  Var  vi  hans  sønner,  da  blev  vi  ei  be- 
handlet som  barn  i  vuggen ! 

VALERIUS.  Nei,  morbror  lyver  ikke.  Men 
skulde  ikke  far  — ?   aa,    dette  var  ondt  at  høre. 

TITUS.    Ondt  er  det.    Men  morbror  taler  sandt. 

VALERIUS.     Jeg  vil  spørge  mor! 

TITUS.  Hvad!  Vil  du  plapre!  Det  skulde 
være  en  hemmelighed.  Og  husk,  at  endog  morbror 
tviler  paa,  om  vi  kan  holde  tand  for  tunge  som 
en  voksen  mand. 

VALERIUS.  Saa  faar  jeg  tie.  Men  at  far  .  .  . 
jeg  faar  vel  tro  det,  men  .  .  .  morbror  lyver  ikke. 
Men  .  .  .  det  er  virkelig  ondt  at  tænke  paa.  Far 
.  .  .  Brutus  .  .  . !    Nei,  gid  jeg  kunde  spørge  nogen. 

TITUS.     Ti  stille,  der  kommer  han! 

(Tre  herrer  kommer  fra  høire  og  efter  dem  Brutus  med  en  pergament- 
rulle i  haanden.) 

BRUTUS.     Farvel,  mine  ædle  herrer! 

ANTONIUS    (vender  sig  i  baggrunden).       End     engang, 

stormægtige  og   ædle   konsul  Brutus  —   kan   jeg 
ikke  ha  et  lidet  haab? 

SERVIUS.  Og  jeg,  herre  .  .  .  jeg  skulde  aldrig 
glemme  .  .  . 

BRUTUS.  Som  sagt  —  eders  ansøgninger  skal 
bli  overveiet  sammen  med  de  andres.  Jeg  kan 
ei  love  mere. 

CAMILLUS.  Min  ædle  konsul,  turde  jeg  minde 
om  til  min  fordel,  at  jeg  var  den  første,  som 
stormede  ind  i  kongens  palads. 

SERVIUS.  Og  jeg,  herre,  var  den  første,  som 
brød  porten  op. 

ANTONIUS.  Og  min  far,  herre,  var  den  første, 
som  .  .  . 

BRUTUS  (afbrydende.)  Godt,  godt  —  I  var  den 
første  alle  sammen.  Jeg  takker  eder,  skjønt  den 
bedste  tak  maa  være  eders  egen  bevidsthed  om, 
at  I  har  seiret.  —  Men  undskyld  at  min  tid  er 
knap.     Godmorgen! 

(De  tre  herrer  bøier  sig  dybt  og  gaar.) 

BRUTUS    (staar  lidt  og  ser  ned,  faar  saa  øie  paa  sine  sønner). 

Er  I    her?     Titus,    holder   du   skydeøvelse   inden 
fire  vægge? 

TITUS.  Far,  jeg  sætter  kun  min  bue  istand 
for  at  gaa  til  mine  øvelser. 

(Valerius  hoster  spydigt.) 

BRUTUS.  Og  du,  Valerius  —  er  du  færdig 
med  din  lekse?  Kom  hid  med  bogen  og  lad  mig 
høre! 

VALERIUS.     Far,  jeg  er  ikke  færdig  endnu! 

BRUTUS.  Hvorfor  er  I  ikke  ved  eders  arbeide 
paa  denne  tid? 

VALERIUS.  Far,  jeg  kom  for  at  be  dig  høre 
paa  en  klage. 

BRUTUS.  Min  søn,  gid  du  nu  selv  kunde  høre 
paa  dine  egne  klager.  Hvad  gjælder  det?  En 
ond  finger? 

VALERIUS.  Den  slave,  far,  som  jeg  igaar 
kom  i  skade  for  .  .  . 

BRUTUS.  Hvad  han?  Har  du  bedt  ham  om 
undskyldning? 

VALERIUS.  Det  har  jeg.  Men  efterpaa  viser 
han  mig  aabenbar  foragt. 

BRUTUS.     Hvorledes? 

VALERIUS.  Han  gaar  ikke  af  veien  for  mig 
i  gangene,  og  han  adlyder  mine  befalinger  saa 
langsomt,   at  jeg   kunde  forgaa  af  utaalmodighed, 

og  jeg  maa  taale,  at  han  peger  fingre  ad  mig  og 
ler,  saa  de  andre  slaver  ser  paa. 

BRUTUS.  Synes  du  en  slaves  foragt  er  saa 
haard  at  bære? 

VALERIUS.    Ja,  far,  jeg  synes,  det  er  haardt. 

BRUTUS.  End  naar  du  saa  bliver  foragtet  af 
en  fri  mand,  af  hundrede,  af  hele  Rom? 

VALERIUS.    Far,  det  haaber  jeg  aldrig  vil  ske. 

BRUTUS.  Da  vil  jeg  haabe  det  for  din  skyld. 
Den,  som  aldrig  har  følt  sig  gjennemisnet  af 
verdens  had  og  foragt,  han  lærer  aldrig  at 
staa  paa  egne  ben.  Kan  du  gjøre  godt  mod 
verden  paa  trods  af  verden,  da  har  du  vundet 
den  største  af  alle  seire,  nemlig  seiren  over  dig 
selv. 

VALERIUS.  Far  —  men  ...  det  forstaar  jeg 
ikke  rigtig. 

BRUTUS.  Du  har  en  ring  der  paa  din  haand 
—  er  du  glad  i  den? 

VALERIUS.  Ja,  far,  denne  ring  gav  du  mig 
hin  dag,  da  jeg  overvandt  Fabius  i  fektning. 

BRUTUS.     Giv  den  ring  til  slaven. 

VALERIUS.     Hvad? 

BRUTUS.    Titus,  hent  slaven  herind.  (Titus  gaar.) 

VALERIUS.  Far,  skal  slaven  belønnes,  fordi 
han  foragter  Bruti  søn? 

BRUTUS.  Det  er  ikke  for  slavens  skyld,  Va- 
lerius,  men  for  din. 

VALERIUS.  Denne  ring  —  jeg  har  kun  denne, 
og  du  gav  mig  den,  fordi  jeg  var  tapper.  Far 
—  jeg  ber  dig,  lad  mig  beholde  den.  jeg  har 
kun  denne. 

BRUTUS.  Min  søn,  hvad  veier  denne  ring 
imod,  at  du  vinder  en  dyd  i  din  sjæl.  Lær  dig 
at  være  sterkere  end  dit  eget  had  og  din  egen 
kjærlighed,  —  det  er  sagen. 

(Titus  kommer  med  slaven,  der  knæler.) 

\'ALERIUS  .bedende.)    Far. 

BRUTUS  (til  Vaierius).  Gjor  det  ikke  paa  min 
befaling.  Jeg  vil  ei  straffe  dig,  om  du  nægter! 
Men  tving  dig  selv  til  at  ville  det,  og  næste 
gang  vil  det  gaa  lettere.  Lad  mig  se,  hvad  du 
gjør! 

VALERIUS  (om  lidt,  tar  modstræbende  ringen  af  og  gaar  hen 
og  gir  slaven  den,  der  ikke  vil  tro  sine  egne  øine). 

BRUTUS.  Vaierius  —  en  gave  bør  ledsages 
af  gode  ord. 

VALERIUS  (til  siavenj.  Marius  —  tag  denne  ring 
fra  mig  som  gave! 

SLAVEN.     Herre! 

BRUTUS.  Godt.  (Vlnker  slaven  ud,  lægger  derpaa  sin 
haand  paa  Vaierius'  hode.)      Tak  min  Søn  !      Og  gid  du  maa 

handle    netop    saadan,    om    denne    slave   blir  det 
hele  Rom. 


45 

VALERIUS.     Ja,  far! 

BRUTUS.     Lover  du  det? 

VALERIUS.     Ja,  far! 

BRUTUS.  Godt.  —  Men  gaa  nu  hver  til  sit 
og  vær  flittige,  saa  kan  I  siden  faa  følge  mig 
paa  en  ridetur  til  Ostia  idag. 

(Sønnerne  blir  glade  og  bøier  sig  for  ham.     Brutus  gaar  til  venstre.) 

TITUS.  Valerius  —  vi  faar  gjøre,  som  far 
siger. 

VALERIUS.  Titus,  det  er  ei  rigtigt  af  os  at 
tale  ondt  om  far. 

TITUS.  Jeg  har  kun  nævnt,  hvad  morbror 
Vitellius  har  sagt.  • 

VALERIUS  (stryger  sig  over  panden).  Var  det  eu  an- 
den end  morbror,  —  jeg  sa  ham  i  hans  ansigt, 
at  han  løi. 

TITUS.     Jeg  ved  ikke,  jeg  ved  ikke.    (Gaar  mod 

baggrunden.) 

VIRGILIA  (træder  ind  fra  høire.  Sønnerue  bøier  sig.  Titus 
gaar). 

VIRGILIA.  Valerius,  vil  du  bringe  et  bud  til 
din  morbror  Vitellius.  Sig  ham,  jeg  kan  ei  gøre 
hvad  han  bad  om. 

VALERIUS.  Min  mor  —  men  netop  nu  be- 
falte  far  os  at  gaa  til  vore  øvelser. 

VIRGILIA.  Er  din  far  der  inde?  Jeg  vil  be 
ham. 

VIRGILIA    (stanser).      Nu  ? 

VALERIUS.  Far  har  forbudt  enhver  at  for- 
styrre ham,  naar  han  er  i  bibhotheket  paa  denne 
tid. 

VIRGILIA.  Det  er  sandt,  min  søn.  Naa,  min 
bror  faar  vente,  og  du  faar  gjøre  som  din  far 
har  sagt. 

VALERIUS.     Der  kommer  morbror  Vitellius. 

VITELLIUS  (kommer  fra  baggrunden.  Han  har  lagt  sin  haand 
paa  Titus'  skulder  og  er  i  ivrig  samtale  med  ham). 

VITELLIUS  (til  Titus).  Nei,  siden.  Ikke  nu.  Vent 
kun,  saa  skal  du  se !  (tii  virgiiia.)  Min  søster,  vær 
hilset! 

VIRGILIA.     Min  bror,  vær  velkommen. 

VITELLIUS.  Ja,  er  det  saa?  Er  jeg  vel- 
kommen i  min  søsters  hus? 

VIRGILIA.  Hvorfor  ei?  Titus  og  Valerius, 
husk  eders  fars  befaling !    (Titus  og  vaierius  vii  gaa.) 

VITELLIUS.  Nei,  først  et  ord  mine  unge  ven- 
ner. Valerius  —  altid  med  bogen?  Han  ender 
med  at  bli  en  anden  Numa  i  visdom.  Jeg  hører, 
at  Valerius  idag  har  været  høimodig  paa  sin  fars 
befaling.     I  sandhed,  det  maa  ha  været  tungt. 

VIRGILIA.     Hvad  har  han  gjort? 

VALERIUS.  Det  var  ei  paa  fars  befahng. 
Jeg  gjorde  det  frivilligt. 

VIRGILIA.     Men  sig  dog,  hvad  det  var. 

VITELLIUS.  Han  har  git  en  ulydig  slave 
sin  smukke  ring  som  løn  for  hans  ulydighed. 
Se  der,  hans  haand!  Valerius  har  ei  længer 
noget  smykke,  men  det  har  slaven. 

VIRGILIA.     Valerius  —  gaa  nu! 

VITELLIUS.  Et  sidste  ord  —  Roms  unge 
mænd  og  kvinder  drager  til  Tusculum  til  fest 
idag.     Titus  og  Valerius  skal  vel  følge  med? 

TITUS.     Nei,  farbror. 

VALERIUS.     Vi  skal  være  hjemme. 

VITELLIUS.  Altid  hjemme.  Altid  i  strengt 
arbeide,  mens  ungdom  ellers  holder  fest  og  morro. 
Jeg  vil  tale  med  eders  far  derom,  kanske  kunde 
ogsaa  I  .  .  .? 

TITUS  (glad).    Morbror  .  .  . 

VIRGILIA.  Titus  og  Valerius  —  det  er  be- 
faling        gS&    nu  !    /Titus  og  Valerius  bukker  og  gaar.) 

VITELLIUS  (om  lidt).  Begynder  ogsaa  du  at 
frygte  mig,  Virgilia? 

VIRGILIA.  Din  omsorg  for  vore  sønner  be- 
gynder at  bli  for  stor. 

VITELLIUS.  Og  farlig?  Hvad?  Da  skal  jeg 
vel  ogsaa  afsættes  fra  mit  venskab  med  mine 
søstersønner.     Det  kunde  være  farligt  for  Rom? 

VIRGILIA.  Titus  og  Valerius  har  én  far.  De 
behøver  ikke  to. 

VITELLIUS.  Tak,  min  ædle  søster.  De  ord 
var  lagt  i  din  mund  af  en  anden,  som  nærer 
frygt. 

VIRGILIA  (smiler).  Hvad?  Tror  du  Brutus  fryg- 
ter.    Og  hvem? 

VITELLIUS.  Har  du  talt  med  ham  om  den 
sag,  jeg  skrev  om? 

VIRGILIA.  Det  kan  ei  nytte.  Jeg  ved,  han 
vil  være  ubønhørlig. 

VITELLIUS.  Ved  du,  hvorfor  den  unge  Varius 
skal  landsforvises? 

VIRGILIA.  Han  har  krænket  en  Vestalinde 
—  han  burde  lide  døden. 

VITELLIUS.  Hans  brøde  er,  at  han  har  beilet 

til    min    datter,  det    er   sagen.      Brutus    vil    kun 

ulykke  for  mig  og  mine.    Og  nu  vil  jeg  tale  med 

ham  selv. 

VIRGILIA.  Da  faar  du  komme  hid  en  anden 
gang. 

VITELLIUS.  Naar  det  er  for  sent.  Tak!  Jeg 
talte  tidt  med  kongen,  kanske  Brutus,  den  folke- 
ven, er  biet  end  mere  fornem. 

VIRGILIA.  Jeg  vil  ei  længer  høre  paa,  at 
du  fornærmer  ham. 

VITELLIUS.  Virgilia  —  har  du  saa  sandt 
nogen  magt  over  ham,  da  bøi  hans  stivsind. 
Magten    har    gjort    ham    blind.      Grum    har    han 

altid  været.    Men  ikke  tænkte  vi,  at  folkets  mand 
blev  værre  end  tyranen. 

VIRGILIA.  Var  det  dette,  du  vilde  si  ham  — 
Da  er  det  bedst  du  gaar! 

VITELLIUS.  Virgilia  —  du  glemmer  vist,  jeg 
er  din  bror. 

VIRGILIA.  Jeg  glemmer  ei,  at  Brutus  er  min 
husbond. 

(Bøier  sig  og  gaar  til  heire.) 

VITELLIUS.  Virgilia  —  (for  sig  seiv.)  Nei  hun 
gaar!  Det  er  kommen  vidt.  Det  blir  værre  og 
værre. 

(Gaar   mod   baggrunden,   men   møder  Valerius,   der  forsigtig  kommer 
listende.) 

VALERIUS.   Jeg  glemte  min  bog,  den  er  vist  her. 

VITELLIUS.  Ærlig  talt  var  det  ei  for  at  se 
din  morbror? 

VALERIUS.     Ogsaa  det. 

VITELLIUS.  Følg  mig  et  stykke  paa  vei.  Jeg 
har  et  ord  at  si  dig. 

VALERIUS.  Nei,  der  kan  nogen  se  mig.  Men 
her  kommer  vist  ingen  nu.  Mor  er  gaat  til  sine 
terner  og  far  arbeider.     Farvel,  morbror. 

VITELLIUS.      Kun    det   ord   farvel.  Valerius, 

nu    er    din    morbror    forvist    fra    dette  hus,    og 

hvem  ved,    om   mit  liv  er  sikkert.     Og  alt,  fordi 
jeg  er  eders  ven  og  tar  jer  i  forsvar. 

Brutus.  4 

VALERIUS.  Morbror,  er  det  sandt?  Skal  vi 
ei  mer  faa  lov  at  være  sammen  med  dig? 

VITELLIUS.  Det  er  sidste  gang,  du  ser  mig 
her.  Og  kanske  du  aldrig  ser  mig  mer.  Tak, 
min  søn,  fordi  du  altid  har  været  kjærlig  mod 
din  morbror! 

VALERIUS.  Men  .  .  .?  Nei,  du  maa  komme 
igjen,  morbror.     Hører  du  det. 

VITELLIUS.  Din  far  forfølger  mig,  fordi  jeg 
er  eders  ven.  Guderne  skjærme  dig  og  Titus. 
I  vil  faa  onde  Dage. 

VALERIUS.     Morbror,  morbror! 

VITELLIUS.  Ser  du  denne  ring  —  den  gav 
den  store  kong  Tarquinius  mig  —  han,  som  syn- 
tes, du  og  Titus  lignede  to  unge  løver.  Den  er  den 
smukkeste  i  Rom.  Tag  den  som  minde  om  din 
morbror. 


VALERIUS. 

VITELLIUS. 
alle  andre! 

VALERIUS. 

VITELLIUS. 


Nei,  nei! 
Du   vil  ei! 


Hader  du  mig  som 


Morbror  —  jeg  tør  ei! 
Er  den  ei  smuk? 


VALERIUS.  For  smuk  for  mig.  Og  far  vil 
—  nei  jeg  tør  ei. 

VITELLIUS.  Godt.  Farvel.  Du  ser  mig  aldrig 
mer.  Farvel  min  søn.  Det  saarer  mig,  at  du 
ei  vil  ha  en  erindring  om  mig  (vii  gaa). 

VALERIUS.  Aa,  morbror  .  .  .  gaa  ei  saadan! 
Vær    ei    vred.     Giv    mig    ringen.     Jeg    tør.    Jeg 

vil.       For    din    skyld    vil    jeg  .  .  .    (faar  nngen,   sætter  den 

paa  sin  haand  og  straaier).      Den    er   vist   meget,    meget 
kostbar. 

VITELLIUS.  Nu  staar  du  ei  under  slaven 
her  i  huset.     Det  er  det,  din  far  vil. 

VALERIUS.  Jeg  vil  gjemme  den  godt.  Jeg 
vil  ei  bære  den  straks. 

VITELLIUS.  Gjem  den  og  tænk  paa  din  mor- 
bror! Og  havde  du  lidt  mod  —  dog,  det  er  det 
du  ikke  har. 

VALERIUS  (ivrig).  Hvorfor  tror  du,  jeg  ei  har 
mod? 

VITELLIUS.  Titus  har  mere  mod.  Gid  jeg 
kunde  tale  med  ham. 

VALERIUS.  Morbror,  sig  det  til  mig.  Jeg 
forsikrer  dig,  jeg  har  mere  mod  end  Titus. 

VITELLIUS.  Hvis  jeg  sa  til  Titus  —  dog, 
det  er  bedre,  jeg  siger  det  til  ham,  for  han  er 
mere  modig. 

VALERIUS.  Men  hvorfor  tror  du  det?  Jeg 
skal  vise  dig,  at  du  tar  feil.     Sig  det  kun. 

VITELLIUS.  Og  Titus  han  kan  tie.  Men  det 
kan  ei  du. 

VALERIUS.     Hvad?     Det  tror  du! 

VITELLIUS.  Hvis  jeg  sa  til  Titus  —  kom  i 
al  hemmelighed  til  et  møde  ikvæld.  Dog  —  jeg 
vil  si  det  til  Titus. 

4* 

VALERIUS  (spændt).  Et  møde  ikvæld?  Hvor 
holdes  det? 

(Titus  kommer  listende). 

VITELLIUS.  Der  er  Titus.  Jeg  vil  si  ham 
det,  for  han  er  mere  modig  og  han  kan  tie.  — 
Naa,  Titus,  vil  ogsaa  du  si  farvel  til  din  mor- 
bror? 

TITUS.  Jeg  trode ,  jeg  havde  glemt  min 
bue  her. 

VALERIUS.  Det  er  kun  et  paaskud.  Du 
havde  buen  med  dig. 

VITELLIUS.  Hør  her  I  unge  mænd  —  ved 
I,  at  eders  far  nu  agter  at  udnævne  den  unge 
Fabius  til  krigstribun,  han,  som  du  Valerius  en- 
gang stødte  af  hesten. 

VALERIUS.     Men  ikke  mig? 

TITUS.     Og  ikke  mig? 

VITELLIUS.  I  blir  altid  forbigaat,  saa  længe 
eders  far  har  magten.  Og  nu  gaar  Fabius  og 
bryster  sig  og  siger,  at  Titus  og  Valerius  kan  faa 
pudse  sværdet  for  ham. 

VALERIUS    (knytter  hænderne).     Siger    han    det? 

TITUS.     Ha! 

VITELLIUS.  Jeg  forstaar  ei,  hvorfor  eders 
far  vil  gjøre  jer  til  spot  for  hele  Rom.  Han 
maa  ha  en  mening  med  det. 

TITUS.  Hvad  tror  du,  han  mener  med  det, 
morbror? 

VITELLIUS,  Jeg  tror  jeg  ved  det.  Jeg  vil 
fortælle  jer  det  siden.  Kun  saa  meget  vil  jeg 
si:  Tag  jer  i  agt! 

VALERIUS.     Hvad? 

VITELLIUS.  Titus,  jeg  har  en  vigtig  sag  at 
betro  dig  —  og  dig  alene. 

TITUS.     En  vigtig  sag?     Hvad  er  det? 

VITELLIUS.  For  du,  Titus,  har  mere  mod. 
Eller  er  det  ikke  saa? 

VALERIUS  (bedende).     Morbror! 

TITUS.     Valerius  —  gaa  din  vei! 

VALERIUS.     Morbror! 

VITELLIUS.  Jo,  Valerius  —  du  kan  ei  taale 
at  høre  dette.     Gaa  nu  ud  et  øieblik. 

VALERIUS.     Morbror,  jeg  forsikrer  dig! 

TITUS.     Gaa,  Valerius!     Hører  du  ikke! 

VALERIUS  (gaar  nølende).  Morbror,  jeg  ber  dig! 
Sæt  mig  paa  prøve! 

VITELLIUS.  Godt.  Vis  da  dit  mod,  Valerius. 
Men  hvis  du  begynder  at  skjælve  da  maa  du  gaa, 

VALERIUS.  Ja,  hvis  du  ser,  jeg  skjælver, 
da  kan  du  kaste  mig  ud. 

TITUS.     Hvad  er  det,  morbror? 

VITELLIUS.  Det  kan  forresten  hænde,  at  Va- 
lerius er  den  klogeste  og  vil  forstaa  det  bedre. 

TITUS.     Aa  —  han! 

VITELLIUS.  Og  hvis  ikke  Titus  forstaar  det, 
saa  faar  du  forklare  ham  det,  du  Valerius. 

VALERIUS.     Det  skal  jeg. 

TITUS  (hidsig).     Det  behøves  ikke. 

VITELLIUS.     Og  kan  I  tie? 

VALERIUS.     Ja,  jeg. 

TITUS.    Jeg  ogsaa. 

VITELLIUS.  Saa  hør  da:  Der  holdes  ikvæld 
et  hemmeligt  møde  af  Roms  bedste  mænd  til 
drøftelse  af  en  meget  vigtig  sag.  Og  folk,  som 
kjender  eder  to,  har  bedt  mig  hilse  jer  og  si,  I 
er  velkommen. 

TITUS.     Jeg? 

VALERIUS.     Og  jeg?     Er  det  sandt? 

VITELLIUS.  Hvis  I  har  mod  dertil.  Men  du 
Titus  især  —  kunde  du  faa  din  bror  med? 

VALERIUS  (hurtig).    Jeg  kommer. 

TITUS  (nølende).  Er  det  sent  ikvæld,  da  har  vi 
'ikke  lov. 

VITELLIUS  (ler).  Vil  I  spørge  om  lov  —  I 
voksne  mænd?  —  da  har  man  vurderet  jer  for 
høit  alligevel. 

TITUS.     Skulde  vi  gaa  uden  lov? 

VITELLIUS.  Min  kjære  Titus,  jeg  tror  Vale- 
rius er  større  end  du! 

VALERIUS  (tiiTitus).     Der  fik  du  den! 

TITUS.     Hvad  mener  du  med  det,  morbror? 

VITELLIUS.  Da  eders  far  var  ung,  da  brød 
han  tidt  sin  fars  strenge  paabud  og  fulgte  mig 
paa  mangen  en  natlig  udflugt. 

TITUS.     Er  det  sandt? 

VALERIUS.     Gjorde  han  det? 

VITELLIUS.  Og  jeg  tænkte  I  vidste,  at  han 
nu  laver  de  strenge  paabud  for  eder,  ikke  for 
at  I  skal  holde  dem,  men  for  at  det  skal  hede  i 
Rom:  Brutus  er  saa  og  saa  streng  og  dydig. 
Ja  du,  Valerius,  er  da  klog  nok  til  at  forstaa 
den  ting? 

TITUS  (hurtig).    Det  har  ofte  været  min  mening. 

VITELLIUS.  Hvis  den  sag  lykkes  nu  ikvæld, 
da  vil  det  være  forbi  med  eders  tvang.  Rom  vil 
ei  længer  haane  og  spotte  jer  og  kalde  jer  patte- 
barn, og  I  vil  med  et  slag  bli  store  mænd  i  Rom. 

TITUS.     Hvad?  —  Jeg? 

VALERIUS.     Og  jeg? 

VITELLIUS.     Kommer  du,  Titus? 

VALERIUS  (hurtig).    Jeg  kommer. 

TITUS.     Men  hvis  det  blir  opdaget? 

VITELLIUS.  En  anden,  f.  eks.  Fabius,  vilde 
udføre  det,  saa  det  netop  ikke  blev  opdaget. 

VALERIUS.     Da  kan  vel  ogsaa  vi. 

TITUS.  Vort  kammer  ligger  høit.  Og  der  er 
vagt  for  huset. 

VITELLIUS.  Kanske  der  ogsaa  er  en  kat,  1 
frygter  for? 

TITUS.     Hvad? 

VITELLIUS.  Var  det  Fabius  —  da  hopped 
han  ned  fra  ganske  andre  høider,  om  det  gjaldt 
at  gaa  paa  eventyr  i  Rom.  Ja  du  Titus  kunde 
det  maaske  .  .  . 

VALERIUS.     Jeg  kan  det  sikkert! 

VITELLIUS.  At  liste  sig  forsigtig  langs  en 
mur,  at  forsvinde  lydløst  og  komme  hjem  paa 
samme  vis,  se  det  er  noget  Fabius  ofte  gjør. 
Det  gjorde  ogsaa  eders  far  mangen  en  gang  i 
vor  skjønne  ungdom.     Men  I  kan  vist  ikke? 

(Brutus  træder  ubemærket  ind  fra  venstre). 

TITUS  (bestemt).     Hvor  holdes  mødet? 

VITELLIUS.  Ja,  det  siger  jeg  ei.  For  hvem 
ved,  om  I  kan  tie.  Men  ved  den  store  brønd 
paa  torvet  vil  I  møde  Varius.  Følg  ham,  hvis  I 
tør.     Du,  Titus  .  .  . 

VALERIUS.     Vi  kommer,  vi  kommer. 

VITELLIUS.      Endnu   et  ord   (faar  øie  paa  Brutus,  høit) 

Jaha,  gjør  som  eders  far  siger,  han  har  ret! 

(Titus  og  Valerius  faar  se  sin  far  og  vil  skynde  sig  bort). 

VITELLIUS.     Min  ædle  svoger,  vær  hilset. 
BRUTUS.     Titus  og  Valerius  kom  hid. 

(De  nærmer  sig  frygtsomt). 

BRUTUS    (ser  paa  dem;  om  lidt).       HvorfOF    Cf     I     her 

endnu? 

(De  bøier  hodet  og  tier). 

VITELLIUS.  Brutus,  tillad  mig  et  ord.  Jeg 
ber  for  disse  unge  mænd,  lad  dem  faa  en  fridag, 
lad  dem  følge  Roms  ungdom  til  fest  i  Tusculum 
idag. 

BRUTUS  (til  sine  sønner).  Hørte  I  Ikke  min 
befaling?  Hvordan  kan  I  lære  at  byde  over 
andre,  naar  I  aldrig  lærer  at  lyde?  (om  udt).  Gaa 
nu  op  paa  eders  kammer  og  kom  ned  i  morgen. 

(Titus  og  Valerius  bider  sig  i  læben  og  gaar). 

VITELLIUS.  Brutus,  tillad  mig  et  ord  i  denne 
sag. 

BRUTUS.  Nei,  Vitellius,  tal  heller  om  dit 
ærind.     Hvad  nyt? 

VITELLIUS.     Mit  ærind? 

BRUTUS.  Ja,  har  du  intet  ærind?  Jeg  skal 
hen  i  senatet. 

VITELLIUS.  Lucius  Brutus,  det  kunde  be- 
høves at  komme  hid  for  at  minde  dig  om,  at  jeg 
engang  var  din  ven. 

BRUTUS.     Nei,  Vitellius  —  det  var  du  ikke. 

VITELLIUS.  Godt,  godt  —  saa  var  jeg  ikke 
din  ven.  Og  jeg  hjalp  dig  heller  ikke  at  kjæmpe 
for  Roms  frihed. 

BRUTUS.     Nei,  heller  ikke  det. 

VITELLIUS.  Hvad?  Heller  ikke  det.  Det 
blir  bedre  og  bedre.  Rom  skylder  mig  altsaa 
intet,  og  du  heller  ikke. 

BRUTUS.  Vitellius  —  der  har  været  saa  mange 
her  med  regning,  fordi  de  kjæmped  for  Roms 
frihed.  Hvor  høit  takserer  du  din  hjælp?  Kan 
det  udredes  i  guld?     Hvor  meget? 

VITELLIUS.  Nei,  Brutus,  spar  dine  vittig- 
heder! Undskyld,  at  jeg  har  sat  foden  i  min 
svogers  hus.  Farvel.  En  anden  Gang  vil  jeg 
spørge  dig,  hvorfor  du  forfølger  mig. 

BRUTUS.  Pindsvinet  maa  reise  børster,  før 
slangen  faar  bide. 

VITELLIUS.     Er  jeg  slangen? 

BRUTUS.  Hvad  dit  embede  angaar,  da  ved 
du  selv  bedst,  at  du  var  uduelig. 

VITELLIUS.  Var  det  din  mening,  før  du  kom 
til  magten? 

BRUTUS.     Det  er  vist. 

VITELLIUS.  Og  dog  brugte  du  mig  til  at 
vinde  magten  for  dig? 

BRUTUS.  Ellers  havde  du  ladet  tyranen 
bruge  dig. 

VITELLIUS.  Og  naar  spillet  var  vundet,  saa 
rev  du  masken  af  og  gav  mig  sparket.  Det  var 
meget  smukt,  min  ædle  svoger. 

BRUTUS.  Rom  har  brug  for  en  dygtig  skat- 
mester, men  ei  for  svogerskab. 

VITELLIUS.  Havde  vi  vidst  dette  paa  for- 
haand,  Lucius  Brutus  —  dog  derom  siden. 

BRUTUS.  Jeg  vidste  heller  ikke  paa  forhaand, 
at  de,  som  kaldte  sig  mine  venner,  det  var  en 
flok  spurve. 

VITELLIUS.  En  flok  —  hvad  kaldte  du  det, 
ædle  svoger? 

BRUTUS.  Spurve.  —  I  har  kjæmpet  for  Roms 
frihed  som  spurve  slaas  for  et  frugttræ.  Naar 
seiren  var  vundet  —  vips,  hver  paa  sin  gren  og 
til  at  made  sig. 

VITELLIUS.     Du  satte  dig  selv  i  toppen. 

BRUTUS.  Folket  satte  mig  der.  Næste  gang 
bliver  det  kanske  dig. 

VITELLIUS.  Frygter  du,  at  jeg  i  saa  fald  vil 
øve  gjengjæld? 

BRUTUS.  Gjør  det,  Vitellius,  saasandt  du 
synes  det  er  ret.  Selv  om  du  kalder  mig  svo- 
ger, ven,  bror  —  gjør  det  dog!  Thi  du  vil  finde, 
at  rettens  værste  fiende  —  det  er  venskab. 

VITELLIUS.  Jeg  takker  for  denne  gode  lær- 
dom og  lover  dig  at  tænke  grundigt  paa  den. 
Farvel,  jeg  blir  overflødig,  ser  jeg,  for  der  kom- 
mer en,  som  smigrer  dig. 

(Publius   Valerius    kommer.     Vitellius    bøier   sig  dybt   for   ham,    idet 
han  gaar). 

PUBLIUS.  Vær  hilset,  min  ædle  konsul  Bru- 
tus! 

BRUTUS.  Aa,  Publius,  jeg  ber  dig,  kald  mig 
ei  konsul  her  i  mit  hus,  kald  mig  ven. 

PUBLIUS.  Det  var  en  uventet  ære.  Man 
siger  ellers,  at  Lucius  Brutus  aldrig  har  havt  tro 
paa  venskab. 

BRUTUS.  Gid  jeg  havde  en  større  hæder  at 
vise  dig.  Men  tag  en  simpel  tak,  fordi  der  gives 
en  mand  i  Rom 

PUBLIUS.     Er  der  blot  en? 

BRUTUS.  Kun  en.  Det  frie  Rom,  Publius, 
som  vi  har  ment  at  skabe,  det  bebos  kun  af  sla- 
ver, og  det  er  sørgeligt.  —  En  eneste,  det  er 
ei  meget.  Men  saa  længe  vi  har  den  ene,  saa 
længe  har  dog  Rom  en  uindtagen  fæstning. 

PUBLIUS.  Af  slaver  siger  du?  Det  kan  ei 
længer  være  under  kong  Tarquinius. 

BRUTUS,  Er  det  bedre  at  være  slave  under 
sin  egen  trang  til  magt.  Aa,  Publius,  det  er  en 
bitter  skuffelse.  Men  tak,  fordi  du  efter  seiren 
beholdt  din  værdighed  og  viser,  at  Rom  for  dig 
ei  er  det  samme  som  magt  i  Rom. 

PUBLIUS.  Din  tak,  Brutus,  faar  mig  til  at 
rødme. 

BRUTUS.     Ei,  ei! 

PUBLIUS.  Thi  ærlig  talt,  det  kosted  mig  at 
holde  mig  tilbage. 

BRUTUS.  Ellers  var  du  vel  ei  et  menneske 
af  kjød   og   blod.      Men,    Publius,    der   er  noget. 

jeg  misunder  dig.  Det  er  ei  dine  paladser  eller 
dit  guld,  end  ikke  din  toga,  som  du  bærer  saa 
stolt,  selv  om  den  ei  har  et  slæb  af  mængdens 
kryberi.     Nei,  det  er  noget  ganske  andet. 

PUBLIUS.  Jeg  er  spændt  paa  at  faa  vide, 
hvad  en  Brutus  kan  misunde  mig. 

BRUTUS.  Det  er  ei  heller  din  dyd,  men  din 
maade  at  bære  dyden  paa.  Du  bærer  den  som 
den  kaade  hingst  sin  rytter  og  kan  samtidig  gøre 
ødsle  spring  og  kast  blot  som  en  lek  med  kræf- 
terne.    Det  er  en  fryd  at  se  paa. 

PUBLIUS.     Og  Brutus? 

BRUTUS.  Brutus  —  tal  ei  om  ham.  Han  er 
et  stakkars  æsel,  der  slæber  sine  pligter  frem 
paa  en  skranglekjærre  og  stønner  under  byrden. 
Og  nu  skal  jeg  ogsaa  være  dydig  paa  de  tusens 
vegne.    Ynk  mig,  Publius,  et  æsel  har  det  bedre. 

PUBLIUS.  Skal  jeg  staa  her  og  ta  Brutus  i 
forsvar  imod  Brutus? 

BRUTUS.  Sig  mig,  hvordan  lever  muserne  i 
dit  hus.     Har  du  noget  at  læse  for  mig? 

PUBLIUS.  Desværre,  muserne  har  sveget 
mig  i  det  sidste.  De  har  vist  faat  øie  paa  en 
anden. 

BRUTUS.  Da  er  det  vel,  fordi  du  har  sveget 
dem.  Dine  slavinder  er  for  skjønne.  Publius, 
jeg    kommer    en    nat    op     til    dig    forklædt    som 

slave,  og  saa  lægger  vi  os  paa  hver  vor  løjbænk 
og  skriver  sange   til   maanen   som  i  gamle  dage. 

PUBLIUS.  Det  er  længe  siden  sidst.  Det 
var  vist  i  Athen. 

BRUTUS.  Ja,  Publius,  midt  i  manddommens 
strid  og  tummel  blir  der  dog  siddende  en  liden 
skøier  af  en  gut  i  en  halvmørk  krog  —  og  se 
paa  manden  med  vaade  øine.  Hvad  skal  man 
gjøre?  Der  er  ei  plads  for  ham  blandt  vore 
grove  pligter. 

PUBLIUS.  Brutus,  tillad  mig  at  komme  til 
mit  ærind. 

BRUTUS.  Jeg  takker  dig  paa  forhaand,  fordi 
du  ei  kommer  med  en  ansøgning. 

PUBLIUS.     Nei,  Brutus,  det  gjør  jeg  ikke. 

BRUTUS.  Og  derfor  end  engang  en  tak.  Jeg 
er  lidt  syg  af  .  .  .  naa  derom  siden.  Men  sig 
mig,  Publius,  hvorfor  seired  vi,  og  hvad  var  det 
vi  kjæmped  for? 

PUBLIUS.  Jeg  tror  ei,  Brutus  behøver  at 
mindes  derom.  * 

BRUTUS.     Sæt  nu,  om  det  var  en  løgn? 

PUBLIUS.  Hvad?  Kan  Roms  frihed  bli  en 
løgn? 

BRUTUS.  Men  hvad  er  frihed?  Er  det  en 
hodepude  at  sove  paa,  eller  en  tønde  vin  at 
drikke  sig  drukken  af?  Se  dig  om,  Publius  — 
er   ei    dyden    lige    husvild   i  Rom?     Hvad   nytter 

det  at  forbedre  en  stat,  naar  menneskene  ei  for- 
bedrer sig  selv?  Tarquinius  er  borte,  men  lasterne 
er  igjen.  Hvor  er  seiren?  Var  det  guldland  vi 
vilde  erobre  kun  tomme  skyer? 

PUBLIUS.  Sandt  nok.  Frihed  er  kun  et  vaa- 
ben,  som  maa  bruges  i  dydens  tjeneste. 

BRUTUS.  Og  dette  vaaben  har  man  lagt  i 
mine  hænder.  Det  er  en  skat  at  forvalte,  som 
gjør  mig  søvnløs. 

PUBLIUS.  Men  hvorfor?  Den  sag,  du  elsked 
mer  end  nogen  romer,  har  den  ei  seiret  og  har 
du  ei  magten  til  at  hævde  den  i  Rom? 

BRUTUS.  Sig  mig,  Publius,  tror  du  det  er 
muligt  at  skabe  et  Rom,  hvor  hver  mand  bærer 
en  uplettet  toga? 

PUBLIUS.     Hver  mand?     Det  er  en  stor  idé. 

BRUTUS.  Er  du  min  ven,  Publius,  da  sig, 
du  tror  det;  thi  ellers  —  hvad  har  vi  vundet? 
Hvad  ret  havde  vi  til  at  seire?  Aa,  Publius,  du 
aner  ei,  hvor  jeg  kan  føle  mig  svimmel. 

PUBLIUS  (ler!.  Da  maa  det  være  første  gang, 
at  Brutus  er  svimmel.  Det  ligner  ei  den  mand 
af  jern,  som  vi  ellers  kjender. 

BRUTUS.  Det  er  lettere  at  kjæmpe  mod 
andres  uret  end  selv  at  øve  ret.  Skaf  mig  en 
ny  tyran  at  styrte,  men  tag  magten  til  at  øve 
ret  fra  mine  skuldre. 

PUBLIUS.  Er  det  ei  en  lykke  at  ha  magten 
til  at  øve  ret? 

BRUTUS.     Det  er  en  stor  ulykke. 

PUBLIUS.  Brutus,  jeg  vil  ei  høre  det  af  din 
uven. 

BRUTUS.  Hvis  man  med  ret  mener  mer  end 
ord  og  tomme  taarer,  da  siger  jeg  dig,  Publius, 
der  er  ingen  saa  ulykkelig  som  den,  der  gjør  det 
rette. 

PUBLIUS.  Det  maa  være  en  nys  opdagen 
sandhed.  Siger  ei  filosoferne,  at  retten  er  den 
stige,  der  fører  til  guders  bolig. 

BRUTUS.     De  lyver,  de  lyver! 

PUBLIUS.     Saa  sig  mig  hvorfor. 

BRUTUS.  At  øve  ret  —  det  er  stadig  at  gaa  paa 
nattevagt  imod  sig  selv.  Venner  blir  ens  fiender, 
og  det  forunderlige  er,  at  de  gode  magter  i  ens 
eget  indre  kan  bli  de  værste  fiender. 

PUBLIUS.  De  gode  magter?  Kan  de  bli  ret- 
tens fiender? 

BRUTUS.  Ja,  min  ven.  Hvor  mangen  en 
raadden  sag  vil  ei  snige  sig  ind  i  vor  sympati 
under  venskabs  eller  kjærlighedens  maske.  Hvor 
mangen  en  skjøn  tanke  maa  ei  plukkes  for  alle 
sine  gyldne  fjær  for  at  komme  ind  til  den  nøgne 
sandhed!  Lykke!  Jeg  siger  dig,  det  er  en  sta- 
dig rettergang  imod  en  selv.  I  dag  maatte  jeg 
afskedige  en  krigstribun,  endda  han  var  min  bitre 
fiende. 

PUBLIUS.  Enda  han  var  din  fiende?  Var 
det  ei  værre,  om  han  var  din  ven? 

BRUTUS.  Nei,  tværtimod.  Skal  man  straffe 
en  fiende,  da  mistænker  man  sit  eget  had  og 
nøler.  Hadet  maa  først  fjernes  fra  ens  dømme- 
kraft, før  man  er  tryg  paa,  at  man  dømmer  rigtig. 
O,  Publius,  aldrig  havde  jeg  trodd,  det  var  saa 
svært.  Retten  er  grusom.  Tidt  føles  det  som 
magter,  der  bunder  dybest  i  ens  sjæl,  maa  ryk- 
kes op,  fordi  de  fordunkler  ens  klare  syn  og  faar 
ens  vilje  til  at  vakle.  Publius,  jeg  siger  dig,  og 
merk  dig  mine  ord:  Det  er  lettere  at  holde  di- 
ciplin  i  en  hær  end  at  tugte  legionerne  i  sit  eget 
indre. 

PUBLIUS.  Det  er  første  gang,  jeg  hører  ret- 
ten saa  aabent  bagtalt  af  en.  der  elsker  den. 
Og  jeg  spør  dig  halvt  for  spøg,  Lucius  Brutus, 
men  jeg  ber  dig,  svar  mig  ærlig,  —  hvorfor  hæv- 
der du  saa  haardhændt  denne  ret,  siden  den  gjør 
dig  selv  ulykkelig?  Hvorfor  vogter  du  paa  den 
som  en  skinsyg  elsker  og  ofrer  den  hver  tanke 
i  din  sjæl?     Hvorfor? 

BRUTUS.  Ja,  hvorfor?  Jeg  ved  ei  rigtig, 
men  jeg  tænker  tidt  derpaa.  Hvorfor  seiler  vi 
ei  i  en  skjøn  baad  henad  livet,  med  fløiter  og 
vin  ombord  og  ekeløv  i  haaret?     Hvorfor? 

PUBLIUS.     Jeg  spør  dig,  Brutus. 

BRUTUS.  Nei  svar  mig  du!  Hvorfor  har 
guderne  gjort  sandheden  til  en  smerte?  Hvorfor 
brænder    denne     trang    til    ret    som    en    vældig 

Brutus.  5 

flamme  i  vor  sjæl?  Hvorfor  fylder  den  os  som 
en  heftig  feber,  saa  vort  øie  ruller  ved  den 
mindste  mislyd,  og  haanden  stadig  famler  efter 
sværdet  til  en  evig  kamp.  Hvem  bor  i  dette 
usynlige  tempel,  vi  er  sat  til  at  vogte  for,  og 
hvorfor  befaler  vi  os  selv  at  staa  paa  denne  vagt, 
nat  og  dag,  altid  trofast  speidende,  om  nogen 
vil  bryde  over  muren,  altid,  altid  —  sig,  hvad 
tror  du? 

PUBLIUS.  Der  er  noget,  som  er  over  alle 
navn. 

BRUTUS.  Det  er  der.  Og  selv  om  der  var 
et  navn,  vi  var  ei  værdige  at  ta  det  i  vor  mund. 

PUBLIUS.  Der  er  den  skjønne  Virgilia.  Min 
ædle  frue,  vær  hilset. 

VIRGILIA  (træder  ind).  Publius,  vær  velkommen, 
og  dobbelt  velkommen,  fordi  dit  besøg  ei  har 
rynket  panden  paa  min  husbond. 

PUBLIUS.  Min  frue  —  jeg  haaber,  det  er 
en  lykke  at  være  den  første  kvinde  i  Rom. 

VIRGILIA.  Spørg  Brutus  selv!  Han  har  ei 
nogen  hustru  mer. 

PUBLIUS.     Hvad? 

BRUTUS.     Hør  ei  paa  hende. 

VIRGILIA.  Før  var  han  borte  kun  paa  kriger- 
tog,  nu  er  han  borte,  selv  naar  han  er  hjemme. 
Konsulen  i  Rom  er  flyttet  hid,  og  Brutus  er  for- 
svundet. 

PUBLIUS.     Hvordan? 

BRUTUS.  Aa,  Publius,  hun  klager  altid,  naar 
jeg  ei  er  tre  gange  daglig  i  barnestuen. 

VIRGILIA.  Ei,  Brutus,  husker  du,  der  gives 
en  barnestue  i  Rom!  —  Nylig  laa  vor  yngste 
datter  syg  af  feber,  og  da  hun  bad  mig  at  hente 
hendes  kjære  far,  svarte  den  ellers  saa  ømme 
Brutus:  „Nei,  jeg  har  en  vigtig  sag  at  tænke 
paa."  —  En  vigtig  sag!  Gid  pesten  tog  alle  vig- 
tige sager,  saa  Brutus  atter  kom  hjem  til  sig  og 
sine. 

BRUTUS.  Aa,  Publius,  du  ved  ei,  hvor  slem 
hun  er.  Men  om  dit  ærind  kan  vi  tale  sammen 
paa  veien  til  senatet. 

VIRGILIA.  Sig  heller  mig  dit  ærind,  Publius. 
Jeg  vil  ei  svare,  at  jeg  har  en  vigtig  sag  at 
tænke  over. 

PUBLIUS.  Det  angaar  eder  begge.  I  kvæld 
har  jeg  tænkt  at  aabne  mine  haver  for  folket  og 
beværte  alle  efter  fattig  leilighed.  Jeg  haaber, 
Brutus  og  Virgilia  vil  glæde  alle  ved  at  komme 
og  være  hædersgjæster. 

VIRGILIA.  Spørg  Brutus  —  jeg  er  sikker 
paa,  han  svarer:  Ikvæld  har  jeg  en  vigtig  sag  at 
tænke  over. 

PUBLIUS.  Det  haaber  jeg  ikke  for  denne 
ene  gang,  min  kjære  Brutus. 

VIRGILIA.  Se  bare,  han  nøler.  Jeg  svarer 
for  ham,    han   siger  nei.     Thi   han  reder  sit  leie 

af  dokumenter  nu  for  tiden  og  taler  i  søvne  om 
udnævnelser  i  hæren.  Ved  bordet  spiser  han 
med  den  ene  haand  og  holder  en  ansøgning  med 
den  anden,  og  naar  jeg  taler  til  ham  om  husets 
sager,  svarer  han:  Virgilia,  du  kan  ei  bli  krigs- 
tribun. 

PUBLIUS.     Er  det  sandt? 

BRUTUS.  Der  er  ei  et  sandt  ord  i  hendes 
mund.  Hvad  festen  angaar,  da  siger  jeg  tak,  og 
saasandt  jeg  kan,  saa  vil  jeg  komme.  Farvel, 
Virgilia,  Publius  og  jeg  gaar  i  senatet. 

EN    SLAVE    (fra  baggrunden,  melder).     Den    ædle    kon- 

sul  Collatinus! 

VIRGILIA.     Hvad?     Kommer  han  hid? 

BRUTUS.  Det  undrer  mig,  at  han  kommer 
til  mit  hus. 

COLLATINUS  (fra  beggrunden.  Liktorerne,  som  følger  ham, 
ses  at  stanse  ved  trappen  op  fra  haven).  Vær  hilsCt!  (De  andre  hil- 
ser ham  taus).  Hvis  jeg  ei  forstyrrer,  vilde  jeg  gjerne 
tale  i  enrum  med  konsul  Brutus. 

BRUTUS  (til  Publius).  Vi  ses  i  senatet.  Virgilia, 
farvel  saa  længe. 

(Publius  gaar  ud   i  baggrunden,  Virgilia  til  venstre). 

COLLATINUS.  Jeg  kommer,  kjære  Brutus, 
for  at  spørge,  om  vi  ei  kan  gaa  sammen  til 
senatet. 

BRUTUS.     Jeg  havde  tænkt  at  gaa  alene. 
COLLATINUS.      For   folkets   skyld   —   at   det 

ei  skal  se  ud,  som  en  unødig  splittelse  er  opstaat 
mellem  os  -^  ber  jeg  dig,  Brutus  —  lad  os  gaa 
sammen. 

BRUTUS.  Jeg  kan  ei  indse  nogen  fordel  ved 
at  hykle  en  enighed,  som  ei  længer  er  til  stede. 

COLLATINUS.  Lucius  Brutus,  er  da  det,  som 
skiller  os,  saa  dyb  en  kløft,  at  den  ei  kan  ud- 
jevnes? 

BRUTUS.  CoUatinus  —  hvis  dit  standpunkt 
er  nøie  overveiet,  da  forsvar  det  imod  mig,  og 
langt  heller  ser  jeg  det,  end  at  du  bekjæmper 
mig  i  dag  og  glemmer  det  i  morgen. 

COLLATINUS.  Saa  sig  mig,  Brutus,  hvad 
det  er,  du  dadler  hos  mig. 

BRUTUS.     En  anden  gang. 

COLLATINUS.  Nej.  jeg  ber  dig.  Jo  før  det 
siges,  jo  før  vil  jeg  raade  bod  derpaa,  saasandt 
jeg  kan. 

BRUTUS.  Nuvel,  jeg  er  meget  misfornøjet 
med  din  maade  at  tale  til  folket  paa. 

COLLATINUS.     Er  det  det  hele? 

BRUTUS.  Det  hele?  Det  er  en  skjæbne- 
svanger  sag,  min  ven.  Du  smigrer  almuen  med 
gyldne  ord  og  udstrør  løfter,  som  du  ved,  du  ei 
kan  holde.  Du  vænner  mængden  til  kun  at  brøle 
over,  hvor  feilfri  den  er,  men  aldrig  nævner  du 
et  krav,  en  pligt,  et  ansvar.  Du  faar  dumheden 
til  at  blære  sig  over  sin  visdom,  falskheden  over 

sin  ærlighed,  udueligheden  sætter  næsen  i  sky 
og  tror,  der  intet  er  at  lære.  Tro  mig,  Colla- 
tinus,  en  folketalers  tunge  kan  let  udbrede  en 
smitsom  sygdom. 

COLLATINUS.  Brutus,  din  dadel  tar  jeg  let. 
Du  kræver  alting,  men  opmuntrer  aldrig.  Jeg 
mener  mængden  maa  faa  tillid  til  sig  selv  ved 
at  vises  tillid.  Og  har  jeg  uddelt  ros,  tro  mig, 
det  har  været  for  at  egge  deres  forsæt,  saa  de 
prøver  at  gjøre  sig  værdige  til  mere  ros. 

BRUTUS.  Sig  mig,  Collatinus,  behøver  en 
stolt  mand  ros  af  andre? 

COLLATINUS.  Ganske  vist.  Men  her  er 
tale  om  folket. 

BRUTUS.  Og  skal  vi  ei  prøve  at  gjøre  hver 
især  af  romerne  til  stolte  mænd? 

COLLATINUS.  Alle  og  enhver?  Det  vil  ta 
tid. 

BRUTUS.  Ja  især,  hvis  vi  mader  dem  med 
tom  begeistring  og  indbilder  dem,  at  man  kan 
sove  og  drikke  sig  frem  til  hæder. 

COLLATINUS.  Brutus,  sig  heller  sandheden. 
Du  kan  ei  glemme,  at  kongens  sendebud  fik  bli 
i  Rom.    Du  kan  ei  glemme,  at  du  dengang  tabte. 

BRUTUS.  Sandt  nok,  Collatinus,  den  sag  kan 
fylde  mig  med  en  søvnløs  uro  —  det  er  som  man 
har  sluppet  løs  blandt  folket  to  glubske  ulve.  Ingen 
ved,  hvor  de  færdes  eller  hvad  de  gjør.  Men  jeg 
siger  dig,  Collatinus,  ve  dig,    om  det  gaar  ilde! 

COLLATINUS.  Ve  mig?  Var  det  ei  folkets 
vilje? 

BRUTUS.     Vil  du  skyde  andre  foran  dig? 

COLLATINUS.    Jeg  fremholdt  kun  min  mening. 

BRUTUS.  Den,  som  paafører  folket  sin  me- 
ning, faar  ta  ansvaret  for,  hvad  folket  gjør. 

COLLATINUS.  Lucius  Brutus,  jeg  forstaar, 
at  jeg  er  dig  i  veien.  Men  er  der  ingen  anden 
end  Brutus,  som  har  ret  til  at  ha  en  mening  i 
Rom?  Jeg  er  ei  saa  vis  og  klog  som  dig, 
men  jeg  gjør  mit  bedste,  og  mer  kan  man  ei 
forlange. 

BRUTUS.  Sit  bedste!  Rom  har  brug  for,  at 
man  gjør  det  rette.  Collatinus,  betænker  du,  at 
vi  holder  Roms  skjæbne  mellem  vore  hænder. 
At  en  feil  af  statens  hoved,  det  blir  en  feil  for 
hvermand  i  hans  land,  det  blir  mange  tusen  feil. 
Og  da  en  saadan  feil  har  en  egen  evne  til  at 
avle  et  talrigt  afkom,  saa  kan  en  uagtsomhed  af 
os  bli  en  forbandelse  for  Rom  for  tusen  aar. 
Collatinus,  tænk  dog  over  dette  og  vær  forsigtig. 

COLLATINUS.  Brutus,  jeg  kom  ei  her  for  at 
la  mig  revse  som  en  skolegut!  Jeg  har  ogsaa 
anker  imod  dig.  Du  tar  ei  hensyn  til  min  me- 
ning i  flere  vigtige  afgjørelser,  du  skalter  og 
valter  paa  egen  haand  som  om  Brutus  alene 
havde  magt  i  Rom. 

BRUTUS.     Vil  du  vide  hvorfor?  . 

COLLATINUS.     Det  vil  jeg  ja. 

BRUTUS.  Det  hænder  tidt,  at  den  sag,  jeg 
sender  dig  til  betænkning,  den  lugter  du  til  en 
smule  og  løber  saa  ud  paa  gaden  og  holder  en 
tale  til  folket  om  den.  Og  naar  du  saa  skal 
afgi  din  betænkning,  da  viser  det  sig,  at  den 
sag,  du  har  vakt  folks  begeistring  over,  den  har 
du  aldeles  ikke  sat  dig  ind  i. 

COLLATINUS  (et  skridt  frem).  Nei  naar  man  er 
uenig  med  Brutus,  da  har  man  ei  sat  sig  ind  i 
sagen.  Men  la  mig  si  dig,  Brutus,  jeg  vil  ei 
længer  taale  slig  behandling.  Tag  dig  iagt!  Der 
er  grænser  for,  hvad  baade  jeg  og  mange  andre 
vil  taale  af  dig. 

BRUTUS.     Det  glæder  mig. 

COLLATINUS.  Hvad,  det  glæder  dig?  Er 
dit  hovmod  steget  saa  høit,  at  folkets  misnøie 
glæder  dig? 

BRUTUS.  Ja,  Collatinus  —  saasom  jeg  aldrig 
beiler  til  mængdens  hyldest,  derfor  blir  aldrig 
min  mening  en  gjenklang  af  mængdens  brøl. 
Jeg  har  styrtet  tyraniet,  men  ei  til  fordel  for 
dumheden. 

COLLATINUS.  Tak,  Brutus,  jeg  har  længe 
vidst,  at  du  i  dit  hjerte  foragter  folket.  Men 
end  engang,  tag  dig  iagt!  Folket  knurrer  alt 
over,  at  du  ei  viste  dig  ved  Saturnfesten  og 
holdt  en  tale. 

BRUTUS.      Der    er    saa    alt    for    mange,    som 

taler  til  rolket.     Men  jeg  leder  med  lys  og  lygte 
efter  en,  som  holder  tale  til  sig  selv. 

COLLATINUS.     Hvad  skal  det  si? 

BRUTUS.  At  tanken  paa  guder  og  paa  fol- 
kets bedste  er  biet  et  paaskud  til  at  glemme  sine 
egne  laster. 

COLLATINUS.     Skal  dette  gjælde  mig? 

BRUTUS.     Tag  det  som  du  vil. 

COLLATINUS.  Nei,  sig  det  med  rene  ord. 
Hvad  mente  du? 

BRUTUS.  Jeg  mener,  at  den  som  forbedrer 
sig  selv,  forbedrer  folket.  Og  jeg  spør  dig,  Col- 
latinus,  hvad  ret  har  du  og  jeg  til  at  forvalte  et 
folks  ideal,  hvis  vi  ei  staar  inde  for  det  i  vort 
eget  hus. 

COLLATINUS.     Du  mener  altsaa  mig. 

BRUTUS.     Er  du  ræd  for,    at  jeg  mener  dig? 

COLLATINUS.  Brutus,  jeg  vil  vide,  hvad  du 
sigter  til,  naar  du  taler  om  mit  liv. 

BRUTUS.     Det  ved  du  godt. 

COLLATINUS.  Brutus,  jeg  vil  kun  si  dig,  at 
mine  feil  som  konsul  i  Rom  faar  du  og  andre 
dømme  om.  Men  mit  private  liv  faar  bli  min 
egen  sag. 

BRUTUS.  En  mand,  som  styrer  andre,  har 
ei  noget  privat  liv. 

COLLATINUS.  For  sidste  gang,  saa  sig  dog, 
hvad  du  sigter  til! 

BRUTUS.  Dit  liv  er  et  slet  eksempel,  dine 
smukke  taler  kan  ei  opveie  det,  og  dine  taarer 
kan  ei  tvætte  det  af. 

COLLATINUS.     Har  du  spioner  om  mig? 

BRUTUS  (trækker  paa  skuldrene).  Du  taler  Om  at  hjælpe 

de  fattige,  saa  mængden  hyler  af  begeistring.  Men 
selv  laaner  du  penge  ud  til  blodige  renter  og  plyndrer 
hus  og  hytte  for  at  inddrive  dem.  Du  taler  om 
frihed,  saa  stene  kunde  røres,  men  hvordan  be- 
handler du  dine  egne  slaver?  Du  taler  om  dyd? 
Maa  du  ikke  hver  dag  bæres  bort  fra  bordet? 
Collatinus  —  du  har  selv  udfordret  mig,  men 
nu  spør  jeg:  Hvordan  kan  du  gi  love  for  folket, 
styre  folket,  forbedre  folket  —  du,  som  ei  gjør 
en  eneste  anstrængelse  for  at  forbedre  dit  eget  liv. 

COLLATINUS.  Hvad  onde  tunger  udspreder 
om  mig,  det  kan  jeg  ei  svare  for.  Jeg  er  ei  saa 
feilfri  som  Brutus,  det  er  sandt,  men  jeg  er  ei 
heller  saa  hovmodig  af  min  dyd.  Tro  mig, 
mangen  en  anger  kan  gjøre  mig  søvnløs,  men 
den  anger  har  jeg  aldrig,  at  jeg  ei  gjør  mit 
bedste. 

BRUTUS.  Din  anger  er  det  eneste,  som  ei 
angaar  Rom. 

COLLATINUS.     Hvad? 

BRUTUS.  Thi  følgerne  af  ens  handling  gaar  jo 
sin  gang,  selv  om  man  græder  blod.  At  gjøre 
det  rette,  det  er  sagen. 

COLLATINUS.  Det  er  haarde  ord,  Lucius 
Brutus! 

BRUTUS.     Livet  taler  saadan  til  os  alle. 

COLLATINUS.  Brutus,  atter  staar  vi  her  og 
spilder  tiden  med  unødig  trætte.  Hvorfor  gjør 
vi  det? 

BRUTUS.     Farvel,  vi  ses  i  senatet!    (vii  gaa.) 

COLLATINUS.  Nei,  Brutus,  lad  os  prøve  at 
forstaa  hinanden.  Tilgiv,  om  jeg  kan  være  hid- 
sig, og  vid,  alting  skal  være  glemt.  Her  er  min 
haand,  og  tag  den  som  et  helligt  løfte  for  frem- 
tiden.    Se  her  er  den. 

BRUTUS.  Din  haand  vil  jeg  trykke,  naar  den 
er  tvættet  af  mer  end  løfter!  Og  indtil  da,  tillad 
mig  at  gaa  alene! 

(Gaar  til  høire.) 

COLLATINUS.  Brutus!  (Om  lidt,  bider  tænderne 
sammen.)      Vel! 

(Gaar  ud  i  baggrunden.     Liktorerne  ses  at  følge  ham.) 


TREDJE  AKT. 


En   sal   i  Aquilius'   hus.     Baggrunden  er  lukket.    Slaven  Vindicius  er 
ifærd  med  at  ordne,  idet  han  lyser  med  en  lygte. 

Ved   venstre  væg  staar  en   tilhyllet  statue.    Midt  paa  gulvet  et  bord, 

hvorpaa  er  opdækket  en  del  guldbægre.     Langs  haire  væg  en  løibænk 

med  nedhængende  teppe,  og  foran  denne  en  dør  til  høire. 

Det  banker  i  baggrunden. 
VINDICIUS    (farer  sammen).       Hvem    CF    det? 

STEMME  UDENFOR.     Det  er  mig. 

VINDICIUS.     Hvad?     Cornelia? 

STEMMEN  UDENFOR.     Luk  op!     Luk  op! 

VINDICIUS  (aabner).  Endelig!  Du  skulde  ha 
prygl.  Hvorfor  kommer  du  saa  sent?  Det  kan 
koste  os  livet! 

(Cornelia  ind  med  en  krukke.j 

CORNELIA.     Huh!     For  et  veir! 

VINDICIUS.  Ved  du  ikke,  vi  havde  befahng 
til  at  være  færdige  her  og  borte  fra  huset  før 
midnat.  Aquilius  hugger  hodet  af  en  slave  for 
mindre! 

CORNELIA.  Jeg  har  gaat  vild.  Her  er  et 
mørke,  saa  man  ei  ser  sine  egne  fingre,  og  huset 
ligger  jo  saa  bortgjemt  mellem  trærne.  Huh ! 
jeg  tror  vi  faar  torden  i  nat! 

VINDICIUS.  Rap  dig.  De  kan  komme  hvert 
øieblik,  og  guderne  staa  os  bi,  om  de  finder  os 
her.  Hvad  har  du  i  krukken?  Er  det  vin  til 
de  bægre? 

CORNELIA.  Jeg  trode,  det  var  vin.  Men 
tvi  .  .  . ! 

VINDICIUS.  Det  maa  vel  være  vin,  siden 
jeg  skulde  dække  disse  bægre  op.     Giv  hid! 

CORNELIA  (gir  ham  krukken).  Det  er  det  rene 
blod! 

VINDICIUS.       Hvad?    isætter  krukken  paa  bordet).      Ja 

ved  alle  guder.     Hvad  tror  du,  det  betyder? 

CORNELIA.  I  gamle  tider  svor  man  dyre 
eder  ved  at  drikke  blod  af  et  menneske. 

VINDICIUS.     Hørte  du  nogen  i  nærheden? 

CORNELIA.     Ingen. 

VINDICIUS  (om  lidt).  Hvorfor  tror  du,  vi  fik 
saa  streng  befaling  til  at  være  herfra  før  midnat? 

CORNELIA.  Og  han  trued  mig  med  døden, 
hvis  jeg  røbed,  hvad  jeg  bragte  hid? 

VINDICIUS.  Jeg  tror,  Aquilius  og  nogle  af 
hans  venner  skal  holde  et  hemmeligt  møde  her  i 
nat.     Guderne    ved,    hvad    de   pønser  paa.     Men 

dette   blod    og   disse   bægre  tyder  paa  noget  sæl- 
somt. 

CORNELIA.  Er  du  færdig?  Lad  os  komme 
bort. 

VINDICIUS.  Ved  du,  jeg  tror,  der  i  al  hem- 
melighed bor  nogen  i  dette  hus. 

CORNELIA.  Det  er  ei  muligt.  Ingen  har 
turdet  bo  her,  siden  lynet  slog  den  gamle 
Aquilius. 

VINDICIUS.  Jeg  sværger  paa,  der  er  nogen. 
Man  siger,  de  døde  gaa  igjen  i  gamle  huse,  men 
man  kan  ei  høre  de  dødes  fodtrin.  Derfor,  her 
er  nogen,  som  holdes  skjult. 

CORNELIA.  Lad  os  skynde  os.  Jeg  er  ræd 
vi  faar  onde  tider  i  Rom.  Bare  vi  ikke  faar 
den  onde  kong  Tarquinius  paany. 

VINDICIUS.  Jeg  er  færdig.  Men  disse 
lamper  maa  tændes. 

CORNELIA.     Jeg  synes  høre  skridt. 

VINDICIUS.  Da  staa  guderne  os  bi.  Gaa 
ned  til  haveporten  og  hold  vagt!  Jeg  er  straks 
færdig? 

CORNELIA.    Ja,  men  skynd  dig,  skynd  dig. 

VINDICIUS.  Men  skulde  de  overraske  dig, 
da  red  dig  selv.    Jeg  skal  nok  finde  en  udvei! 

CORNELIA  (udenfor).     Vær  forsigtig,   Vindicius. 

VINDICIUS  (tænder  en  jernlampe,  der  hænger  ned  fra  ca- 
pitælet  paa  en  soile.     Pludselig  lytter  han).        Hvad?       Dct  .   .  . 

jo,  det  er  skridt.    Ved  alle  guder,  jeg  er  fortabt! 

(Slukker  pludselig  sin  lygte,  laaser  døren  og  ser  sig  raadvild  omkring. 
Skridt  høres  udenfor.;  Han  dræber  mig!  (Faar  pludselig 
øie  paa  løibænken  og  kryber  skyndsomt  under  den.) 

(Stemmer  udenfor.     Døren  aabnes  med  en  nøgle  udenfra  og  Aquilius 
med  en  tændt  fakkel  kommer  i  spidsen  for  en  skare.) 

AQUILIUS.      Her    trænges    mere    lys!      (tænder 

med  fakelen  flere  jernlamper  rundt  væggene.) 

FABIUS.     Her  er  en  underlig  lugt. 

AQUILIUS.  Jeg  har  befalet  en  slave  at  vaske 
væggene.  Men  kanske  her  lugter  mug  endnu. 
Huset  har  ei  været  brugt  i  lange  tider.  Jeg  ber 
de  ædle  herrer  at  undskylde  og  ta  til  takke. 

FABIUS.       Ei,    her    er    jo    vin!       (nærmer  sig  bordet.) 

AQUILIUS.  Fabius,  hold  din  næse  borte.  Vi 
er  ei  kommen  for  at  fjase  her  i  nat. 

ANTONIUS.     Kommer  ikke  Vitellius? 

AQUILIUS.  Han  skulde  ro  ned  ad  floden. 
Han  maa  snart  være  her. 

FABIUS.  Det  var  smukke  bægre.  De  ligner 
dem,  jeg  drak  af  hos  kong  Tarquinius. 

ATTICUS.     Her  kommer  fler. 

(Det  banker.) 

AQUILIUS  (hen  til  døren).     Hvem  cr  det? 
STEMME  UDENFOR.     Romulus! 

AQUILIUS.  Vitellius!  (aabner).  Vær  velkom- 
men! 

VITELLIUS  (træder  ind,  slaar  en  mørk  kappe  til  side,  saa 
hans   ansigt  ses.    Mønstrer  et  øieblik  forsamlingen,   derpaa:)       Dct 

er  godt!    Vær  hilset,   venner!  (gaar  frem  og  tar  Aquiiius 
afsides.)     Er  alle  at  stole  paa? 

AQUILIUS.     Næsten  alle  har  været  hofmænd. 

VITELLIUS.     Dyre? 

AQUILIUS.    De  fleste  har  nøiet  sig  med  løfter. 

VITELLIUS.     Noget  nyt? 

AQUILIUS.  Det  siges,  at  Brutus  er  søvnløs. 
Der  er  noget,  han  pønser  paa. 

VITELLIUS.  Er  du  sikker  paa,  at  han  ei 
allerede  har  underskrevet  vor  dødsdom? 

AQUILIUS.  Da  er  det  bedst,  vi  kommer  ham 
i  forkjøbet. 

VITELLIUS.  Det  faar  vi.  Men  har  du  været 
forsigtig?  Er  der  intet  kighul  ind  i  vor  hemme- 
lighed? 

AQUILIUS  (høit,  til  alle).  Det  er  sandt  —  her 
har  været  to  slaver  og  gjort  huset  i  stand,  og 
jeg  syntes  se  nogen  liste  sig  bort,  da  vi  kom. 

VITELLIUS.     Det  kan  bli  farligt. 

AQUILIUS.  Servius,  tag  min  hest  og  vær  før 
slaverne  i  mit  hus.  Sæt  dem  straks  i  fængsel, 
saa  de  ei  faar  tid  til  at  plapre.  Bring  nøglen 
hid! 

SERVIUS.     Vel!    (vii  gaa.) 

VITELLIUS.  Stop!  Hvor  meget  koster  de  to 
slaver? 

AQUILIUS.     Hvorfor  spør  du? 

VITELLIUS.  Servius,  lad  de  to  gjæs  faa  miste 
hodet,  saa  ved  man,  de  ei  kan  snadre. 

AQUILIUS.  Er  det  nødvendigt?  Slaver  er 
dyre  nu  for  tiden. 

VITELLIUS.    Rom  er  dyrere.    Hvad  koster  de? 

AQUILIUS  (til  Servius).  Godt,  gjør  som  VitelHus 
siger !     Afsted ! 

SERVIUS.     Farvel,  saa  længe! 

(gaar). 

VITELLIUS.  Hvad?  Fabius  her?  En  ven 
af  Brutus,  som  frelste  Rom? 

FABIUS.     Roms  forræder  —  det  er  Brutus! 

VITELLIUS.  Stikker  den  mening  lige  ind  til 
skjorten? 

FABIUS.     Til  marg  og  ben.     Prøv  mig! 

VITELLIUS.    Og  I  andre?    Hvorfor  er  I  her? 

FLERE.     Prøv  os,  ædle  Vitellius! 

VITELLIUS.  Jeg  ser,  I  er  af  fornem  slægt? 
Indser  I  endelig,  at  det,  som  blev  frihed  for  pø- 
belen, det  blev  slaveri  for  eder?  Under  kongen 
var  I  hofmænd,  men  nu  vil  Brutus  sende  jer  til 
arbeide  i  kloakerne.     Vil  I  det? 

Brutus.  Q 

CAMILLUS.  Vi  vil  nødig  være  slaver  under 
Brutus.     Vi  vil  ha  vor  konge  igjen. 

VITELLIUS.  Men  har  I  mod?  Eller  fore- 
trækker I  at  være  hofmænd  hos  pøbelen? 

FLERE.     Prøv  os,  Vitellius! 

VITELLIUS  (ser  sig  om).  Jeg  savner  to  unge 
mænd? 

AQUILIUS.  Er  det  Bruti  sønner?  Du  kan 
ei  mene,  at  de  vil  komme  hid? 

VITELLIUS  (som  til  sig  selv).  Det  passed  godt,  at 
de  fik  en  ny  straf,  just  som  deres  oprørstrang 
var  vækket.  De  arme  unge  mænd  sidder  fængs- 
let paa  sit  kammer,  mens  hele  Rom  holder  fest, 
og  det  kunde  nok  hidse  dem  til  at  bryde  ud. 

AQUILIUS  (tar  Vitellius  til  side).  Hør,  VitelHus,  et 
ord,  hvorfor  vil  du  ha  de  to  kyllinger  med?  Er 
det  ei  en  farlig  sag?    Hvad  kan  de  gavne  os? 

VITELLIUS.     Ja,  hvorfor  tror  du? 

AQUILIUS.  Jeg  har  lagt  merke  til,  at  du 
længe  har  dryppet  oprør  i  deres  sind.  Har  du 
havt  denne  plan,  endog  før  du  røbed  den  til 
mig? 

VITELLIUS.  Jeg  har  havt  min  mening  med  det. 

AQUILIUS.     Det  er  et  dristigt  spil. 

VITELLIUS.  Det  kan  ha  sin  fordel  ogsaa  for 
dig. 

AQUILIUS.     Hvordan? 

VITELLIUS.  Man  maa  altid  regne  med  at 
tabe.  Og  da  kan  det  ei  skade,  at  Brutus  faar 
sine  egne  sønner  at  dømme,  naar  han  skal 
dømme  os. 

AQUILIUS.     Det  skulde  bli  morsomt  at  se. 

VITELLIUS.  Det  morsomste  var  om  vi  slap 
at  se  det.     (Høit.)     Fabius,  kom  hid! 

FABIUS  (kommer).     Ædle  herre! 

VITELLIUS.  Du  kan  faa  brug  for  din  ærte- 
kunst i  nat. 

FABIUS.     Hvordan? 

VITELLIUS.  Hvis  Bruti  sønner  kommer  her 
—  sig  da  jevnlig  til  dem:  Hvad  vil  I  her,  børn? 
Er  I  saa  sent  ude  og  græder  ikke  ? 

FABIUS.    Godt,  godt,  det  skal  være  mig  kjært. 

VITELLIUS.  Men  ingen  grovhed  —  merk  dig 
det.  Og  blir  de  hidsige  —  hold  dig  da  i  skindet 
og  vær  klog. 

FABIUS.    Jeg  skal  huske  det. 

AQUILIUS.  Tiden  skrider!  Antonius,  gaa  ud 
til  havelaagen  og  se  om  vagten  sover. 

(Antonius  gaar.    Det  banker  i  væg-gen  til  høire.) 

VITELLIUS.  Hvad?  Er  her  andre?  Hvem 
er  det? 

AQUILIUS.     Det  er  sandt,  vi  har  fanger  her! 

Det    er    kongens    sendebud.       (Aabner  døren  til  høire.)       I 

kan  komme  ind! 

(De  to  sendebud  træder  ind.) 

6* 

VITELLIUS.  Hvad  nyt?  Har  I  gjort  eders 
sager  godt? 

FØRSTE  SENDEBUD.  Kongen  hilser  alle  sine 
venner  i  Rom. 

VITELLIUS.     Er  det  det  hele? 

ANDET  SENDEBUD.  Og  han  lover,  at  saa- 
sandt  det  lykkes  ham  at  gjenvinde  sin  tabte  krone 
skal  hans  venner  bli  kongelig  belønnet. 

VITELLIUS.     Er  det  det  hele? 

FØRSTE  SENDEBUD.  Kongen  har  samlet  en 
liden  hær,  dog  ikke  stor  nok  til  at  opta  aaben 
kamp  med  konsulerne. 

VITELLIUS.     Er  den  hær  paa  maanen  ? 

ANDET  SENDEBUD.  Den  er  ei  langt  fra 
Rom,  den  kan  rykke  ind,  saa  snart  hans  venner 
finder  tiden  inde. 

VITELLIUS.    Bestaar  den  hær  af  femti  mand? 

FØRSTE  SENDEBUD.  Den  tæller  fem  tusen 
fodfolk,  foruden  rytteri.  Roms  gamle  fiende,  to- 
scanerne,  har  ydet  kongen  hjælp. 

VITELLIUS.  Fem  tusen  toscanere  —  det  kan 
Brutus  jage  væk  med  et  kosteskaft.  Men  nu 
eders  guld  ?     Hvad  har  I  udrettet  her  i  Rom  ? 

ANDET  SENDEBUD.  Vi  har  faat  afhændet 
kongens  slotte,   vinmarker,   haver  og  de  kostbar- 

heder,   som   ei  var  stjaalet.     Guldet  har  vi  sendt 
kongen,  som  trænger  det  til  hæren. 

VITELLIUS,  I  har  sendt  kongen  for  meget 
guld.     Har  I  intet  at  overlade  os? 

FØRSTE  SENDEBUD.  Vi  har  overladt  meget 
til  Aquilius. 

VITELLIUS    (ser  spørgende  paa  Aquilius). 

AQUILIUS.  Jeg  har  det  og  skal  gjøre  regn- 
skab derfor.     Og  jeg  har  breve  fra  kongen. 

VITELLIUS.  Godt.  (tii  sendebudene.)  Hvad  eder 
angaar,  da  faar  I  ei  være  her.  Godnat!  I  skal 
faa  breve  til  kongen,  før  dagen  gryr.  Men  jeg 
siger  jer,  at  det  at  lytte  ved  dørene  det  straffes 
i  Rom  med  at  skjære  næsen  af. 

SENDEBUDENE.  I  behøver  ei  at  frygte. 
Godnat ! 

(gaar  til  høire.) 

VITELLIUS  (ler).  Vi  vil  ei  forvænne  kongen  med 
ydmyghed  fra  først  af.  Han  skal  faa  føle,  hvad 
han  skylder  os. 

FLERE.     Det  er  rigtig. 

(Antonius  kommer.) 

AQUILIUS.     Var  vagten  paa  sin  post? 

ANTONIUS.  Jeg  gav  ham  en  lusing,  som  vil 
holde  ham  vaagen.     Men  her  kommer  fler. 

AQUILIUS.     Fler?     Hvem? 

VITELLIUS.  Endelig !  Det  maa  være  Titus 
og  Valerius!     De  kjære  gutter. 

ANTONIUS.  Jeg  saa  en  fakkel  nærme  sig  ned 
gjennem  skogen. 

FABIUS.     Der  hører  jeg  dem  alt. 

VITELLIUS  (med  et  lettet  suk).     Alleguder!     Tak! 

(Det  banker  i  baggrunden.) 

AQUILIUS.     Hvem  er  det? 
STEMMER  UDENFOR.     Romulus  leve! 
VITELLIUS  (som  før).     Det  var  Titus! 

(Aquilius  lukker  op.  Titus  og  Valerius  føres  ind  med  bind  for  øinene 
af  den  unge  Varius.) 

AQUILIUS.  Vær  velkommen  kjære  venner. 
Vi  har  ventet  jer. 

TITUS.     Er  vi  fremme  nu? 

VITELLIUS.  Varius,  hvorfor  har  du  git  dem 
bind  for  øinene?  Tag  det  dog  af!  I  er  blandt 
venner. 

VALERIUS  (i  udbrud).     Morbror ! 

(De  faar  bindet  af  og  ser  sig  om.) 

VITELLIUS.  Velkommen,  kjære  venner.  Va- 
lerius, min  søn!  Du  har  været  modig!  (Omfavner 
dem.)  Titus,  Titus,  tak,  fordi  du  kom.  Tak  begge 
to.     Sig,  vil  I  nu  vise,  at  I  kan  frelse  Rom? 

TITUS.  Vi  vil  gjøre,  hvad  du  befaler,  mor- 
bror! 

AQUILIUS.  Tiden  skrider,  Vitellius!  Lad  os 
nu  begynde! 

FABIUS  (nærmer  sig  Titus  og  Valerius  og  gnider  sig  i  øinene). 

Hvad?    Titus  og  Valerius  her  ved  nattetid?    Nej, 
jeg  drømmer! 

TITUS.     Hvorfor  er  det  saa  underligt? 

FABIUS.  Nei,  jeg  kan  ei  tro  mine  egne  øine. 
Det  er  ei  muligt. 

VALERIUS.     Hvad  er  ei  muligt? 

FABIUS.  Jeg  trode,  I  laa  i  vuggen  paa  denne 
tid,  og  at  I  snart  skulde  ha  bryst  hos  eders 
amme. 

VALERIUS.     Hvad? 

TITUS.     Fabius,  tag  dig  i  agt? 

FABIUS.  Hvorledes  har  I  sluppet  ud?  Har  I 
væltet  vuggen  eller  hvordan? 

TITUS.     Fabius,   jeg  har  et  sværd  ved  siden! 

FABIUS.  Hvad?  Et  sværd?  Det  maa  være 
saks  at  klippe  mors  linned  med!  Men  hvad  gjør 
I  her,  hvor  der  er  voksne  mænd?  I  maa  gaa  i 
søvne.     Her  er  ei  eders  barnekammer. 

TITUS  (træicker  sværdet).  Fabius,  det  gaar  for 
vidt!     Forsvar  dig,  eller  guderne  staa  dig  bi! 

VALERIUS.  Titus,  Titus,  husk  dog  paa,  at 
alle  Fabier  har  det  i  munden,  men  løber  for  den 
første  pil. 

FABIUS.     Ha,  hvad  siger  den  mus!    Pas  digf 

VITELLIUS.  Fabius  —  gaa  hen  til  væggen 
der  og  staa. 

FABIUS  (oprørt).  Hvad?  De  haaner  mig,  de 
spurve!     Men  Titus,  hvis  du  har  din  saks  .  .  . 

VITELLIUS.  Aquilius  —  tag  den  hvalp  i  øret 
og  led  ham  bort. 

AQUILIUS    (tar  Fabius  i  armen).       Kom    hid,    FabiuS  ! 
(Trækker  ham  afsides  og  hvisker  til  ham.) 

VITELLIUS.  Titus  og  Valerius,  I  hører,  hvad 
Rom  tænker  om  jer. 

TITUS  (ophidset).  Men  det  er  løgn!  Jeg  taaler 
det  ei  længer! 

VALERIUS.  Morbror,  lad  os  faa  vise,  at  de 
lyver  paa  os. 

VITELLIUS.  Vel.  Vis  det  da,  at  I  er  kjed 
af  barnekamret  og  vil  være  mænd!  Fabius  er 
modig,  vær  end  mere  modig!  Fabius  vil  frelse 
Rom  —  vil  I? 

TITUS.    Sig  kun,  hvad  vi  skal  gjøre,  morbror. 

VITELLIUS.  Kom  hid  et  øieblik  (hvisker  tii  dem.) 
Sig  mig  med  tre  ord,  hvordan  slap  I  ud? 

TITUS.  Far  er  paa  fest  hos  Publius.  Vi 
smøg  ud  paa  taget  og  hopped  ned  i  haven. 

VITELLIUS.     Hvem  hopped  først? 

TITUS.     Det  var  mig. 

VALERIUS.  Nei,  Titus,  det  var  mig.  Jeg 
faldt  paa  knæ  mod  en  sten,  og  mit  knæ  bløder 
endnu! 

TITUS.  Og  da  vi  vilde  smyge  over  have- 
muren, kom  vagten  løbende  og  skreg,  vi  skulde 
stanse.      Og  saa  fældte  jeg  ham  med  mit  sværd. 

VALERIUS.    Jeg  hug  ham  først. 

VITELLIUS.  Og  slaven?  Vagten?  Ligger 
han  der? 

VALERIUS.  Vi  slæbte  ham  ned  til  Tiberen 
og  lod  vandet  faa  ham. 

VITELLIUS.  Meget  fornuftigt.  Gnid  blodet 
vel  af  eders  sværd,  inden  I  gaar  hjem.  Men  nu 
til  sagen. 

TITUS.    Ja  sig,   hvad   I   forhandler   her   inat? 

VITELLIUS.  Ved  I  ikke,  at  eders  liv  er  i 
fare? 

TITUS.     Hvad? 

VALERIUS.     Morbror,  hvad  siger  du? 

VITELLIUS.  Hvorfor  tror  I,  at  han  behandler 
jer  som  slaver?  Hvorfor  spærres  I  inde,  mens 
ungdom  ellers  morer  sig?  Hvorfor  glæder  han 
sig,  naar  Rom  holder  jer  for  nar  og  kalder  jer 
pattebarn? 

VALERIUS.     Det  er  sant.     Det  er  for  galt! 

VITELLIUS.  Vil  I  det  skal  ha  en  ende?  Vil 
I  være  frie  mænd?     Vil  I,   at  Rom  holder  op  at 

le   og  pege  fingre  ad  jer?     Vil  I  stoppe  munden 
paa  Fabius  og  alle  de  andre? 

TITUS.     Tviler  du  paa,  at  vi  vil? 

VALERIUS  (ivrig).    Sig  kun,  hvad  vi  skal  gjøre. 

VITELLIUS.  I  er  i  fare.  Det  gjælder  at 
handle  hurtigt.     Og  jeg  tror  I  kan. 

TITUS  (spændt).     Er  vi  i  fare?     Hvordan? 

VITELLIUS.  Vent,  jeg  har  ei  rigtig  tillid  til 
jer. 

VALERIUS    (knuger  hænderne).       MorbrOr! 

VITELLIUS  (iiøit  til  alle).  Og  nu,  kjære  venner,  vi 
er  ei  kommen  hid  for  spøg.  Jeg  hører,  det  regner, 
saa  neppe  en  kat  vover  sig  ud  for  at  speide  nu 
i  nat.     Men  sig,  hvorfor  er  I  kommen  hid? 

FLERE    (leirer  sig  ora  ham).       Befal    OVer    OS ! 

VITELLIUS.  Har  I  et  sværd,  og  kan  I  bruge 
det? 

FLERE.     Det  haaber  vi. 

VITELLIUS.  Har  I  ogsaa  mandsmod,  eller 
tar  I  benene  fat,  naar  en  ugle  hyler? 

ALLE.     Prøv  os! 

VITELLIUS.  Er  det  mer  end  spøg,  at  I  vil 
frelse  Rom? 

ALLE.     Vi  sværger!     Lad  os  vise  det! 

VITELLIUS.     Staar  der  nogen  bag  jer? 

CAMILLUS.  Min  far  er  senator  —  og  mange 
er  hans  venner.     Jeg  siger  ei  mer. 

AQUILIUS.  Vitellius  —  de  fleste  af  disse 
unge  mænd  har  en  stor  slægt  og  mange  venner. 
Der  staar  i  al  hemmelighed  flere  hundrede  bag 
dem. 

VITELLIUS.  De  fleste  af  jer  har  lidet  skjæg. 
Jeg  tror  jer  ikke. 

FLERE  (ophidset).  Hvorfor?  Sæt  os  først  paa 
prøve. 

VITELLIUS.  Kan  I  føle  had?  Oprøres  I  over 
at  se  Rom  styret  af  pøbel?  Kan  I  bli  søvnløs 
over  at  se  en  bonde  øve  tyranni  under  friheds 
maske?    Hvad?   Har  I  ære  og  kan  I  føle  skam? 

FABIUS.     Titus  og  Valerius  kan  det  ikke. 

TITUS.     Hvad? 

VALERIUS.  Pas  dig,  Fabius.  Vi  skal  snart 
vise  dig  .  .  .! 

VITELLIUS  (maaler  forsamlingen  med  øinene).     Kan  man 

klæde  eder  i  slavedragt  og  be  jer  opvarte  høns? 
Kan  I  ryste  en  skjændsel  af?  Eller  vil  I  løbe 
ærinder  for  en  hoveriarbeider  og  knæle  for  ham? 
Har  I  glemt,  at  I  nylig  gik  i  pragtfulde  klær  og 
red  ved  kongens  side?  Vil  I  heller  være  slaver? 
Ha,  jeg  tror  jer  ikke.     I  ser  saa  tamme  ud! 

FLERE  (ophidset).  Vi  vil  ha  hevn!  Vi  vil  ha 
vor  konge!     Ned  med  konsulerne! 

VITELLIUS.    Ja,  det  siger  I  nu?     Det  kunde 

ellers   bli    en   smuk   fremtid  for  jer,   om  I  havde 
en  smule  mod.     I  kunde  bli  store  mænd. 

FABIUS.     Dog  ikke  Titus  og  Valerius. 

TITUS  (rasende).     Fablus,  vent  du! 

VITELLIUS.  Jo,  ogsaa  Titus  og  Valerius,  de 
er  ei  saa  barnagtige  som  I  tror.  Det  skal  I  snart 
faa  se.  Men  ærlig  talt,  vil  I  ei  løbe  paa  gaden 
og  plapre  sagen  ud?  Kan  I  tie  og  bære  et  uskyl- 
digt ansigt? 

FLERE.     Det  kan  vi.     Stol  kun  paa  os! 

VITELLIUS.  Aquilius,  læs,  hvad  kongen  skri- 
ver til  dem. 

AQUILIUS  (læser).  Kong  Tarquinius  hilser  sine 
venner!  Han  lover,  at  om  han  atter  blir  herre 
i  Rom,  da  skal  en  ny  tid  oprinde,  og  hans  ven- 
ners vilje  bli  hans  rettesnor  og  lov.  For  straks 
at  vise  det  i  handling  skjænker  han  tusen  stykker 
guld  til  hver  af  høvedsmændene  for  sit  parti, 
samt  udnævner  dem  til  sine  senatorer. 

FLERE.     Høvedsmændene?     Hvem  er  det? 

AQUILIUS.  Det  er  I,  som  er  her  i  nat.  Jeg 
sender  i  morgen  en  liste  over  jer  til  kongen. 

ANTONIUS.     Staar  jeg  der? 

FLERE.     Og  jeg?     Og  jeg? 

FABIUS.     Staar  Titus  og  Valerius  ogsaa  der? 

AQUILIUS.    I  staar  her  alle.    De  tusen  stykker 


93 

guld  kan  I  faa  udbetalt  hos  mig,  og  jeg  har  myn- 
dighed til  at  udnævne  jer  til  senatorer. 

ANTONIUS.  Er  jeg  altsaa  senator  nu?  Kon- 
gens senator? 

FLERE.     Og  jeg?  —  Og  jeg? 

FABIUS.     Er  ogsaa  de  to  børn  senatorer? 

VALERIUS.     Hvem  mener  du,  Fabius? 

AQUILIUS.  I  er  det  alle.  Bring  kongen  seir, 
det  er  prisen  for  eders  senatorkappe. 

FLERE.  Lad  os  straks  faa  vide,  hvad  vi  skal 
gjøre.     Lad  os  handle  hurtigt. 

TITUS  (sagte,  til  viteiiius).  Er  jeg  virkelig  senator 
nu? 

VALERIUS.     Og  jeg? 

VITELLIUS.  Det  staar  til  eder  selv,  om  I 
heller  vil  gaa  hjem  til  eders  fars  mishandling. 

TITUS.    Aldrig.    Men  sig,  hvad  vi  skal  gjøre? 

VITELLIUS  (høit).  Kjære  venner,  jeg  hilser 
eder  som  senatorer.     Men  vil  I  hente  kappen? 

FLERE.     Før  os,  Viteiiius! 

VITELLIUS.  Hvis  jeg  nu  sa  til  en  af  eder  — 
gaa  i  morgen  nat  til  en  stor  mands  hus  og  tag 
ham  lidt  haardt  i  struben  —  vil  I  da  ei  svare: 
Det  tør  jeg  ei.     Det  kunde  være  farligt. 

FLERE  (ophidset).  Ved  alle  guder  —  det  vil  vi 
ikke. 


94 


VITELLIUS.  Det  siger  I  nu.  Men  hvis  jeg 
sender  en  af  jer  hen  for  at  plukke  hodet  af  en 
tyran  —  vil  I  da  ei  svare:  Nei,  send  en  anden, 
jeg  har  tandpine. 

CAMILLUS.    Vitellius,  sig  hvem  du  mistænker. 

FABIUS.     Er  det  de  to  børn? 

VALERIUS.     Farbror! 

VITELLIUS.  Jeg  kunde  be  jer  sværge  dyre 
eder,  hvis  jeg  ei  saa  ofte  har  set  dem  brydes. 

FLERE.     Nævn  eden! 

ANDRE.     Sig,  hvad  vi  skal  sværge  ved! 

VITELLIUS.  For  sæt  nu,  om  eders  had  til 
den  nye  tyran  kun  var  en  barnesygdom?  Om 
de  melodier,  som  Brutus  har  sunget  for  jer, 
endnu  tuder  jer  i  ørerne?  Sæt  om  I  i  grunden 
elsker  Brutus  og  gjerne  vil  være  de  æsler,  som 
trækker  affald  fra  hans  kjøkken.     Vil  I  det? 

FLERE    (griber  ophidset  til  sværdet).      VitelHuS,    hvorfor 

haaner  du  os!    Vi  vil  ha  hevn,  hevn!    Vi  vil  ha 
vor  konge! 

CAMILLUS.  Vitellius,  hvera  er  det,  du  mis- 
tænker? 

FABIUS.  Det  er  ingen  af  os  voksne.  Det  er 
Titus  og  Valerius. 

TITUS.     Fabius,  det  skal  bli  dig  dyrt. 

VITELLIUS.  Men  selv  om  I  kunde  holde 
eders  løfter  —  et  ved  jeg  dog  I  ei  kan  holde. 

ALLE.     Hvad  er  det? 

VITELLIUS.  Hvis  en  af  jer  var  klodset  og 
blev  opdaget  og  slæbt  for  retten,  da  plapred  han 
det  hele  ud.  Han  klynked  som  et  barn  og  sa: 
Der  var  fler  end  mig. 

AQUILIUS.     Er  nogen  saa  feig  iblandt  os? 

FABIUS.     Titus  og  Valerius. 

TITUS.  Farbror,  det  gaar  for  vidt.  Vil  du  ei 
stoppe  munden  paa  den  rotte! 

CAMILLUS.  Tag  os  i  ed,  Vitellius.  Bed  os 
sværge  ved  alle  guder. 

VITELLIUS.  Ved  alle  guder  —  en  daarUg 
ed.  Det  er  en  ed  for  en  bonde,  som  sælger  gif- 
tigt  kjød.     Nei,    lad  mig  sætte  jer  paa  en  anden 

prøve.       (Gaar   hen    og   trækker   forhænget   til    kongens    statue   til 

side.)     Se  her!     Taaler  1  at  se  ham! 

(Stilhed.) 

VALERIUS  (sagte  til  Titus).  Hør,  Titus  —  jeg 
tror,  det  er  bedst,  vi  gaar  hjem. 

TITUS.     Ti!     Man  lægger  mærke  til  os. 

VITELLIUS.  Lad  os  se  en  ufarlig  daad.  Knæl 
for  kong  Tarquinius  og  sværg  ham  troskab. 

(Stilhed). 

VITELLIUS.  Hvem  er  den  første,  som  næg- 
ter? 

CAMILLUS.  Er  det  nødvendigt  at  knæle  for 
ham? 

VITELLIUS.  Kun  denne  Gang.  Hvorfor  nø- 
ler I? 

AQUILIUS.     Nævn  eden! 

VITELLIUS.  Sig:  Kong  Tarquinius,  jeg  angrer 
mit  forhold,  jeg  ber  dig  at  ta  mig  til  naade,  og 
jeg  sværger  at  rydde  dine  fiender  af  veien. 

AQUILIUS  (knæler  foran  kongens  statue  og  gjentar  Vitel- 
lius'  ord). 

VITELLIUS.  Er  I  andre  enige,  da  vis  det 
ved  at  knæle! 

(Man  falder  paaknæ.    Valerius  blir  staaende. 

VALERIUS  (sagte).     Titus!     Titus! 

VITELLIUS.  Hvem  er  det,  som  staar  der 
borte? 

FABIUS.     Det  er  selvsagt  Titus  og  Valerius. 

TITUS.     Nei,  se  her,  jeg  knæler! 

VITELLIUS    (hen  til  Valerius).       Hvad? 

VALERIUS.  Morbror  Vitellius  —  her  er  den 
ring,  du  gav  mig.  Tag  den  tilbage  og  lad  mig 
gaa! 

TITUS    (reiser  sig  uvis). 

VITELLIUS.  Valerius,  er  du  den  eneste,  som 
vil  forraade  din  morbror? 

(Alle  staar  op). 

VALERIUS,  Sig  mig,  morbror,  hvad  agter  I 
at  gjøre  imod  far? 

VITELLIUS.  Frelse  eder  to,  som  han  har 
onde  planer  mod.  Det  er,  hvad  vi  vil.  Gjøre 
eder  to  til  store  mænd  i  Rom!  Er  du  ikke  se- 
nator! Vil  du  heller  staa  under  slaverne  i  din 
fars  hus  og  gi  Fabius  ret! 

VALERIUS    (stryger  sig  over  panden).      Morbror  du 

maa  tale  sandhed! 

VITELLIUS.  Saa  skal  I  vide  alting:  Titus,  kom 
hid!  Og  hør,  I  alle,  som  er  her,  vær  mine  vid- 
ner! Jeg  adopterer  disse  mine  søstersønner.  De 
skal  fra  nu  af  være  mine  sønner,  jeg  tar  dem 
under  min  beskyttelse  i  mit  hus.  Og  merk  jer, 
og  du  Fabius  især,  merk  jer  alle:  Ve  den,  som 
spotter  mine  sønner.  Fabius,  tag  din  mund  iagt. 
De  skal  komme  til  at  herske  over  dig  og  mange 
andre. 

TITUS.     Morbror! 

VALERIUS  (i  sterk  bevægelse).  Morbror !  Er  det 
sandt? 

VITELLIUS.  Men  vil  I?  Vælg  nu  mellem 
eders  fars  mishandling  og  min  kjærlighed.  Har 
jeg  ikke  været  god  imod  jer? 

TITUS.     Jo,  jo,  morbror,  jeg  vil  være  din  søn. 

VALERIUS.  Men  mor?  Gjør  ei  mor  noget 
ondt! 

VITELLIUS.  Din  mor  er  min  søster,  jeg  lover 
at  frelse  hende.  Hun  skal  bo  sammen  med  jer 
i  mit  hus. 

Brutus.  7 

VALERIUS    (rækker  haanden  ud).     Tak,    ITlOrbrOr!    Ja, 

da  er  jeg  tilfreds. 

FABIUS.  Hvorfor  gjør  I  disse  børn  til  sena- 
torer? Jeg  vædder,  de  forraader  os,  de  er  kyl- 
linger uden  fjær. 

TITUS  (rasende).  Fabius,  det  skal  bli  løgn  i  din 
hals. 

VALERIUS.  Vogt  dig,  Fabius,  jeg  taaler  ei 
mer! 

VITELLIUS.  Vis  det!  Mine  kjære  sønner, 
lad  mig  omfavne  jer.  Fra  nu  af  er  vi  alle  eders 
beskyttere !  ^omfavner  dem  begge).  Hør,  I  mine  venner, 
lover  I  at  beskytte  disse  unge  mænd? 

FLERE.     Det  lover  vi! 

FABIUS.    Jeg  faar  vel  det.     Det  kan  trænges. 

TITUS.  Nei,  spar  dig,  Fabius,  jeg  skal  be- 
skytte mig  selv! 

VALERIUS.  Fabius,  det  trænges  heller,  at 
jeg  beskytter  dig! 

FABIUS.     Ha,  ha! 

VITELLIUS.  Valerius,  gaa  nu  hen  og  knæl 
som  vi  andre! 

(Valerius  gaar  hen  til  billedstøtten  og  knæler). 

VITELLIUS.  Tak,  min  søn!  Staa  op  og  vær 
en  romer! 

AQUILIUS.  Tak,  Valerius.  Nu  var  du  en 
mand. 

VITELLIUS.  Den  mands  løfte  er  mere  værd, 
fordi  det  koster.  Fra  nu  af  stoler  jeg  mer  paa 
Valerius  end  paa  nogen  anden  af  jer. 

VALERIUS.     Tak,  morbror!     Du  er  god! 

VITELLIUS.  Og  nu,  kjære  venner  —  jeg 
kunde  si  godnat!  Og  paa  gjensyn  i  morgen  nat, 
naar  kongen  er  underrettet.  Men  der  er  en 
liden,  liden  ting  endnu! 

AQUILIUS.     Hvad  er  det? 

VITELLIUS.    Jeg  tror  jer  ikke. 

FLERE.     Hvad?     Vi  har  jo  svoret! 

VITELLIUS.  Ærlig  talt,  jeg  venter  at  bli 
fængslet  i  morgen. 

AQUILIUS.     Hvem  er  det  du  mistænker? 

VALERIUS.     Er  det  ikke  Fabius? 

FABIUS.     Nei,  hør  .  .  .! 

VITELLIUS.  Jeg  tror  ei  nogen  af  jer.  Ved 
I,  at  dette  er  en  alvorlig  sag?  At  det  gjælder 
æren  eller  en  forsmædelig  død.     Ved  I  det? 

AQUILIUS.     Æren  eller  døden! 

ALLE.     Æren  eller  Døden. 

VITELLIUS.     Om  jeg  bare  havde  tillid  til  jer. 

ALLE.     Nævn  eden. 

VITELLIUS.  Den  er  haard.  I  tør  ei  ta  den 
i  eders  mund, 

7* 


100 


AQUILIUS.  Saa  nævn  den  og  lad  det  være 
slut. 

VITELLIUS.  Lad  os  se.  Aquilius,  skjænk 
vinen  i. 

(Aquilius  fylder  bægrene  af  krukken). 

FABIUS.     Den  vin  tykkes  mig  blodrød. 

VITELLIUS.       Hver     sit     bæger!     (Man  tar  hver  sit). 

Nuvel  —  sværger  I  ved  eders  fædre? 
ALLE.     Ved  vore  fædre! 

VITELLIUS.  Og  vil  I  udføre,  hvad  I  befales? 
Sværger  I  ved  lynet  og  tordenen! 

ALLE.     Vi  sværger! 

VITELLIUS.     Ved  eders  moders  gravfred! 

ALLE.     Ved  vor  moders  gravfred. 

VITELLIUS.  Tøm  saa  bægrene.  De  er  kon- 
gens, og  den,  som  tømmer  det,  faar  ta  bægeret  med 
som  gave  fra  ham! 

FABIUS.     Ah!     Det  er  skjønne  bægre! 

VITELLIUS.  Og  vinen  er  ogsaa  kongens. 
Thi  vid  —  oraklet  har  sagt  ham,  at  han  kun 
kan  stole  paa  dem,  som  vil  drikke  hans  blod! 

FLERE.     Hvad? 

FABIUS.     Og  dette  er? 

VITELLIUS.     Af  kjærlighed   til   Rom   og   eder 

har  han   aabnet   sine   aarer    for   at  bringe   ofret! 
Tøm  nu  bægrene  og  vis  eders  troskab! 

(Man  nøler). 

VITELLIUS.  Ha,  det  er  forræderi.  Stæng 
dørene.  Her  er  svig!  De  vil  ei!  De  vil  svigte 
sin  ed! 

FLERE.       Nei,    nei!    (Alle  tømmer  bægrene). 
FABIUS.   (spytter).       Tvi ! 

VITELLIUS.     Tak!     Jeg  tror  jer  nu!     Tak! 

FLERE.  Giv  os  din  befaling.  Lad  os  faa 
vide,  hvad  vi  har  at  gjøre. 

VITELLIUS.  Ha,  det  tror  I.  I  vil  vide  det 
nu?  Nei,  i  morgen,  naar  vi  samles  her  efter 
solnedgang,  da  skal  I  finde  hver  sin  instruks, 
skriftlig  optegnet,  saa  I  ei  skal  glemme  det. 
Møder  I  her  i  morgen? 

ALLE.     Ja,  ja! 

VITELLIUS.    Aquilius,  hvorfor  er  du  saa  bleg? 

AQUILIUS.  Luften  blir  saa  lummer!  Jeg  er 
ræd,  vi  faar  tordenveir  og  lyn!  Lad  os  ei  være 
længer  i  dette  hus! 

(En  fjern  torden  høres). 

FABIUS.     Der  er  den  alt. 

VITELLIUS.  Godnat!  Tak,  fordi  I  vil  frelse 
Rom!     Jeg  stoler  paa  de  fleste. 

Lad   os   nu   forsvinde   hver  til  sin  kant.     Titus 
og  Valerius  følger  mig. 

(De  gaar.    Aquilius  sidst  efter  at  ha  slukket  lysene). 
VINDICIUS    (kryber  frem,  gnider  sig  i  øinene).      Nej,    jeg 

har  ei  sovet!  Men  hvad  skal  jeg  gjøre?  Til  Aqui- 
lius? Nei,  det  er  døden!  Til  .  .  .?  Ja,  det  .  .  . 
det  er  bedre  .  .  . 

(Ud). 


FJERDE  AKT. 


(Brutus'  have,  som  mod  baggrunden  bliver  park  med  høje  Cypresser. 

Hist  og  iher  statuer.  Til  høire  en  stenbænk  under  et  lærketræ.     Solen 

skinner.) 

VALERIUS  (kommer  med  sin  bue,  han  stanser  nu  og  da  i 
tanker.  Pludselig  begynder  han  at  bevæge  sig  gravitetisk  som  i  toga, 
idet  han  slaar  ud  med  haanden  og  mumler:    SenStOr!    ScnatOF  ! 

—  Romere,  lyt  til  mine  ord,  Rom  er  i  fare! 

TITUS  (raaber  fra  baggrunden).       ValeriuS  ! 

VALERIUS  (rykker  til).    Hvad !    Hvem  siger  det? 

TITUS    (kommer  frem,  ogsaa  med  bue).       Saa     du,      hVOr 

min  pil  blev  af? 

VALERIUS  (ophidset).  Titus,  jeg  har  andet  at 
tænke  paa  end  dine  pile,  og  jeg  forbyder  dig  at 
skræm  ...  at  forstyrre  mig  paa  den  vis. 

TITUS.  Ei,  blev  du  ræd  min  stemme.  Gik 
du  paany  og  agerte  senator! 

VALERIUS.  Agerte!  Er  jeg  kanske  ikke  se- 
nator saavel  som  du  og  de  andre  høvedsmænd. 

TITUS  (ser  sig  ængstelig  om).  Ti  Stille,  dit  æsel !  Du 
ender  med  at  føre  os  i  ulykke.  I  nat  da  du 
kom  hjem  laa  du  og  fabled  i  søvne  om  at  tale 
til  folket. 

VALERIUS.  Jeg  sov  ikke.  Jeg  har  andet  at 
tænke  paa  nu  end  at  sove. 

TITUS.  Kom  nu  og  gaa  til  vore  øvelser.  Vor 
lærer  venter. 

VALERIUS.  Jeg  vil  ei  adlyde  dine  befalinger. 
Jeg  vil  ei  gaa  til  øvelser  idag. 

TITUS.     Far  er  hjemme. 

VALERIUS.  Han  er  ei  længer  min  far.  Mor- 
bror Vitellius  er  min  far. 

TITUS.  Valerius,  hold  mund!  Han  kan  se 
os  fra  bibliotheket. 

VALERIUS.  Jeg  kan  godt  gaa  med  til  øvelser, 
ikke  fordi  han  befaler  det,  men  fordi  jeg  selv 
har  lyst. 

TITUS.     Kom,  kom! 

VALERIUS.  Sig  mig  først,  Titus,  hvor  skal 
vi  faa  vor  senatorkappe  fra? 

TITUS.  Hold  dog  mund  med  din  senator. 
Sæt  om  nogen  hører  os.  Sa  ei  morbror  Vitellius, 
at  vi  skulde  lade  som  ingen  ting  idag. 

VALERIUS    (sætter  sig  paa  bænken).       Nei,    TitUS,    sig 

mig  dog,  —  hvad  tror  du,  der  skal  ske  i  nat? 
TITUS.     Vi  har  at  udføre,  hvad  der  staar  i  vor 

instruks.     Morbror  Vitellius  skriver  den  idag,   og 
vi  faar  den  hos  Aquilius. 

VALERIUS.  Tror  du,  de  har  mærket  noget 
der  inde?  Jeg  synes  alle  ser  saa  underlig  paa 
mig. 

TITUS.  Det  er  kun  indbildning.  Du  begynder 
da  ikke  at  bli  ræd? 

VALERIUS.  Titus,  det  er  dig,  som  er  ræd. 
Men  hvis  du  absolut  vil  det,  saa  skal  jeg  ikke 
svigte  dig. 

TITUS.     Hvad?     Hvad  vil  jeg? 

VALERIUS.  Hvis  du  tar  en  hest  og  flygter, 
saa  tar  jeg  en  anden  og  følger  dig.  Det  er  bedre, 
naar  vi  er  to. 

TITUS.  Ha  din  Usling!  Det  var  det,  jeg 
tænkte ! 

VALERIUS.  Jeg  tror,  jeg  er  syg.  Der  skal 
være  feber  i  Rom.     Jeg  tror  jeg  har  den. 

TITUS.  Mand  dig  op !  Vil  du  forraade  morbror 
Vitellius? 

VALERIUS.  Nei,  nei,  du  skal  bare  faa  se! 
Det  er  for  morbrors  skyld.  Vi  skal  gjøre,  hvad 
han  vil!     Vi  skal  frelse  Rom!   (reiser  sig.) 

TITUS.     Kom  nu! 

(De  gaar  mod  parlcen.) 
VIRGILIA  (oppe  fra  huset,  fulgt  af  to  terner).      HvOr   SOlen 

er  varm  idag,   enda   det  er  tidlig  morgen.     Julia, 
hent  mit  sytøi,  jeg  vil  sidde  her  i  skyggen. 

(Første  terne  gaar.) 

ANDEN  TERNE.  Min  ædle  frue,  der  var  et 
voldsomt  vejr  inat,  og  jeg  tror  bænken  er  vaad. 
Tillad  mig  at  brede  mit  klæde  paa  stenen  for  Jer. 

VIRGILIA  (sætter  sig).  Den,  som  kunde  være 
glad  paa  en  saadan  morgen. 

ANDEN  TERNE.     Er  min  frue  bedrøvet? 

VIRGILIA.  Det,  man  siger  er  hændt  inat,  gjør 
mig  saa  urolig.  Alle  guder  gi,  det  ei  maa  være 
et  daarligt  varsel. 

ANDEN  TERNE.  Jeg  kunde  ha  mer  at  for- 
tælle derom. 

VIRGILIA.  Ti  stille,  jeg  vil  ei  høre  mer.  Sa- 
gen maa  nøie  undersøges.  Men  hør  —  jeg  saa 
Titus  og  Valerius  der  borte,  gaa  hen  og  bed 
dem  komme  hid. 

ANDEN  TERNE.  Der  kommer  den  ædle  Vi- 
tellius.     Han  kommer  hid!   (Gaar.) 

VITELLIUS  (kommer).  Hilset,  min  kjære  og  altid 
smukke  søster ! 

VIRGILIA.  Vitellius  —  saa  tidlig  ude!  Gid 
jeg  kunde  se  saa  glad  ud  som  du  idag. 

VITELLIUS.  Glæde  fostrer  glæde,  og  gid 
min  kunde  smitte  dig,  Virgilia.  Grøden  staar 
godt  paa  vore  marker,  og  guderne  synes  at  se 
med  venlighed  paa  Rom. 

VIRGILIA.  Det  var  vist  ei  din  mening  igaar, 
Vitellius. 

VITELLIUS.  Sandt  nok,  men  mismod  faar  ku- 
reres saa  vel  som  anden  sygdom.  En  tilføiet 
uret  blir  et  evigt  saar,  saasandt  den  hevnes,  men 
et  venlig  haandslag  forandrer  fienden  til  ven. 
Hvad  mig  angaar,  Virgilia,  da  er  jeg  dobbelt 
glad,  fordi  jeg  idag  har  rakt  Brutus  haanden  og 
lovet  ham  fornyet  venskab. 

VIRGILIA.  Det  glæder  mig,  VitelHus.  Men 
jeg  har  en  alvorlig  sag  at  drøfte  med  dig. 

VITELLIUS.  Tillad  mig  først,  Virgilia,  at  frem- 
komme med  mit  ærind?  Min  hustru  holder  fest 
for  Roms  ædle  kvinder  nu  ikvæld,  og  kanske 
en  del  af  natten  vil  gaa  med.  Hun  beder  dig 
at  forhøje  alles  glæde  ved  at  komme,  og  til  hen- 
des opfordring  vil  jeg  føie  min.  Jeg  ved,  du 
kommer.  Lad  det  være  et  tegn  paa  evig  for- 
soning mellem  Bruti  hus  og  mit. 

VIRGILIA.  Tak,  Vitellius,  og  hils  Ovidia  tak. 
Men  min  husbond  sover  ei  godt  ved  denne  tid, 
og  jeg  gjor  bedst  i  at  bli  hos  ham   om  kvælden. 

VITELLIUS.  Aa,  for  en  gangs  skyld.  Virgi- 
lia, hør  nu  en  broders  raad.  Du  skulde 
komme  ogsaa  derfor,  at  man  ellers  vil  beskylde 
dig  for  —  naa  ja  for  hovmod,  siden  din  mand 
blev  den  første  i  Rom. 

VIRGILIA  (smiler).  Beskyldninger,  Vitellius!  I 
mænd  forsvarer  Jer  med  sværd.  En  kvindes 
vaaben  er  ligegyldighedens  pantser  mod  bagtalelser. 

VITELLIUS.  Virgilia,  jeg  lover  dig,  du  vil  ei 
angre,  at  du  kommer.  Jeg  beder  dig  med  en 
broders  hele  omsorg.    I  morgen  vil  du  takke  mig. 

VIRGILIA.  Vil  jeg  takke  dig  i  morgen?  Hvad 
mener  du? 

VITELLIUS.  Aa,  en  liden  hemmelighed.  En 
fest  uden  en  overraskelse  er  ingen  fest. 

VIRGILIA.  Der  kommer  mine  sønner,  (reiser  sig.) 
Vel,  nu  faar  du  gi  mig  et  forstandigt  raad,  Vi- 
tellius. 

(Titus  og  Valerius  kommer,  fulgt  af  ternen.     De  unge  mænd  bøier  sig 
for  Vitellius.) 

VITELLIUS.  Mine  kjære  venner,  det  glæder 
mig,  at  I  synes  muntre  og  fornøiede. 

TITUS.     Det  er  vi,  morbror! 

VIRGILIA.  Nuvel,  saa  hør  —  der  er  inat  sket 
en  ugjerning  her  i  huset,  som  gjør  mig  bange. 

VITELLIUS.  Hvad?  Vel  intet  sørgeligt?  Jeg 
talte  just  med  Brutus,  men  han  nævnte  intet 
derom.  41 

VIRGILIA.  Tilfældet  vilde,  at  jeg  først  fik 
bud  om  sagen,  og  jeg  ber  Jer  —  lad  Brutus 
intet  vide,  det  kunde  jo  være  en  unødig  sorg. 
Men  nu  I  —  Titus  og  Valerius,  har  I  mærket 
noget? 

ANDEN    TERNE.       Ah!     (Virgilia   vinl<er   hende  afsides. 

TITUS.     Vi?    Nei! 

VALERIUS.     Hvad  er  det,  mor? 

VIRGILIA.  Den  ene  slave,  som  holdt  vagt  i 
nat,  er  rent  forsvundet. 

VITELLIUS.     Rømt? 

VIRGILIA.  Hans  vaaben  laa  ved  havemuren, 
og  græsset  var  rødt  af  blod. 

TITUS.     Ah! 

VALERIUS.     Ah! 

VITELLIUS  (ler).  Var  det  saa  stor  en  skade? 
Jeg  mister  tidt  en  slave  paa  denne  vis.  Slaven 
har  dræbt  en  høne  for  at  skaffe  blodet  som  tegn 
paa  mord  —  og  er  saa  rømt  sin  vei.  Men  hvor- 
for ta  dette  som  om  Rom  var  i  fare?  En  slave 
kan  kjøbes,  og  Brutus  er  ei  fattig. 

VIRGILIA.  Hvis  det  ei  er  et  daarligt  varsel. 
Jeg  frygter  .  .  .  Brutus  har  mange  fiender  .  .  . 

VITELLIUS.  En  unødvendig  sorg!  Vær  rolig, 
Titus  og  Valerius.  Brutus  har  aldrig  været  saa 
forgudet  af  folket  som  netop  nu. 

TITUS.     Mistænker  man  nogen? 

VIRGILIA.  Vi  har  en  dygtig  sporhund.  Han 
fulgte  sporet  ned  til  floden.  Morderne  maa  ha 
kastet  ham  i  Tiberen. 

VITELLIUS.  Det  er  det  gamle.  Han  har 
svømmet  over  for  at  udslette  sporet  efter  sig. 

VALERIUS.     Og  vendte  saa  hunden  om? 

VIRGILIA,    Nei,  den  fulgte  spor  —  saa  sikkert 

som    havde  det  været  kjendte  fjed  —  hen  til  — 
naaja,  huset  eies  vist  af  en  fornem  romer. 

TITUS.     Ah ! 

VALERIUS.     Hvem  fulgte  hunden? 

VIRGILIA.     Cajus,  vor  gamle  slave. 

VITELLIUS.  Virgilia  —  du  gjør  de  unge  mænd 
ganske  forskrækkede,  men  jeg  siger  dig  —  over- 
lad denne  sag  til  mig.  Lad  mig  undersøge  tingen, 
og  skulde  det  vise  sig,  at  der  er  grund  til  æng- 
stelse, saa  vil  jeg  straks  hjælpe  dig,  Virgilia.  Men 
sig  nu  intet  til  din  husbond,  før  du  hører  fra  mig. 
Lad  os  se  - —  jeg  vil  straks  forhøre  mig,  farvel 
saa  længe. 

VIRGILIA.  Men  vil  du  ei  vide,  hvad  hus  vor 
sporhund  stansed  ved? 

VITELLIUS.  Aa  hunden!  Jeg  stoler  mere 
paa  mig  selv!     Forresten  —  hvis  hus  var  det? 

VIRGILIA.     Det  var  hos  Aquilius. 

VITELLIUS  (ler).  Saa!  Vel  er  Aquilius  gjerrig, 
men  at  han  skulde  stjæle  slaver  —  nei !  Men 
nu  farvel  saa  længe,  og  frygt  nu  ikke,  før  der  er 
grund  til  frygt.     (Gaar.) 

TITUS.    Mor,  tillad  os  at  gaa  til  skydepladsen. 

VIRGILIA.  End  et  ord,  mine  kjære  sønner ! 
Vær  god  og  lydig  mod  eders  far.  Giv  ham  ei 
grund   til   misnøie!     Thi   vid,    han  taler  ofte  med 

ømhed  om  Jer,    og  hans   strenghed    er   kun   tegn 
paa  omhu  for  eders  velfærd. 

VALERIUS.  Farvel,  mor!  Jeg  ser  min  far 
komme. 

(De  bøier  sig  og  gaar.) 
VIRGILIA   (til  ternen,  idet  hun  tar  plads  paa  bænken).     Kom 

og  sæt  dig  ved  mine  fødder. 

ANDEN  TERNE  (giør  saa.)  Ædle  frue  —  jeg 
tror  ei,  at  Titus  og  Valerius  var  hjemme  inat. 

VIRGILIA.  Hvad?  Ikke  hjemme?  Hvad  ved 
du  derom?  Dog  nei,  ti  stille.  .  .  .  Mine  sønner 
ikke  hjemme  om  natten,  jeg  vil  advare  dig  imod 
at  sladre  .  .  . 

ANDEN  TERNE.   Tilgiv  —  men  der  er  Brutus. 

(Brutus  gaar  langsomt  forbi  i  baggrunden.) 

VIRGILIA.  Brutus,  kom  hid  og  sæt  dig  hos  mig, 

(Brutus  gaar  langsomt  videre.) 

ANDEN  TERNE.  Han  hørte  det  ikke.  Han 
gaar  i  tanker. 

VIRGILIA  (sukicer).    Ak  ja! 

ANDEN  TERNE.     Frue,  faar  jeg  tale  til  jer! 

VIRGILIA.     Hvad  er  det? 

ANDEN  TERNE.  I  gaar  fik  min  gjed  to  smukke 
kid.  Tillad  mig  at  ofre  dem  til  Mars  for  min 
husbonds  medgang. 

VIRGILIA.      Det    offer    blir    dig   for   dyrt,    du 

lille  tosse.  Jeg  saa  dig  lege  med  kidene  i  morges, 
og  du  kyssed  dem  paa  snuden  som  var  det  dine 
egne  unger. 

ANDEN  TERNE.  Men  hvis  jeg  ofred  det, 
som  er  mig  kjærest,  saa  kanske  guden  blev  mere 
mild  ved  gaven  og  hørte  paa  min  bøn  for  Brutus. 

VIRGILIA.  Du  trænger  meget  mer  en  ny 
klædning,  ser  jeg.  Mind  mig  derom  ikvæld,  saa 
faar  vi  se. 

FØRSTE  TERNE  (kommer  med  sytøjet).  Her,  ædle 
frue! 

VIRGILIA.  Du  blev  saa  længe.  Og  hvorfor 
er  du  saa  ophidset?     Hvad  er  der  hændt? 

FØRSTE  TERNE.  Frue,  de  ...  de  tog  ham 
med ! 

VIRGILIA.  Hvem?  Tog  ham  med?  Hvad 
mener  du? 

FØRSTE  TERNE.  Vagten  kom  forbi,  da  den 
ædle  Vitellius  gik  ud  af  haven,  og  de  tog  ham 
med. 

VIRGILIA.  Tog  vagten  min  bror  med?  Vel 
ikke  med  magt? 

FØRSTE  TERNE.  Han  gjorde  modstand,  men 
de  tog  ham  med. 

VIRGILIA  (reiser  sigi.  Siger  du,  de  tog  ham  med 
magt!     Og  hørte  du,  hvad  vagtens  fører  sa? 

FØRSTE  TERNE  (knæler).    Ædle  frue,  tilgiv!  .  .  . 

VIRGILIA.     Hvad  sa  han?     Skynd  dig! 

FØRSTE  TERNE.  Han  sa,  han  havde  ordre  til 
at  føre  ViteUius  i  fængsel. 

VIRGILIA.  Hvad?  —  Aa,  om  du  lyver  nu, 
da  skal  din  ryg  bli  hudløs!  Gaa!  Nei  bliv! 
Hvad  er  dog  dette!  ViteUius  —  var  hans  ven- 
lighed kun  .  .  .  nei,  det  maa  være  løgn !  —  Aah ! 
der  er  Brutus.  Jeg  forbyder  jer  at  nævne  dette! 
Gaa  afsides,  til  jeg  kalder  paa  jer! 

^Begge  terner  gaar  afsides.) 
BRUTUS  (kommer,  stanser  og  ser  paa  hende,  om  lidt).    Hvfld 

er  det? 

VIRGILIA  (tvinger  sig  til  at  smile).  Aa,  det  var  kun 
smaating!  Men,  Brutus,  kom  dog  hid  og  sæt  dig 
hos  mig  et  øieblik.  Sig  mig,  hvad  du  gaar  og 
grubler  over! 

BRUTUS  (sætter  sig).  Det  er  ei  let  at  tale  derom. 
—  Hvor  har  du  faaet  det  smykke  fra,  som  gjør 
dit  hode  saa  skjønt? 

VIRGILIA.  Husker  du  ikke,  du  gav  mig  det 
til  min  fødselsdag? 

BRUTUS.  Hvad?  Jeg?  Har  jeg  tanke  for  at 
gi  dig  noget.  Du  faar  jo  aldrig  en  simpel  tak. 
For  det  er  sagen,  jeg  er  dum  og  ond  og  haard, 
men  dum  især. 

VIRGILIA.  Brutus,  tal  nu  alvorlig  og  sig  mig, 
om  der  er  noget  du  skjuler  for  mig. 

BRUTUS.    Jeg  frygter,  jeg  har  fordærvet  Rom. 

Brutus.  S 

VIRGILIA.     Hvad?  (ler).     Det  var  noget  nyt. 

BRUTUS.  Jo,  Virgilia,  nu  er  jeg  biet  ganske 
sikker  i  min  sag. 

VIRGILIA.     At  du  har  fordærvet  Rom? 

BRUTUS.  At  jeg  selv  har  tilbedt  en  løgn, 
hvilket  er  slemt.  Men  værre  er  det  at  ha  paa- 
ført  de  tusen  et  ideal,  som  fører  dem  i  ulykke. 

VIRGILIA.  Brutus  du  gør  mig  bange.  Eller 
gaar  du  som  saa  ofte  og  skjuler  din  sande  me- 
ning bag  selvanklager?  Jeg  er  aldrig  sikker  paa 
dit  ansigt. 

BRUTUS.  Kalder  man  mig  ikke  frihedens 
fader? 

VIRGILIA.     Og  er  du  ikke  det? 

BRUTUS  (reiser  sig).  Men  hvis  nu  Romerne  blir 
feige  og  blødagtige  af  at  eie  denne  frihed  — 
hvem  har  skylden?  Har  ikke  jeg  git  dem  det 
vaaben,  hvormed  de  begaar  selvmord? 

VIRGILIA.  Brutus,  sig  mig  ærligt,  hvad  der 
er  igjære? 

BRUTUS.  Hele  Rom  knurrer  over  den  krigs- 
skat,  jeg  har  udskrevet  og  over,  at  jeg  kalder 
ungdommen  for  ofte  til  vaabenøvelse. 

VIRGILIA.  Men  det  er  vel  romernes  feil  og 
ikke  din? 

BRUTUS.  Jeg  maa  ha  indbildt  dem,  at  bare 
tyranen  blev  forjaget,  da  vilde  al  lykke  falde  som 
regn  fra  himlen.    Og  nu  forlanger  de  gratis  korn 

og  gratis  vin,  fritagelse  for  skatter  og  alle  an- 
strængelser  til  landets  værn.  De  vil  kun  holde 
fest  og  høre  paa  talernes  ros,  beruse  sig  i  tomme 
ord  og  gi  sine  ynkeligheder  frie  tøiler.  Aa  at  se 
paa  det!  Jeg  vil  kaste  dem  min  konsultoga  i 
ansigtet  og  gi  dem  tyranen  igjen. 

VIRGILIA.     Brutus  —  det  vil  du  ikke. 

BRUTUS.  Jo,  jo  heller  vil  jeg  se  mine  lands- 
mænd ydmyget  af  en  tyran  end  se  dem  vanære 
sig  selv.  Naar  manden  hader,  gaar  han  opreist, 
selv  i  lænker,  men  den  tomme  begeistring  gjør 
ham  haabløs  ussel.  Og  dette  er  mit  værk!  Skal 
jeg  trække  mig  tilbage,  mens  æren  er  blank  — 
som  hin  hærfører,  der  satte  sine  legioner  fast  i 
en  sump  —  og  løb  ifra  det  hele  for  at  lade  sig 
feire  i  Rom. 

VIRGILIA.  Brutus,  du  løber  ikke  din  vei. 
Men  folkets  misbrug  af  friheden  er  da  ikke  din 
skyld. 

BRUTUS.  Man  pligter  at  gi  sin  handling 
gode  følger. 

VIRGILIA.  Og  senatet?  Hvad  siger  det  til 
dine  forslag? 

BRUTUS.     Jeg  staar  alene. 

VIRGILIA.  Hvad?  Er  ogsaa  vore  venner 
imod  dig? 

BRUTUS.  Roms  ædleste  mænd.  Det  er  altid 
de   gode    mennesker,    som   fører  ulykker  over  sit 

folk.     De  gode  —  de    er   altid    den   bedste   jord- 
bund for  bedrag. 

VIRGILIA.  Brutus,  jeg  forstaar  din  skuffelse 
over  at  se  den  sag  vanæret,  som  har  kostet  dig 
saa  mange  lidelser. 

BRUTUS.  En  sag  bliver  ei  bedre,  fordi  den 
er  kjøbt  ved  lidelser.  Tværtom.  Lidelsen  faar 
os  altfor  ofte  til  at  klynge  os  til  en  skygge. 

VIRGILIA.  Hvad  vil  du  gjøre?  Du  frygter 
da  ikke  for,  at  tyranen  atter  faar  magt  i  Rom? 

BRUTUS.  Tyranen  er  slet  ikke  fordrevet  fra 
Rom. 

VIRGILIA.  Hvad?  Du  spøger!  Holder  han 
sig  skjult?  Har  han  tilhængere?  Aa,  Brutus, 
sig  sandheden. 

BRUTUS.  Ja,  Virgilia,  det  er  den  bitre  op- 
dagelse, som  gjør  mit  værk  saa  fattigt.  Tyraniet, 
som  træder  ret  og  sandhed  i  smudset,  det  er  ei 
noget  i  en  kongeborg,  og  det  kan  ei  forjages  af 
soldater. 

VIRGILIA,     Hvad  mener  du  med  dette? 

BRUTUS.  Der  er  et  forhold  mellem  det  lykke- 
land, vi  ønsker  at  føre  vort  folk  imod,  og  det 
rige,  vi  maa  skabe  i  vort  eget  indre.  Hvad  er 
Roms  frihed,  saa  længe  en  kong  Tarquinius  sid- 
der i  hver  mands  bryst  og  forgifter  vor  evne  til 
at  skille  ret  fra  uret?  Ser  du  ei,  Virgilia,  at 
menneskenes  dømmekraft  er  som  et  havareret 
skib,   der  tumles  hid  og  did  af  lidenskabens  bøl- 

ger!  Hvordan  kræve  ret  og  sandhed  af  menne- 
skene, saa  længe  vor  vilje  er  en  skjøge,  tilfals  for 
hver  en  hul  og  pyntet  stemning.  Vis  mig  en 
mand,  som  ei  er  slave  af  drift  eller  vane,  og 
som  et  had  eller  en  kjærlighed  ei  trækker  om 
med  som  en  stud  med  ring  i  næsen!  Nei,  Vir- 
gilia,  vi  maa  gjøre  oprøret  om  igjen,  og  hver 
mand  maa  reise  det  i  sit  eget  indre.  Men  nu 
spør  jeg  dig  —  tror  du,  det  kan  nytte  at  reise 
et  saadant  frihedskrav  i  Rom? 

VIRGILIA.     Hvordan,  hvordan? 

BRUTUS.  Dømmekraftens  frihed  og  klarhed. 
—  Jeg  ser  et  Rom,  hvor  manden  er  en  retfærdig 
hersker  over  befolkningen  i  sin  egen  sjæl.  Kan 
det  nytte  at  reise  en  saadan  fane  over  Rom? 

VIRGILIA.    Men  hvordan  ?    Ved  hvilke  midler? 

BRUTUS.  Jeg  maatte  begynde  med  mig  selv. 
Guderne  ved,  at  jeg  hungrer  og  tørster  efter  selv 
at  være  en  klippe,  der  i  storm  og  brændinger 
kunde  staa  urokkelig. 

VIRGILIA.  Og  du  tror,  det  vil  bli  vanskeHgt 
endog  for  dig? 

BRUTUS.  Endog  for  mig?  Som  om  jeg  var 
sterkere   end   nogen   anden!     Ak   nei  —  ak  nei! 

(vil  gaa.) 

VIRGILIA.  Brutus  —  end  et  ord.  Husker 
du  dengang  da  jeg  laa  syg  af  feber? 

BRUTUS  (vender  aig)    Hvorfor  Hævncr  du  det  nu? 

Forresten,    du    er    bleg   og   din    pande   er   sved? 
Sig  om  du  er  syg  paany? 

VIRGILIA.  Dengang  —  just  som  lægen  sa, 
jeg  vilde  dø  —  just  da  forlod  du  mig. 

BRUTUS.  Krigen  kaldte.  Jeg  sad  ved  dit 
leie,  Virgilia,  og  ved  alle  guder!  Der  var  øie- 
blikke,  da  jeg  tænkte:  Om  du  mister  hende,  da 
fylder  du  dit  bæger  og  følger  med. 

VIRGILIA.     Men  krigen  kaldte. 

BRUTUS.  Det  var  en  anden  sag.  Ens  liv  er 
ei  ens  eget,  naar  andre  har  brug  for  det. 

VIRGILIA.  Og  i  hæren  var  du  den  gladeste 
af  alle  og  holdt  soldaterne  med  skjæmt  og  sang. 

BRUTUS.  Det  var  nødvendigt.  Jeg  var  gam- 
mel kriger  og  vidste,  man  seirer  ei  med  hænge- 
hoder. 

VIRGILIA.     Og  jeg? 

BRUTUS.  Det  var  en  sorg,  en  lidelse,  som 
ei  maatte  faa  skade  Rom.  Dengang  seirede  jeg 
over  mig  selv,  og  det  gjorde  sit  til,  at  Romerne 
seirede  over  Sabinerne. 

VIRGILIA.  Brutus,  jeg  nævnte  dette  her  for 
at  holde  et  speil  op  for  dig  selv.  Hvorfor  gaar 
du  og  leger  svag?  Var  du  ei  dengang  den 
klippe,  du  taler  om? 

BRUTUS.  Dengang  —  men  jeg  har  ogsaa 
ladet  mig  overvinde,  og  du  kan  tro,  Virgilia,  jeg 
bærer  gamle  saar,  som  endnu  svider. 

VIRGILIA.  Der  er  atter  noget,  du  ei  har 
sagt  mig. 

BRUTUS.  I  denne  tid,  da  jeg  nøie  maa 
granske  mig  selv  for  at  kunne  stille  krav  til 
andre,  da  ser  jeg  en  bitter  erindring,  en  svaghed, 
som  blev  dyr  for  Rom. 

VIRGILIA.     Er  det  længe  siden? 

BRUTUS.  Første  gang  vi  slog  Carnerienserne, 
da  førte  man  den  unge  hærfører  som  fange  til 
mit  telt.     Jeg  beslutted  at  han  maatte  dø. 

VIRGILIA.     Var  han  meget  ung? 

BRUTUS.  Det  var  en  herlig  vaardag.  Sletten 
ved  Arsia  var  saa  rød  og  hvid  af  blomster.  Og 
den  unge  høvding  —  hans  øine  var  som  hos  en 
fyrig  hingst  —  han  faldt  paa  knæ  og  bad  mig 
skjænke  ham  livet. 

VIRGILIA,     Var  han  kanske  tyve  aar? 

BRUTUS.  Hans  moder  førtes  ogsaa  frem  og 
knælte  hos  ham, 

VIRGILIA.     Og  du  —  hvad  gjorde  du? 

BRUTUS.  Hans  unge  hustru  kom  tilslut,  og 
hun  havde  et  barn  paa  armen. 

VIRGILIA.  Og  hun  saa  paa  dig  og  knælte 
med? 

BRUTUS.  Det  værste  var,  at  hun  ligned  dig. 
Det  var  straks  efter,  at  du  havde  født  vor  Titus. 
Og  det  lille  barn  blev  ikke  ræd  mig,  men  strakte 
begge  hænder  ud. 

VIRGILIA.     Brutus,  sig  mig,  hvad  du  gjorde? 

BRUTUS.  Kort  sagt  —  jeg  indbød  dem  i  mit 
telt  og  gav  dem  mad  og  vin  og  lod  dem  gaa. 

VIRGILIA  (i  udbrud).    Brutus! 

BRUTUS.  Men  den  samme  unge  mand,  han 
samled  en  ny  hær  mod  Rom.  Og  det  ene  hode, 
som  jeg  dengang  spared  —  det  kosted  Rom  ti 
tusen  hoder. 


VIRGILIA.     I  guder  — ! 


BRUTUS. 

Sig,    Virgilia 

god? 

VIRGILIA. 

la  —  ja! 

var  jeg  dengang 


BRUTUS.  Nei,  dengang  var  jeg  ond.  Den 
gode  handling  kjendes  paa  de  gode  følger.  At 
være  god  er  ofte  kun  at  undfly  smerten  ved  at 
være  retfærdig.  Men  saadan  er  det  at  være  slave 
af  tyraniet  i  sit  eget  bryst.  Næste  gang  vil  jeg 
være  en  fri  mand. 

VIRGILIA.  Jeg  forstaar,  hvorfor  man  kalder 
dig  grusom. 

BRUTUS.  De  skulde  vide,  hvor  meget  min- 
dre det  koster  at  være  mild. 

VIRGILIA  (spændt).  Endnu  et  —  er  det  ei  dig, 
Brutus,  som  nu  skal  dømme  forbrydelser  i  Rom? 

BRUTUS.     Hvorfor  spør  du? 

VIRGILIA.  Om  du  nu  skulde  dømme  en  af 
dine  egne? 

BRUTUS     (om   lidt,   et  skridt  nærmere).        Sig,     hvorfor 

nævner  du  dette  nu? 

VIRGILIA.  Eller  om  ...  om  det  nu  var  min 
bror?     Vilde  du  være  lige  ubønhørlig? 

BRUTUS.  Skulde  jeg  sætte  din  bror  høiere 
end  retten? 

VIRGILIA.  Aldrig!  Jeg  vil  aldrig  be  dig, 
selv  om  det  blev  en  af  mine  egne.  Thi  heller 
end  at  se  dig  tabe  mod  dig  selv,  heller  kunde 
du  dømme  endog  mig. 

BRUTUS  (betragter  hende).  Der  maa  Stikke  noget 
under  dette? 

VIRGILIA.  Nei,  nei,  Brutus,  jeg  .  .  .  jeg  vilde 
kun  vise  dig  ved  et  eksempel,  at  jeg  forstaar 
din  længsel  efter  sterke  og  stolte  mænd. 

BRUTUS.  Tak  —  og  nu  farvel  saa  længe.  Jeg 
gaar  hen  til  Titus  og  Valerius  paa  skydepladsen. 
Dog  et  ord,  Virgilia,  jeg  synes  vore  sønner  saa 
saa  blege  og  trætte  ud  idag.  De  faar  vel  god 
og  rigelig  ernæring? 

VIRGILIA.  De  spiser  ved  vort  bord  alt,  hvad 
de  vil. 

BRUTUS.  Du  faar  ei  glemme,  at  ungdom  er 
altid  sulten.  En  bid  mellem  maaltiderne  kan 
være  en  herlig  ting  for  folk  i  slyngelalderen. 
Sørg  lidt  godt  for  dem,  Virgilia.  Farvel  saa 
længe! 

(gaar  hurtig  mod  parken). 

VIRGILIA.     Det  skal  bli,  som  du  ønsker. 

FØRSTE  TERNE  (træder  frem).  Ædle  fruc,  der 
kommer  en  mand  —  nei  to  mænd  ned  gjennem 
haven  til  os. 

VIRGILIA.     Kommer  de  hid? 

FØRSTE  TERNE  (skygger  for  øinene).  Det  er  den 
ædle  Publius  Valerius.     Han   har   en   slave  med. 

VIRGILIA.  Gaa  lidt  til  side  og  vent  i  nær- 
heden! 

(Ternen  gaar). 
PUBLIUS    (hurtig   frem,   fulgt   af  slaven  Vindicius).        Min 

ædle    frue,   tilgiv   mit  hastværk.     Men  jeg  søger 
Lucius  Brutus. 

VIRGILIA.  Publius,  du  kommer  med  en  ulykke. 
Hvad  er  der  hændt? 

PUBLIUS.  Denne  slave  her  —  dog  nei,  det 
er  ei  ord  for  eder,  frue.     Hvor  er  Brutus? 

VIRGILIA.  Julia,  spring  hen  og  hent  din  hus- 
bond! (Ternen  gaar).  Men  er  du  vor  ven,  Publius, 
saa  sig  mig,  hvad  det  er? 

PUBLIUS.  Tillad  mig  at  gaa  med  til  Brutus! 

VIRGILIA.  Nei  vent!     Jeg  ved  det,    Publius! 

PUBLIUS.  Og  Brutus? 

VIRGILIA.  Jeg  har  skjult  det  for  ham. 

PUBLIUS.  Det  kan  ei  længer  skjules.  For- 
ræderne er  fængslet. 

VIRGILIA.  Hvad?  Forræderne?  Hvem?  Og 
er  det  forræderi  mod  Brutus? 

PUBLIUS.     De  vidste  det  altsaa  ikke? 

VIRGILIA.  Er  det  sandt!  Ve  mig,  da  ved 
jeg  hvem  det  er. 

PUBLIUS.     Frue,  De  ved,  hvem  det  er? 

VIRGILIA.  Jeg  ved  det  nu.  Publius,  er  du 
vor  ven,  da  hjælp  mig.  Jeg  er  ræd,  Brutus  vil 
være  ubønhørlig. 

PUBLIUS.  Frue,  lad  os  haabe,  han  ialfald 
vil  skaane  sine  sønner. 

VIRGILIA.     Hvad?     Hvilke  sønner? 

PUBLIUS.  Ædle  frue  —  De  sa.  De  vidste, 
hvem  det  var. 

VIRGILIA.     Du  mente  vel  min  bror  Vitellius? 

PUBLIUS.     Han  er  ogsaa  fængslet. 

VIRGILIA.  Men  sønner,  sa  du!  Hvis?  Skynd 
dig. 

PUBLIUS.  Det  er  ei  nogen  glæde  at  bringe 
dette  budskab.  Men  jeg  lover  at  anvende  al  min 
indflydelse  paa  at  frelse  eders  sønner. 

VIRGILIA.  Hvad?  (ler  krampagtig).  Du  siger, 
at  .  .  .  aa,  Publius,  du  gaar  i  søvne!  Vil  du  paa- 
staa,  at  Titus  og  Valerius  —  aa,  du  lyver!  Gaa 
din  vei  og  kom  ei  her  med  .  .  .  aanei,  aanei,  er 
det  da  mig,  som  drømmer? 

PUBLIUS.  Jeg  ser  Brutus  komme.  Tillad 
mig  at  bli  alene  med  ham. 

VIRGILIA  (samler  sig).  Brutus!  Aa,  han  vil  ei 
kjende  naade,  selv  om  de  er  uskyldige!  Publius, 
sig,  hvad  straffen  blir.     Hurtig,  hurtig! 

PUBLIUS.     Det  bestemmer  Brutus! 

VIRGILIA.     Blir  det  døden!    Sig  det,  sig  det! 

PUBLIUS.     Lad  os  haabe,  vi  kan  frelse  dem. 

VIRGILIA.  Sig  ham  det  ikke,  Publius.  Lad 
mig,  jeg  ber  dig,  hjælp  mig,  forlang  hvad  du  vil, 
alt  mit,  mig  selv,  men  hjælp  mig!  Sig  ham  det 
ikke! 

PUBLIUS.  Det  kan  ei  skjules.  De  er  alt 
fængslet. 

VIRGILIA.  Saa  hjælp  dem  til  flugt.  Frels 
dem!  Du  ved,  Brutus  vil  være  ubønhørlig.  Sig 
ham  det  ikke.  Nævn  alle  de  andre.  Lov  det, 
lov  det! 

PUBLIUS.     Vel.     Jeg  lover  det! 

VIRGILIA.  O,  arme  gutter  .  .  .  hvem  har  for- 
ført dem.  Ve  mig!  Farvel!  Hold  dit  løfte,  Pu- 
blius! 

(iler  til  venstre). 

BRUTUS  (kommer).  Virgilia,  hvorfor  gaar  du? 
Har  du  set  Titus  og  Valerius?  De  var  ei  paa 
skydepladsen. 

VIRGILIA.     Jeg  vil  gaa  at  finde  dem,  Brutus. 

(Hurtig  bon). 

BRUTUS.  Min  ven,  Publius,  vær  velkommen. 
Hvad  nyt? 

PUBLIUS.  Brutus,  der  er  ei  gode  nyheder. 
Der  er  pest  i  Rom. 

BRUTUS.     Hvad? 

PUBLIUS.  Kongens  sendebud  har  smittet. 
Der  er  sammensværgelse  mod  dit  Hv. 

BRUTUS  (om  lidt).     Og  byen?     Er  den  rohg? 

PUBLIUS.     Byen  er  roHg. 

BRUTUS.     Er  forræderne  mange? 

PUBLIUS.  En  liste  viser,  at  hovedmændene 
er  hen  ved  ti. 

BRUTUS.     Hvem? 

PUBLIUS.  Desværre  nogle  af  de  bedste  navne 
i  Rom.  Det  er  Aquilius  og  —  og  din  svoger 
Vitellius  .  .  . 

BRUTUS  (om  lidt).     Og  deres  plan? 

PUBLIUS.  Sidste  nat  har  de  holdt  møde  og 
svoret  at  rydde  konsulerne  afveien  og  derpaa 
aabne  portene  for  kongen.  Brutus  —  du  og  jeg 
fik  ret  —  for  Roms  guld  har  kongen  samlet  en 
hær  mod  Rom. 

BRUTUS.     Hvor? 

PUBLIUS.  Breve,  jeg  har  beslaglagt  hos  for- 
ræderne, udviser,  at  han  ei  er  langt  fra  Rom. 

BRUTUS  (om  lidt).     Hvor  er  de  skyldige? 

PUBLIUS.     I    sikkerhed.      Straks   jeg   fik   nys 

om   sagen   brugte  jeg  min  myndighed  som  krigs- 
tribun  og  håndled  hurtigt. 

BRUTUS.     Hvorfor  fik  jeg  ikke  bud? 

PUBLIUS.  Tilgiv,  Brutus,  men  jeg  vilde  helst 
komme,  naar  jeg  kunde  si:  Faren  er  over.  For- 
ræderne er  i  vor  magt. 

BRUTUS.     Hvem  røbed  dette! 

PUBLIUS.  Denne  slave  har,  skjult  i  Aqui- 
lius'  hus,  overværet  deres  møde  nu  i  nat.  Han 
kom  til  mig  i  morges,  og  straks  tog  jeg  mine 
folk  og  overrasked  Aquilius,  mens  han  endnu  laa. 

BRUTUS.     Vitellius  —  er  han  fængslet? 

PUBLIUS.  Desværre,  din  svoger  blev  fængs- 
let udenfor  dit  hus. 

BRUTUS.  Han  var  her  i  morges  med  en 
kostbar  gave  til  mig  og  talte  saa  smukt  om  ven- 
skab, at  jeg  var  ved  at  fængsle  ham.  —  Altsaa 
Vitellius,  Aquilius  —  nævn  flere. 

PUBLIUS.  Tillad  mig  først  at  spørge,  hvad 
du  vil  gjøre? 

BRUTUS.     Det  bestemmer  lovene. 

PUBLIUS.  Kan  ei  dommen  udsættes,  til  vi 
har  slaat  kongens  hær? 

BRUTUS,  Nei,  før  vi  kjæmper  imod  andre, 
faar  vi  feie  for  vor  egen  dør.  Lad  folket  kaldes 
under  vaaben,  og  mens  det  samles  —  før  de  skyl- 
dige til  Forum  for  at  dømmes.    Du,  som  kjender 

dokumenterne,   faar  føre   anklagen.    Jeg  kommer 
straks. 

PUBLIUS.     Som  du  befaler.     Farvel. 

COLLATINUS  (kommer  ilsomt).    Mine  ædle  herrer! 

BRUTUS.  Tiden  maa  ei  spildes,  Publius.  Jeg 
stoler  paa  dig. 

PUBLIUS.     Farvel!     Jeg  iler. 

(Gaar  med  slaven). 

COLLATINUS.  Tilgiv,  Brutus,  men  folket  er 
ophidset  og  forlanger  øieblikkelig  dom  over  de 
skyldige.     Vi  maa  handle  hurtigt. 

BRUTUS.     Ved  du  navnene  paa  dem? 

COLLATINUS.  Ikke  alle.  Publius  har  alle 
dokumenterne. 

BRUTUS.  Og  hvad  siger  du  til  dette,  Colla- 
tinus? 

COLLATINUS.  Brutus,  en  stor  ulykke  er 
overgaat  dit  hus,  og  gid  jeg  kunde  slippe  at 
dømme  i  denne  sag.  Dog  —  for  dig  vil  det  bli 
endnu  værre. 

BRUTUS.  Collatinus,  du  skal  netop  dømme 
i  dag.  Thi  dette  forræderi  —  det  er  dit  eget 
barn. 

COLLATINUS.  Hvad?  Du  vover  at  paastaa, 
at  jeg  har  nogen  del  i  forræderiet? 

BRUTUS.     Du  er  dets  ophav. 

COLLATINUS.  Jeg?  Nu  gaar  det  for  vidt. 
Pas  dig  selv! 

BRUTUS.  Ja,  Collatinus,  din  tunge  har  avlet 
afkom.  Der  kan  fødes  orme  af  gyldne  ord.  Uden 
dig  havde  ei  kongens  sendebud  faat  bli  i  Rom. 
Se  nu  paa  dit  værk  og  speil  dig! 

COLLATINUS.  Og  du  vil  paastaa,  at  jeg  talte 
for  den  sag  for  at  forraade  Rom? 

BRUTUS.  Din  private  mening  angaar  ikke 
Rom,  men  din  menings  følger. 

COLLATINUS.  Brutus,  vil  du  lægge  sten  paa 
byrden?  Forstaar  du  ei,  at  jeg  selv  bittert  angrer 
denne  skjæbnesvangre  feil.  Men  hvem  kan  for- 
udse, at  ens  gode  hensigt  kan  vrides  om  til 
onde  følger?  Jeg  havde  tillid  til  mine  lands- 
mænd, jeg  trode  friheden  skulde  være  dem  et 
skjold  mod  fristelsen,  en  gave,  tusen  gange  dyrere 
end  tyraniets  guld.  Var  det  da  ondt  at  tænke 
saa?  Hvad  vil  du  jeg  skal  gjøre?  Det  er  som 
al  min  tro  paa  mennesker  har  faat  et  saar  i 
hjertet,  og  enda,  Brutus,  vil  du  si  mig  haarde 
ord. 

BRUTUS.     Vi  ses  paa  Forum  (vii  gaa). 

COLLATINUS.  Nei,  svar  mig,  Brutus  —  sig 
mig,  hvad  jeg  skal  gjøre?  Kan  jeg  mer  end  være 
fortvilet?  Kunde  det  udslette  denne  skjændsel  — 
jeg  gav  gjerne  mit  liv. 

BRUTUS.  Den  sag,  Collatinus,  angaar  ikke 
Rom. 

COLLATINUS.     Hvad? 

BRUTUS.  Og  den  Collatinus,  som  nu  staar 
her  og  jamrer  over  en  hoven  fod,  en  smerte  i 
en  arm  eller  en  anger  i  sit  hjerte  —  han  angaar 
heller  ikke  Rom. 

COLLATINUS.     Brutus! 

BRUTUS.  Men  der  er  en  anden  Collatinus 
—  han  som  hin  dag  paa  Forum  fløi  paa  sine  ord 
ind  i  de  tusen  sind  og  blev  til  beslutninger  og 
handlinger  —  ham  er  det!  Han  har  udrustet 
fiendens  hær  med  vort  guld,  og  han  anfører 
nu  Toscanerne  imod  Rom.  Han  vil  leve  og  fort- 
sætte sit  værk,  selv  om  du  gaar  hen  og  dør. 
Indhent  ham,  skaf  ham  hid,  dræb  ham  og  alt 
hans  afkom,  det  er  ham,  som  angaar  Rom! 

COLLATINUS.  Ve  den,  som  for  dig,  Brutus, 
blotter  sine  saar.  Du  drypper  kun  gift  deri,  du 
er  ond  og  frygtelig!  Men  sig  mig  tilslut  —  Kan 
det  være  en  forbrydelse  at  ville  det  gode?  Er 
det  forræderi  at  tro  godt  om  sit  folk? 

BRUTUS.  Sig  mig,  Collatinus,  hvordan  gaar 
det  til,  at  du  faar  en  mening,  som  du  vil  skal 
bli  alles  eie? 

COLLATINUS.  Hvordan?  Føler  man  ikke, 
at  noget  er  ret,  og  vil  man  ei  fremme  det  for 
alle,  fordi  man  føler,  det  er  ret? 

BRUTUS.  Bærer  du  dig  ligedan  ad,  naar  du 
skal  kjøbe  en  hest  eller  en  slave? 

Brutus.  9 

COLLATINUS.     Hvad? 

BRUTUS.  Undersøger  du  ikke  omhyggeligt 
hestens  eller  slavens  aabenbare  eller  skjulte  feil? 

COLLATINUS.     Det  gjør  vel  ogsaa  du. 

BRUTUS.  Eller  føler  du  i  dit  indre,  at  hesten 
eller  slaven  er  feilfri? 

COLLATINUS.  Hvad  er  meningen  med  dette? 
Her  er  ei  tid  til  spøg. 

BRUTUS.  Collatinus,  naar  man  antar  en  over- 
bevisning, der  kan  bli  skjæbnesvanger  for  et  helt 
folk,  burde  man  ikke  da  gaa  lige  saa  grundig  til 
værks,  som  naar  man  kjøber  en  hest  eller  en 
slave? 

COLLATINUS.  Brutus,  vil  du  være  lige  haard 
paa  dommertribunen  idag? 

BRUTUS.  Det  vil  tiden  vise.  Hvad  dig  an- 
gaar,  saa  befaler  jeg  dig,  naar  du  har  dømt,  at 
flygte  fra  Rom.  Din  gode  mening,  dine  taarer, 
dine  gyldne  ord  har  gjort  skade  nok. 

COLLATINUS  (ler  haaniigt).  Det  befaler  du  mig! 
Og  du  tror,  du  har  magt  dertil!  Vel!  Jeg  skal 
bringe  dette  ind  for  folkets  domstol.  Du  skal  faa 
angre  de  ord,  du  har  sagt  idag. 

BRUTUS.  Collatinus,  jeg  befaler  dig  at  lade 
som  ingen  ting  for  folket.  Du  har  kun  at  for- 
svinde. 

COLLATINUS.  Og  hvad  magt  har  du  til  at 
tvinge  mig? 

BRUTUS.  Du  har  hørt  mit  ord.  Spild  ei 
tiden. 

COLLATINUS.  Vel!  Jeg  skal  dømme.  Men 
det  blir  neppe  som  du  vil. 

BRUTUS.  Vær  rolig!  Jeg  skal  sidde  ved 
siden  af  dig. 

(vil  gaa.) 

COLLATINUS.  Nei,  et  ord  endnu,  Lucius 
Brutus.  Hvad  er  din  mening?  Er  jeg  biet  din 
slave?  Kan  du  befale  over  mig!  Dit  hovmod 
maa  ha  gjort  dig  gal!  Vogt  dig,  Brutus,  jeg 
synes  du  først  kan  rense  skammen  fra  dit  eget 
hus. 

BRUTUS.  Som  sagt!  Vi  ses  paa  Forum! 
Farvel,   jeg  gaar  for  at  spænde  sværdet  om  mig. 

(gjør  tegn  til  at  gaa). 

COLLATINUS.  Vel,  vi  mødes  for  folkets  øine, 
Lucius  Brutus. 

(gaar  hurtigt). 
BRUTUS    (blir  staaende  i  tanker). 

VIRGILIA  (hurtig  frem,  hun  har  blomster  i  haaret  og  smyk- 
ker om  halsen). 

VIRGILIA.     Brutus,  Brutus,  hør! 
BRUTUS.     Virgilia  —  jeg  har  ei  tid. 

VIRGILIA.  Jeg  ved  det  hele!  Brutus,  hør 
mig  blot  et  øieblik. 

BRUTUS.     Skynd  dig! 

VIRGILIA.  Brutus,  jeg  kender  dig  og  ved, 
du  er  ei  haard.  Men  ved  du,  at  vor  lille  Octa- 
via  er  meget  syg,  hun  har  krampe,  saa  munden 
skummer.  Jeg  er  ræd,  hun  kan  dø,  og  nylig 
kaldte  hun  paa  dig! 

BRUTUS.  Hun  er  i  gode  hænder.  Farvel, 
Virgilia! 

VIRGILIA.  Og  du  vil  gaa,  som  om  intet  er 
i  veien.  Sæt,  Brutus,  om  alle  vore  barn  døde 
—  der  er  feber  i  Rom. 

BRUTUS.     Jeg  skal  til  Forum.     Farvel! 

VIRGILIA  (udbryder).  Vent,  vent!  Jeg  ber  dig, 
jeg  bønfalder  dig,  Brutus  —  vær  mild  paa  dom- 
mersædet idag! 

BRUTUS.     Men  hvad  er  dette? 

VIRGILIA.  Har  du  glemt,  at  den  ene  er  min 
bror?  Skjænker  du  ikke  mig  en  tanke!  Aa, 
Brutus,  jeg  beT  dig,  tænk  paa  mig  og  vær  mild! 

BRUTUS.  Virgilia,  læg  ei  sten  paa  byrden. 
Vitellius  var  engang  min  kamerat,  og  under  mangt 
et  felttog  har  vi  sovet  i  samme  telt.  Tror  du, 
det  blir  let  at  dømme  ham? 

VIRGILIA.  Tak,  jeg  forstaar,  du  vil  være 
mild.  Men  lad  mig  be  end  engang.  Vær  meget 
mild! 

BRUTUS.     Roms  love  dømmer. 

VIRGILIA.  Men  som  konsul  staar  du  jo  over 
loven.     Du  kan  gjøre,  hvad  du  vil. 

BRUTUS.  Virgilia,  jeg  har  været  med  at  gi 
loven,  skulde  jeg  da  ikke  være  den  første,  som 
opfylder  loven? 

VIRGILIA.  Aa,  lov  og  ret  —  det  lyder  saa  koldt ! 
Har  ei  vort  hjerte  sine  egne  love,  og  har  de 
intet  værd  for  dig  —  du  som  kan  være  ømmere 
end  nogen. 

BRUTUS.  Siger  dit  hjerte,  at  jeg  skal  for- 
raade  Rom? 

VIRGILIA.  Aa,  Brutus,  der  er  unge  mænd 
iblandt  dem,  de  er  forført,  kanske  uretfærdig  an- 
klaget. Glem  ei,  Brutus,  at  de  unge  mænd  har 
en  mor.     Brutus,  Brutus! 

BRUTUS.  Naar  ret  skal  øves,  Virgilia,  da  er 
der  altid  en  mor,  som  hulker. 

VIRGILIA.  Aa,  Brutus,  du  mener  det  ikke. 
Jeg  er  vis  paa,  du  er  mild  idag.  Lov  mig  det. 
Lad  det  være  et  tegn  paa,  at  du  endnu  elsker 
mig!     Hør  mig,  Brutus! 

BRUTUS.  Virgilia,  hvorfor  har  du  smykket 
dig  netop  nu? 

VIRGILIA.  Fordi  du  skulde  se  paa  mig,  Bru- 
tus, og  huske,  at  du  engang  var  god  imod  mig. 
Men  vil  du  nu  lukke  øret  til  for  mine  bønner. 
Sæt  om  det  nu  var  vore  barn,  du  skulde  dømme, 
vilde  du  da  glemme,  at  jeg  var  deres  mor. 

BRUTUS.     Vore  barn!     Hvad  mener  du? 

VIRGILIA  (ivrig).     Intet.    Jeg  sa  kun  hvis  .  .  . 

BRUTUS.     Hvor  er  Titus  og  Valerius? 

VIRGILIA  (med  et  lidet  skrig).  Ah!  —  Aa,  de  fik 
lov  at  gaa  en  tur  i  byen.  Nævn  dem  ikke  i 
samme  aandedræt  som  forræderne. 

BRUTUS.     Godt!    Farvel.   Man  venter  paa  mig. 

VIRGILIA     (knæler,    omslutter    hans  knæ).         Gaa     ikke, 

Brutus,  før  du  har  lovet  at  være  mild. 

BRUTUS.  Slip  mig!  Hvad  er  dog  dette.  Vir- 
gilia,  er  der  noget,  du  skjuler? 

VIRGILIA.  Ja,  Brutus,  du  skal  vide  alt.  Hvis 
du  er  ubarmhjertig  idag,  din  dødsdom  skal  ogsaa 
ramme  mig. 

BRUTUS.  Virgilia  —  jeg  stoler  paa  din  stolt- 
hed.    Farvel! 

(gaar). 

VIRGILIA  (synker  til  jorden).  Han  gaar!  Brutus, 
Brutus!  Nei,  han  gaar  med  faste  skridt.  Alle 
guder  —  stans  ham!  Han  ved  ei,  hvad  han 
gaar  til! 


FEMTE  AKT. 


Forum.     Som  i  første  akt. 
En  flok  borgere  kommer. 

FØRSTE  BORGER.  Ha,  det  skal  bli  lystigt. 
Lad   os  stille  os  op  her,   saa  vi  kan  faa  se  godt. 

ANDEN  BORGER.  Gaa  væk!  Jeg  vil  staa 
her,  saa  jeg  kan  se  Brutus! 

TREDJE  BORGER.  Det  skal  bli  morro  at  se 
de  store  bli  dømt  til  at  miste  knappen.  Før  var 
det  kun  fattigfolk,  naar  de  ikke  kunde  betale 
skatterne. 

FØRSTE  BORGER.  Aa,  de  store  holder  med 
de  store.  Du  skal  se  de  drejer  det  hele  bort  i 
rævestreger,  saa  pakket  faar  løbe  sin  vei. 

ANDEN  BORGER.  Ja,  nu  skal  vi  se,  om 
Brutus  har  ment  det  ærligt.  Eller  kanske  han 
ogsaa  synes,  at  det  bare  er  de  fattige,  som  skal 
ha  straf. 

TREDJE  BORGER.    Men  hvad  siger  I  til  det, 


136 


godtfolk,    at   hans   egne  sønner  er  med!     Jo,    det 
er  en  ungdom  nu  for  tiden. 

FØRSTE  BORGER.  Se,  der  kommer  reb- 
slageren Quintilius.  Kom  hid  du,  vi  har  en  høne 
at  plukke  med  dig. 

REBSLAGEREN.  Leve  friheden!  Ned  med 
forræderne ! 

TREDJE  BORGER.  Hold  du  din  flab  og  kom 
og  gjør  rede  for  dig!  (Griber  fat  i  ham.)  Man  si- 
ger, du  har  betalt  din  gjæld  i  det  sidste,  og  at 
du  har  købt  to  slaver.  Hvor  har  du  saa  pludse- 
lig faat  den  rigdom  fra?  Forklar  dig,  men  hur- 
tigt! 

ANDEN  BORGER.  Det  er  bedst,  du  siger 
sandheden ! 

FØRSTE  BORGER.  Og  det  lidt  fort.  Har 
du  havt  maskepi  med  forræderne,  din  skurk,  eller 
har  du  ikke? 

REBSLAGEREN.  Slip  mig!  Hvad  vil  I?  Har 
I  noget  bevis?     Slip  mig,  hører  I! 

FØRSTE  BORGER.  Han  tilstaar!  Vi  har 
hans  egne  ord.  Til  galgen  med  ham!  Lad  os 
hænge  ham  i  hans  eget  reb.  Lad  os  afgjøre 
sagen  med  det  samme.  Ha,  din  skurk!  Jasaa, 
du  er  biet  stor  paa  det  i  det  sidste  —  da  er  det 
bedst,  du  faar  en  liden  mindelse.  Til  galgen! 
Afsted! 

REBSLAGEREN.  Jeg  er  en  ærlig  mand!  Jeg 
sværger,  jeg  er  ærlig!     Leve  friheden! 

ANDEN  BORGER.  Ingen  udflugter!  Kom 
bare,  eller  vi  hænger  dig  en  gang  til. 

TREDJE  BORGER.  Hans  kone  har  chika- 
neret min  kone,  fordi  vi  lever  paa  løgsuppe.  I 
galgen  med  ham.  Det  er  klart,  han  har  solgt 
Rom. 

FLERE     (slæber   afsted    med    rebslageren).        Til     galgen ! 

Til  galgen.  —  Han  har  solgt  Rom. 

REBSLAGEREN  (spræller).  Jeg  sværger!  Det 
var  min  kone!     Leve  friheden! 

FØRSTE  BORGER.  Din  kone  skal  vi  siden 
afgjøre  sagen  med.     Afsted  med  dig! 

(De  fører  ham  tilhøire.) 
FØRSTE     BORGER      (blandt    de    igienværende).         Der 

kommer  vagten  med  .  .  .  nei  se,  se  der!     Det  er 
dem! 

ANDEN  BORGER.  Og  saamæn  tror  jeg 
deres  hænder  er  bagbundne!  Ho,  ho!  (danser  rundt 
af  henrykkelse.)  Vitellius,  den  blodsuger !  Aquilius, 
som  nylig  spytted  paa  os  smaafolk!  Hænderne 
paa  ryggen!  Som  gjæs,  der  skal  paa  torvet! 
O  venner,  dette  er  en  stor  dag  for  Rom! 

(Vagten  marcherer  ind  fra   venstre,   den  danner  i  baggrunden  to  rader 
og  i  midten  placeres  de  sammensvorne.) 

VITELLIUS  (til  Centurionen).  Men  hvor  er  dom- 
merne! Eller  er  det  denne  haandfuld  pøbel,  som 
skal  dømme  os? 

AQUILIUS.  Jeg  vædder,  det  hele  er  en  ufor- 
skammet  spøg!     Men  vid,    du   bondetamp,    inden 

kvæld    skal    du    faa    erfare,     hvad   det   koster   at 
bagbinde  senatorer. 

CENTURIONEN.  Jeg  handler  efter  ordre. 
Forsvare  jer  kan  I  for  konsulerne!  Der  kommer 
en  af  dem! 

TREDJE  BORGER.    Der  er  konsul  Collatinus! 

(Coilatinus,   fulgt  af  liktorer,    kommer.    Centurionen  hilser  ham  taus. 

Konsulen  stanser  et  øiebllk  og  ser  paa  de  sammensvorne,  men  vender 

sig  derpaa  bort). 

VITELLIUS.  Konsul  Collatinus,  min  gamle 
ven,  —  se  her  staar  jeg  bagbunden. 

COLLATINUS    (giør  en  medlidende  bevægelse). 

VITELLIUS.  Er  det  fordi  jeg  har  kjæmpet  for 
Rom  i  femti  slag? 

AQUILIUS.  Hvem  er  skyld  i,  at  Roms  venner 
forhaanes  paa  denne  vis?  Er  her  en  sammen- 
sværgelse mod  friheden,  og  er  vi  de  første  ofre? 

COLLATINUS.  Lad  os  haabe,  at  mistanken 
mod  jer  maa  vise  sig  at  være  ugrundet. 

VITELLIUS.  Collatinus,  tilstaa  mig  en  gunst. 
Jeg  er  vant  til  at  befale  over  legioner,  men  ei 
til  at  staa  bagbunden  som  en  slave.  Giv  befaling 
til  at  mine  hænder  løses!  Spot  ei  mine  graa 
haar! 

COLLATINUS  (tii  centurionen).  Gjør  som  han 
siger,  men  pas  nøie  paa  hver  især. 

(Hænderne  løses  ) 

FØRSTE  BORGER.  Se  der!  Havde  det  været 
en  simpel  mand! 

ANDEN  BORGER.  Havde  Brutus  været  her. 
Hvor  bliver  Lucius  Brutus  af? 

TREDJE  BORGER.  Man  siger,  han  har  lagt 
sig  syg,  fordi  det  gjælder  hans  egne  sønner. 

VITELLIUS.  Collatinus,  min  ven,  —  endnu 
en  bøn,  dog  ikke  for  mig  selv.  Men  her  er  to 
unge  mænd,  Bruti  sønner.  De  har  en  far,  der 
hader  og  forfølger  dem.  Vi  andre  skal  nok  for- 
svare os,  men  hvem  skal  ta  sig  af  disse  barn? 
Gjør  det,  ven  Collatinus,  du  er  en  af  de  faa,  som 
har  et  hjerte.  Tag  dig  af  de  unge  mænd  imod 
deres  grumme  far. 

COLLATINUS.  Det  lover  jeg.  Og  har  de  sin 
far  imod  sig,  da  er  de  end  mer  at  ynkes  over. 

EN  STEMME  I  BAGGRUNDEN.  Plads  for 
den  ædle  Publius  Valerius. 

PUBLIUS    (fulgt  af  sine  folk,  hvoriblandt  Vindicius).     Kon- 

sul  Collatinus,  er  Brutus  her? 

COLLATINUS.     Vi  venter  ham! 

PUBLIUS.  Det  er  godt,  han  ei  er  kommet. 
Thi  vi  faar  prøve  at  skjule,  at  hans  sønner  er 
med. 

COLLATINUS.     Hvorfor? 

PUBLIUS.  Collatinus,  her  meldes,  at  en  fiendt- 
lig  hær  gaar  med  stormskridt  imod  Rom.  Det 
maa  være  kongen,  der  fører  Toscanerne. 

COLLATINUS.    Endnu  er  vel  ikke  det  romer- 

ske  sværd  rustet.    Saasnart  denne  dom  er  falden, 
rykker  romerne  ud  til  kamp! 

PUBLIUS.  Men  har  vi  raad  til  at  miste  Bru- 
tus?  Er  det  ikke  ham,  som  endnu  engang  kan 
frelse  Rom?  Men  uklogt  var  det  da  at  stikke 
vor  høvding  en  dolk  i  hjertet,  inden  han  gaar 
mod  fienden! 

COLLATINUS.     Hvorledes? 

PUBLIUS.  Brutus  ved  ei,  at  hans  sønner  er 
med  i  denne  skjændsel.  Kan  det  skjules,  til 
kampen  er  over,  da  vil  Rom  ha,  ei  blot  en  Bru- 
tus mer,  men  en  hær  mer. 

COLLATINUS.     Ved  han  intet? 

PUBLIUS.     Endnu  ikke. 

COLLATINUS.  For  Roms  skyld  —  lad  os 
prøve  at  skjule  det,  til  vi  har  slaat  toscaner- 
hæren.  —  Centurion,  bring  Bruti  sønner  til  side. 
I  følge  romersk  lov  har  han  ret  til  at  dømme 
dem  i  sit  eget  hus. 

CENTURIONEN.     Som  konsulen  befaler. 

(Gaar  og  fører  Titus  og  Valerius  ud  til  venstre.) 

FØRSTE  BORGER.     Hørte  I  det? 

ANDEN  BORGER.  Havde  det  været  en  sim- 
pel mand. 

EN  STEMME  I  BAGGRUNDEN.  Plads  for 
den  ædle  Lucius  Brutus! 

(Brutus   kommer,   stanser  og  ser  paa  de  sammensvorne,   gaar  derpaa 
frem  og  hilser  Publius.    Mængden  fylder  snart  pladsen.) 


141 


PUBLIUS.  Lucius  Brutus  —  det  er  en  skjæbne- 
svanger  dag.  Først  vil  vi  faa  brug  for  din  vis- 
dom paa  dommersædet,  dernæst  for  dit  sværd. 
Thi  forræderiet  er  biet  til  en  hær,  der  rykker 
imod  Rom. 

BRUTUS.  PubHus,  jeg  mærker  fiender,  som 
jeg  frygter  mer  end  Toscanerne  og  kongen. 

PUBLIUS.     Og  hvem? 

BRUTUS    (stryger  sig  over  panden,  om  lidt).       Dcrom    si- 

den.     Er  byens  porte  lukket  og  besætningen  for- 
doblet paa  voldene? 

PUBLIUS.     Det  er  i  orden. 

BRUTUS.     Og  hæren  samles? 

PUBLIUS.  Min  legion  staar  alt  under  vaaben. 
Jeg  gav  midlertidig  befalingen  til  Marius. 

BRUTUS.  Godt.  Men  sig  mig,  Publius,  er 
dette  alle  de  sammensvorne? 

PUBLIUS.     De  er  der  alle. 

BRUTUS.  Holder  I  intet  skjult  for  mig?  — 
Publius,  jeg  stoler  paa  dig!  Tak,  fordi  du  aldrig 
sa  en  usandhed! 

PUBLIUS.  De  fleste  tilhører  Roms  bedste 
slægter. 

BRUTUS.  Desto  slettere  eksempel.  Forresten, 
jeg  dømmer  ei  idag.     CoUatinus,  lad  os  begynde. 

COLLATINUS.     Brutus,  hør  et  ord.     En  dom 

blir  "aldrig  retfærdig,  naar  fiendskabet  sidder  paa 
dommersædet.  Tillad  mig  da  at  være  den,  hvis 
sorg  er  stor  nok  til  at  udslette  smaalig  bitterhed; 
se  her,  tag  min  haand! 

BRUTUS.  Mit  haandtryk  er  venskab  —  derfor 
sparer  jeg  paa  det.     Lad  os  først  se  din  dom. 

(Begge  bestiger  dommertribunen.     Liictorerne  opstilles  rundt  tribunen. 
Nogle  senatorer  tar  plads  paa  sædet  bag  konsulerne.) 

FØRSTE  BORGER.     Nu  skal  vi  se. 

ANDEN  BORGER.  Collatinus  er  bleg  om 
næbbet. 

COLLATINUS  (reiser  sig).  Romere,  de  gode  tider 
afløses  brat  af  onde,  og  latter  blir  tidt  til  graad! 
I  ved,  vor  frihed  var  kjøbt  med  blod  og  taarer, 
men  endnu  mens  den  laa  som  spædbarn  i  vort  skjød 
trues  den  af  lumske  mordere.  Dømmer  nu  i 
denne  sag!  I  ser  de  mænd,  hvem  mistanken  har 
stemplet  med  forrædermærket,  men  naar  vi  døm- 
mer, lad  ei  hevnens  skrig  overdøve  retfærdig- 
hedens stemme,  og  lad  os  ei  glemme,  at  vi  døm- 
mer vore  brødre.  Vitellius,  du  er  den  ældste, 
træd  frem  og  sig  os  sandheden ! 

VITELLIUS    (træder  frem  foran  tribunen).        Mine    ædlC 

herrer  konsuler,  —  og  I  andre,  som  har  dømme- 
kraft og  visdom.  Mit  forsvar  skal  bli  kort.  Jeg  siger 
paa  alles  vegne:  Det  er  løgn!  Ingen  af  os  ved, 
hvem  den  hugorm  er,  hvis  gifttand  har  rammet  os 
uskyldige.  Vi  er  fængslet  uden  bevis,  vi  er  be- 
handlet som  hunde  og  ei  som  mænd,  der  har 
tjent    Rom    med    hæder.      Men    vid,    er    der    for- 

ræderi,  da  er  anklageren  selv  den  skyldige,  og 
vi  er  kun  ofre  for  et  snedigt  forsøg  paa  at  føre 
retfærdigheden  paa  vildspor.  Leve  Roms  frihed! 
Giv  os  et  sværd  at  bekjæmpe  tyrannen  med,  — 
anden  opreisning  forlanger  ingen  af  os. 

BRUTUS.     Publius,  hvor  er  slaven? 

(Vindicius  træder  frem  foran  tribunen,  ser  frygtsomt  paa  sin  iierre  og 
knæler.) 

COLLATINUS.     Hvem  tilhører  du? 

VINDICIUS.    Herre,  jeg  er  slave  hos  Aquilius. 

VITELLIUS  (haanier).      Er  dette  vor  anklager? 

AQUILIUS.  Mine  ædle  herrer  —  jeg  forlanger 
min  slave  udleveret,  da  det  er  min  eiendom. 
Efter  romersk  lov  kan  en  slave  ei  vidne  mod  sin 
herre. 

COLLATINUS  (tii  Brutus).      Hvad  siger  du? 

BRUTUS.     Jeg  tier. 

COLLATINUS  (tii  vindidus).  Var  du  tilstede  og 
hørte,  at  disse  herrer  beslutted  at  myrde  kon- 
sulerne? 

VINDICIUS.    Herre,  jeg  ved  ei,  om  jeg  tør . . . 

VITELLIUS.  Tillad  mig  et  ord  —  endnu  er 
aldrig  en  fri  romer  dømt  paa  en  slaves  ord.  Men 
kanske  Roms  frihed  skal  bestaa  deri,  at  en  slave 
forføres  til  at  agere  rænkesmed  imod  sin  herre? 
Ved  Jupiter!  Det  maa  være  en  raadden  sag,  som 
bruger  saa  raadne  midler! 

AQUILIUS.  Jeg  forlanger  min  slave  udleveret 
paa  øieblikket. 

COLLATINUS  (raadviid).  Det  synes  mig,  at  dette 
krav  er  billigt.     Er  der  ei  andre  vidner? 

BRUTUS.     Publius  —  tal! 

PUBLIUS.  Kun  et  ord:  Vindicius  har  frelst 
Rom,  skal  lønnen  være,  at  han  udleveres  til 
sin  herres  pinsler?  Jeg  ber  jer,  romere,  —  tag 
ham  under  eders  beskyttelse.  Gjør  ham  til  en 
fri  mand! 

BRUTUS.     Vindicius  skal  være  en  fri  mand. 

MÆNGDEN.  Ja,  ja!  Vi  beskytter  ham.  Lad 
ham  kun  si  sandheden. 

BRUTUS.  Tal,  Vindicius,  du  er  ei  længer 
slave  under  nogen. 

AQUILIUS.     Ha,  dette  er  forræderi! 

COLLATINUS.     Tal,  Vindicius! 

VINDICIUS.  De  drak  af  kongens  blod  af 
gyldne  bægre  og  svor  kongen  troskab.  De  knælte 
ogsaa  for  en  billedstøtte  af  kongen.  Og  to  af 
hans  sendemænd  var  tilstede. 

COLLATINUS.  Har  du  noget  bevis  for  at  du 
taler  sandt? 

VINDICIUS.     Ved  Jupiter,  det  er  sandhed! 

VITELLIUS  (haanier).    Hau  sværger  ved  Jupiter! 

Vel,   lad   den  skjændsel  overgaa  Rom,   at  en  sla- 
ves ord  gjælder  mer  end  ti  frie  mænds! 

BRUTUS.     Hvem  har  bedt  Vitellius  tale? 

VITELLIUS.     Tilgiv  .  .  . ! 

COLLATINUS  (tii  vindicius).  Er  du  sikker  paa, 
det  var  disse  mænd? 

VINDICIUS.  Ja,  herre.  Men  der  skulde  være 
fler. 

BRUTUS  (pludselig).     Hvad?     Var  der  andre? 

PUBLIUS  (hurtig).     Mine  ædle  herrer  konsuler! 

COLLATINUS.     Publius  —  tal! 

PUBLIUS.  Vindicius,  kom  hid  og  stil  dig  i 
mit  følge.  Hvad  beviser  angaar,  da  har  jeg 
her  en  samling  dokumenter,  som  taler  tydeligt. 
Her  er  breve  fra  Vitellius  til  kongen,  hvori  han 
ber  ham  overfalde  Rom  i  nat.  Her  er  en  liste 
over  alle,  der  har  modtat  guld  og  hæder  af  kon- 
gen for  at  myrde  friheden.  Og  her  er  instrukser 
for  hver  især  af  banden.  Jeg  fandt  det  hele  i 
Vitelli  hus.     Sig,  er  dette  ei  bevis? 

VITELLIUS.  Ha,  er  Publius  biet  indbrudstyv! 
Romere,  dette  er  friheden! 

BRUTUS.  PubHus  —  lad  mig  se  listen  over 
de  skyldige. 

PUBLIUS.  Tillad  mig,  Brutus,  at  læse  den 
høit. 

Brutus.  IQ 

BRUTUS.  Vel.  Men  slaven  sa,  der  var  fler 
end  disse,  som  er  her.  Jeg  ber  dig,  Publius, 
læs  alle  navne. 

COLLATINUS.  Lad  mig  se  listen.  Jeg  er 
sikker  paa,  de  alle  er  her.     Slaven  tog  feil. 

BRUTUS.     Nei,  læs  listen  høit. 

PUBLIUS  (læser).  Senatorerne  Vitellius  og  Aqui- 
lius  .  .  . 

FØRSTE  BORGER.  Ha,  hør  der!  Senatorer 
—  den  er  god! 

PUBLIUS.  Patricierne  Camillus  og  Servius, 
tre  af  slægten  Antonius,  to  af  Varius,  samt 
Fabius  .  .  .  der  er  ei  fler. 

COLLATINUS.     Nei,  der  er  ei  fler. 

BRUTUS.     Giv  mig  listen. 

PUBLIUS.    Konsul  Brutus,  tror  du  ei  mit  ord? 

BRUTUS.     Giv  listen  hid! 

PUBLIUS.  Konsul  Brutus,  jeg  ber  dig,  lad 
dommen  nu  falde  i  denne  sag.  Glem  ei,  at 
fienden  gaar  mod  Rom! 

BRUTUS.  Hvorfor  vil  I  nægte  mig  at  se 
listen?     Giv  den  hid,  det  er  befaling. 

COLLATINUS.  Jeg  har  set  den,  Brutus.  Er 
det  ikke  nok! 

BRUTUS.  Publius,  jeg  blir  utaalmodig!  Kom 
hid  med  listen!    Eller  skal  den  hentes  med  magt? 

PUBLIUS  (gaar  op  og  gir  ham  listen,  vender  saa  tilbage  og 
blir  staaende  bortvendt  med  bøiet  bode.  Senatorerne  paa  tribunen 
hvisker  sammen). 

FØRSTE  BORGER.  Hvad  er  dette?  Se  paa 
Brutus ! 

ANDEN  BORGER.  Han  blir  saa  bleg.  Han 
presser  munden  sammen. 

TREDJE  BORGER.  Han  har  læst  sine  søn- 
ners navne.     Han  vidste  det  ikke  før. 

BRUTUS  (behersker  sig).  Tak,  PubHus,  det  er 
godt. 

(Han  bøier  sig  forover  og  skjuler  et  øieblik  ansigtet  i  hænderne.) 

FØRSTE  BORGER.  Se  der!  Brutus  fælder 
taarer ! 

ANDEN  BORGER.  Nei,  men  han  tænker  vist 
paa  noget.     Tys! 

TREDJE  BORGER.  Hvordan  tror  du,  dette 
gaar? 

COLLATINUS.     Vitellius! 

VITELLIUS.  Hør  mig,  I  konsuler,  og  I  ro- 
mere, agt  vel  paa  mine  ord.  Døm  os  for  mord 
paa  vore  mødre,  for  tempelrov,  for  at  ha  skjæn- 
det  guder,  for  alt  som  hæsligt  er  —  døm  os  til 
pinsler  uden  ende,  men  jeg  ber  jer  —  skaan  de 
to  unge  mænd!  Skaan  Bruti  sønner,  thi  de  er 
uskyldige.  Hører  du  Brutus,  lad  Titus  og  Vale- 
rius  gaa  hjem  til  sin  mor,  og  hvad  du  end  gjør 
mod  os,  trøst  dig  med,  at  dine  sønner  er  uskyldige. 

10* 

FABIUS.     Ha! 

VITELLIUS    (vender  sig  imod   ham).       Ti! 

COLLATINUS.  Brutus,  du  hører  de  er  uskyl- 
dige. 

BRUTUS  (løfter  hodet).     Hvor  er  de? 

PUBLIUS.  Brutus,  du  har  som  deres  far  ret 
til  at  dømme  dem  i  dit  eget  hus. 

COLLATINUS.     Det  er  sandt,  —  det  har  du. 

BRUTUS.     Før  dem  hid! 

COLLATINUS    (giør  tegn  til  centurionen,  som  gaar). 

PUBLIUS.  I  guder!  Gid  jeg  blev  fritat  for 
at  være  tilstede  nu! 

BRUTUS.  (rolig).  Collatinus,  enhver  faar  dømme 
i  sin  egen  sag.    Jeg  dømmer  mine  sønner  selv. 

VITELLIUS.  Brutus,  jeg  sværger,  dine  sønner 
er  uskyldige! 

COLLATINUS.  Det  er  alles  mening,  Brutus. 
Hvorfor  da  trække  dem  ind  i  denne  sag. 

BRUTUS.  Men  hvorfor  staar  de  da  paa  denne 
liste?  Vitellius,  selv  om  du  er  forræder,  vær 
dog  ikke  feig!  Sig  sandheden!  Hvorfor  denne 
liste?  Hvorfor  brevene  til  kongen?  —  Hvorfor 
er  mine  sønners  navne  med?  Og  hvordan?  — 
Er  det  hele  blændværk  —  en  drøm  —  Vitellius, 
opklar  da  denne  sag,  sig,  dokumenterne  er  falske, 
og  jeg  vil  tro  dig! 

AQUILIUS  (efter  en  pause).  I  herrer  konsuler,  vi 
er  overrumplet,  vi  forlanger,  at  sagen  udsættes, 
saa  vi  kan  ordne  vort  forsvar! 

COLLATINUS  (raadviid).  Det  kan  synes  rime- 
ligt. 

PUBLIUS.  Konsul  CoUatinus,  forbrydelsen  er 
bevist,  og  forsvar  er  unyttigt. 

COLLATINUS.     Hvad  siger  konsul  Brutus? 

(Titus  og  Valerius  føres  ind). 
BRUTUS     (stirrer  paa  sine  sønner,   om   lidt).       TitUS    Og 

Valerius  kom  hid! 

FØRSTE  BORGER.     Se,  der  er  de! 
ANDEN  BORGER.     Gaa  væk!    Jeg  vil  se! 

(Titus   og  Valerius  blir  staaende  foran  tribunen   med  nedslagne  øine. 
Centurionen  staar  bag  dem.) 

COLLATINUS  (nikker).     Publius! 

PUBLIUS.  Tillad  mig  et  ord,  lad  først  de 
andre  dømmes,  og  de  to  unge  mænd  tilslut.  Thi 
ungdoms  letsind  kan  ei  straffes  saa  haardt  som 
den  forbrydelse,  der  skyldes  modent  overlæg. 

BRUTUS.  Titus  og  Valerius,  kjender  I  an- 
klagen? 

(Titus  og  Valerius  staar  med  bøiet  hode  og  tier.) 

FØRSTE  BORGER.  De  svarer  ikke.  Se  der! 
Brutus  forstaar  de  er  skyldige ! 

ANDEN  BORGER.  Gaa  til  side  der!  Jeg 
vil  se! 

BRUTUS.     Hvorledes?     I  svarer  ikke? 

(Pause.    Valerius  skjuler  ansigtet  i  hænderne.) 

FØRSTE  BORGER  (lavt).  Det  er  to  stoute 
unge  mænd. 

ANDEN  BORGER.  Det  er  synd,  saa  unge 
de  er. 

BRUTUS.  Valerius  —  er  du  uskyldig,  da  be- 
høver du  ei  at  tildække  dit  ansigt! 

PUBLIUS.     Brutus,  hør  mig! 

BRUTUS  (uforstyrret).  I  kan  ei  ha  hørt  ankla- 
gen. —  Publius,  læs  op  den  instruks,  som  er 
affattet  for  dem.  Lad  os  høre,  hvad  den  inde- 
holder! 

PUBLIUS.  Brutus,  der  er  ingen  instruks  for 
dem. 

BRUTUS.     Giv  dokumenterne  hid! 

PUBLIUS.  Brutus,  er  dette  ei  en  unødvendig 
pine? 

BRUTUS.  Mine  sønner  skal  gives  anledning  til 
forsvar.     Hvor  er  instruksen? 

PUBLIUS  (finder  den  frem).  Det  er  VitelHus,  som 
skriver  dette.  (Læser.)  Mine  kjære  sønner,  jeg  stoler 
paa,  at  I  ikvæld  vil  vise  samme  mod  som  sidste  nat. 
Hvad  dig,   Titus,    angaar,  da  har  du  at  sørge  for 

vin  til  vagterne,  saa  de  sover  inden  midnat,  og , . . 
(stanser.)    Ncl,  spar  mig  for  at  læse  dette ! 

BRUTUS.     Mutius  Scævola! 

MUTIUS  (en  ung  mand,  træder  frem).    Min  ædle  konSUl ! 

BRUTUS.  Du,  som  stak  din  haand  i  ilden 
foran  toscanerkongen,  kan  du  læse  et  dokument? 

MUTIUS.     Som  konsulen  befaler. 

(Publius  gir  ham  dokumentet.) 

BRUTUS.  Læs  —  og  Titus  og  Valerius,  hør 
efter ! 

PUBLIUS.  Brutus,  tilgiv  at  jeg  afbryder.  Men  det 
dokument  er  overflødig.  Og  jeg  spør  jer  konsuler 
og  romere  —  saa  I  nogensinde  Publius  kjæmpe 
for  en  uret?  Har  jeg  ikke  udgydt  mit  blod  for 
lov  og  ret  i  Rom?  Elsker  jeg  ikke  friheden  og 
forlanger  jeg  ikke  straf  for  forræderiet?  Tror  I 
saa,  at  jeg  vil  forsvare  en  uret  nu?  Hvad  de 
herrer  der  angaar,  da  lad  dem  dyrt  betale  sin 
skjændsel.  Men  de  unge  her,  to  kyllinger,  knapt 
endnu  med  fjær,  som  kun  har  forvildet  sig  bort 
fra  sin  mors  vinge  —  vær  ei  mod  dem  en  ubarm- 
hjertig høg.  Slaa  ei  barn  med  økser!  Brutus, 
min  ven,  jeg  ber  dig  ydmygt,  skaan  ialfald  deres 
liv.  Glem  ei,  de  har  en  mor,  og  lad  ei  svaghed 
dømmes  som  ondskab. 

COLLATINUS.  Jeg  mener  som  Publius.  Skaan 
de  unge  mænd,  Brutus. 

VITELLIUS  (raaber).  Brutus,  de  er  uskyldige! 
Døm  os,  men  dine  sønner  er  uskyldige ! 

ANDEN  BORGER.     Se  paa  Brutus! 

TREDJE  BORGER.  Gaa  til  side!  Lad  mig 
faa  se! 

BRUTUS.  Mutius,  du  skulde  jo  læse.  De 
havde  at  sørge  for  vin  til  vagten  om  mit  hus. 
Hvad  mer? 

MUTIUS  (læser).  Vin  til  vagten  —  jo  her  er 
det:  Og  naar  saa  vagterne  er  sovnet,  list  deres 
vaaben  fra  dem,  og  naar  alting  er  biet  stille, 
spil  da,  Titus,  nogle  toner  paa  din  fløite  som 
signal  til  os  .  .  , 

BRUTUS.  Staar  der,  at  de  har  lovet  at  ud- 
føre dette? 

MUTIUS  (leder).    Her  staar  —  jo  her  er  det .  .  . 

EN  STEMME  I  BAGGRUNDEN.  Plads  for 
den  ædle  Virgilia! 

FØRSTE  BORGER.     Hvad?     En  kvinde  her? 

ANDEN  BORGER.  Lad  mig  se!  Af  veien 
der  foran! 

VIRGILIA    (baner  sig  vei,   stanser  med  et  ryk).       Sig,    Om 

der  endnu  er  tid.    Titus  —  Valerius  .  .  .  Brutus ! 
Aa,    jeg   ser.     Lovet   være  alle  guder,  —  der  er 

endnu    tid  !       (Falder  paa  knæ  foran  tribunen).      Saa    hør    da, 

konsuler,    hør   mig,    Brutus!     Aldrig   saa   jeg  dig 

lægge  haand  paa  nogen  svag.  Jeg  ved,  du  er 
ei  grusom,  rygtet  lyver !  Du  er  den  bedste  hus- 
bond og  den  ømmeste  af  alle  fædre.  Vis  det  nu! 
Du  lærte  Rom  at  føre  sværdet!  Lær  nu  Rom 
at  ha  et  hjerte!  Giv  mig  mine  sønner!  Vær 
mild.  Jeg  ved,  du  er  det,  naar  din  hustru  græder 
blod!  Brutus,  der  er  ingen  lov,  som  byder  en 
far  at  være  grum,  selv  ulven  æder  ei  sine  egne 
unger.  Vil  du  dømme  mig  til  døden,  da  døm 
mine  sønner!  Vil  du  .  .  .  du  vil  ikke,  du  kan 
ikke,  Brutus,  Brutus,  Brutus! 

(Hun  hulker.) 

FØRSTE  BORGER.  Se  der!  Collatinus  skjuler 
sit  ansigt  i  sin  kappe. 

BRUTUS     (kniber  et  øieblik  munden    sammen).       MutiuS, 

læs  videre?  Hvordan  lyder  instruksen  for  Va- 
lerius? 

MUTlUS  (læser,  lidt  usikkert).  Valerius  .  .  .  jo  her 
er  det.  (læser).  Valerius,  du  er  den  modigste,  og  jeg 
stoler  paa  dig.  Du  har  at  skaffe  dig  nøglerne  til 
haveporten  og  til  huset.  Og  naar  vægterne  er 
drukne  og  sover  —  og  din  bror  har  git  signalet, 
il  da  med  at  aabne,  først  porten,  derpaa  dørene 
til  huset  .  .  . 

VIRGILIA  (afbryder,  reiser  sig).  Hvad !  Det  der  er 
løgn !  Det  gjælder  ikke  Titus  og  Valerius.  Bru- 
tus, sig  den  mand  i  hans  ansigt,  at  hans  doku- 
ment er  falskt,  lavet  af  en  fiende,  som  vil  os 
ondt!  Titus,  Valerius,  sig  dog,  det  er  løgn. 
Nei,    sig   intet,    alle    kan    jo  se,   I   er  uskyldige! 

Brutus,  se  paa  dine  sønner,  husker  du,  da 
Valerius  laa  syg  og  du  bar  ham  paa  dine 
arme  nat  og  dag.  Husker  du,  da  du  lærte  de 
smaa  poder  at  svømme!  Skal  de  tro,  at  al  din 
omsorg  har  været  falsk?  Kjender  du  ei  deres 
gode  natur  saa  godt,  at  du  kan  værge  dem 
imod  en  ond  beskyldning?  Døm  de  skyldige, 
men  lad  vore  sønner  følge  mig  hjem!  Brutus, 
sig  dog  et  ord!  Løft  din  haand  kun  til  tegn  paa, 
at  du  er  enig !  (om  iidt.)  Hvad?  Du  tier?  Skal 
jeg  da  be  endnu  mer!  Skal  jeg  græde  mine 
øine  ud?  Er  her  ingen,  som  vil  hjælpe  mig? 
Publius  —  du  sa  du  var  vor  ven,  hvorfor  skjuler 
du  dit  ansigt?  Og  I  andre?  Hjælp  mig  dog  — 
saasandt  I  selv  har  en  mor.  Er  ei  Bruti  for- 
tjenester saa  store,  at  I  vil  hjælpe  hans  hustru, 
naar  det  gjælder  livet!  Knæl  med  mig!  Hjælp 
mig  at  røre  hans  hjerte!  Knæl  I  romere  og  bed 
med  mig! 

(Flere  knæle  uvilkaarligt). 

FØRSTE  BORGER.     Naade,  Lucius  Brutus! 
ANDEN  BORGER.     Naade,  naade! 
FLERE.     Naade,  Brutus! 

VITELLIUS    (raaber  i  sterk  bevægelse).     Vi    er    skyldige 

alle  som  staar  her!  Og  jeg  har  ogsaa  skylden  for 
dine  sønner,  Brutus.  Jeg  har  forført  dem.  Jeg 
har  forført  dem. 

VIRGILIA.     Hører  du,  hører  du,  Brutus. 

FØRSTE  BORGER.     Ha,  de  tilstaar! 

BRUTUS.     Mutius,    læs  videre!     Spring  over, 


155 


hvad  de  skulde  foreta  imod  sin  far.    Læs,  hvad  der 
angaar  Rom.     Har  de  modtat  guld  af  kongen? 

(De,  som  havde  knælet,  staar  op.) 
MUTIUS    (seger,    læser   med  skjælvende  stemme).     Lad   SC 

...  jo   her  er  det :    Husk,   at    kongens    guld   og 
hæder  venter  eder,  og  at  .  .  . 

VIRGILIA.     Ti,  ti,  det  er  løgn,  det  er  løgn! 

BRUTUS  (til  en  liktor).  Før  hende  bort.  I  værner 
ei  om  rettens  fred. 

(Liktoren  tar   fat   i  Virgilia   for   at   føre   hende  bort,    men    hun   river 
sig  las.) 

VIRGILIA  (fra  sig  selv).  Rør  mig  ikke !  Brutus, 
ser  du,  at  man  forhaaner  mig,  og  du  tar  mig  ei 
i  forsvar!  Har  du  glemt,  at  jeg  er  din  hustru! 
Hvad?  Vil  du  udlevere  mig  til  pøbelen?  Du 
vil  føre  mig  bort  som  en  forbryder  og  siden 
dræbe  dine  sønner!  Har  du  mistet  din  forstand? 
Aa,  jeg  ser  det  nu,  du  har  løiet,  da  du  sa  mig 
ømme  ord.  Du  er  en  fremmed!  Dit  ansigt  er 
jo  af  sten!  —  Se  der,  I  romere,  han  pønser  paa 
noget  grusomt!  Hjælp  mig  dog!  Riv  mine  søn- 
ner ud  af  hans  klør,  han  er  en  tiger!  Aa,  styrt 
ham  ned  fra  dommersædet,  tag  magten  fra  ham, 
riv  hans  konsultoga  af!  Tusen  gange  heller  en 
tyran  end  en  blodtørstig  ulv,  som  dræber  sit 
eget  afkom!  Styrt  ham!  Gjør  oprør!  Riv  ham 
ned!  Hjælp  mig,  o  romere,  hjælp  mig,  hjælp 
mig! 

FØRSTE  BORGER.     Faa  se!     Faa  se! 

ANDEN  BORGER.  Se  —  Brutus,  hans  hæn- 
der skjælver! 

(Man  knurrer  i  mængden  og  trænger  sig  frem.) 

FLERE.     Giv  dine  sønner  fri! 

BRUTUS  (rolig).  Mutius,  der  stod,  at  kongens 
guld  vinked  dem.  Men  staar  der  intet  om,  at  de 
har  modtat  guld? 

MUTIUS     (leder   i    dokumentet).         Jo,     her!        Skulde 

nogen    af   vægterne    afslaa    vinen,    brug    da   det 
guld,  I  fik  i  nat.     Kongen  vil  gi  .  .  . 

BRUTUS  (afbryder).  Staar  der  noget  om  deres 
ed  til  kongen? 

MUTIUS  (søger).  Jo,  det  ender  — :  husk,  at 
den  dyre  ed,  I  svor  ved  kongens  blod,  den  kræver, 
at  I  lyder  denne  ordre.  Husk  i  morgen  er  I 
senatorer,  og  at  .  .  . 

BRUTUS  (afbryder).    Det  er  nok! 

VITELLIUS  (raaber).  Det  hele  er  min  skyld! 
Det  er  min  skyld.  * 

VIRGILIA  (tonløst,  som  forstenet).  Hvad  ?  Hvorfor 
hjælper  I  ikke?  Se,  han  sidder  der  endnu!  Om 
et  øieblik  er  det  for  sent!  Hjælp  mig  —  aa 
hjælp  mig! 

PUBLIUS.  For  sidste  gang,  Brutus.  Glem 
ei,  at  en  streng  dom  kan  bli  en  farlig  sag.  Fol- 
ket vil  ha  en  mening.     Hvad  vil  du  gjøre? 

BRUTUS  (om  lidt,  frem).     Rom  har  ingen  særskilt 
lov  for  Bruti  sønner. 

VIRGILIA    (slaar  hænderne  om  hodet).      O,    I    gUdcr! 

BRUTUS.     Titus    og  Valerius  —  sig  noget  til 
eders  forsvar. 

(Pause.     Sønnerne  knæler.) 

FØRSTE  BORGER.     Se  der!     De  ber  for  sit 
liv! 

ANDEN  BORGER.    Gaa  til  side!    Jeg  vil  se! 

BRUTUS.     Titus,  min  søn !     Valerius  —  hvor- 
for ..  .  hvorfor  har  I  .  .  .?  — 

(Overmandes  et  øieblik  af  sin  bevægelse,   men  løfter  atter  hodet.) 

VIRGILIA  (holder  sig  for  ørerne).    I  guder!     Nu  fal- 
der dommen! 

BRUTUS    (tonløs,  stirrer  paa  dem).     TitUS,    ValcriuS  

farvel!  (løfter  haanden.)  Liktorer,  gjør  eders  pligt! 

EN    LIKTOR    (ser  spørgende  paa  Brutus). 

BRUTUS    (gjør  en  bekræftende  Bevægelse). 

(Liktorer  griber  Titus  og  Valerius  og  fører  dem  ud.) 

FØRSTE  BORGER.     Se  —  Virgilia  besvimer! 

(Man  bærer  hende  bort.) 

BRUTUS    (sidder  en  stund  og  stirrer  frem,  endelig).        Ro- 
mere —  nu    har  jeg   sagt   mit   ord    i    denne  sag. 

Tillad  mig  da  at  gaa.     Dømmer  de  andre  som  I 
selv  synes! 

(Reiser  sig  og  gaar  langsomt  ned  af  tribunen  og  ud.     Man   viger   sicy 
til  side  for  ham.) 

PUBLIUS  (om  lidt).  Konsul  Collatinus  —  gjør 
pinen  kort.  Lad  dommen  falde  over  de  øvrige! 
De  har  selv  tilstaaet. 

COLLATINUS.  Jeg  henskyder  min  dom  under 
folket  og  foreslaar  landsforvisning. 

PUBLIUS.  Collatinus,  jeg  anklager  dig  for  at 
være  mild  mod  forbrydelsen,  men  ubarmhjertig 
imod  retten!  Vi  saa,  hvor  Brutus  elskede  fri- 
heden mer  end  sit  eget  kjød  og  blod  —  vil  I 
lade  ham  i  stikken  og  skaane  hovedmændene! 
Romere,  følg  Bruti  fodspor! 

COLLATINUS.  Dømmer  da,  romere,  den  som 
vil  landsforvisning  han  sige  ja. 

(Pause.) 
FØRSTE     BORGER     (truer  med  næven).       Døm    SOm 

Brutus ! 

FLERE.     Døm  som  Brutus! 

COLLATINUS .  Forlanger  I  dødsstraf  —  vel  — 
sig  ja! 

MÆNGDEN.     Ja! 

COLLATINUS.  Det  være  dom!  Liktorer,  lad 
dommen  fuldbyrdes. 

(Liktorerne  og  vagten  fører  de  anklagede  ud). 

PUBLIUS.  End  et  ord.  Lad  folket  vide,  at 
enhver  maa  holde  sig  beredt  til  at  forsvare  Rom! 

COLLATINUS.     Hvor  er  Brutus? 

MUTIUS.  Konsul  Brutus  sidder  alene  paa 
trappen  foran  templet. 

COLLATINUS.     Hent  ham. 

(Mutius  ud.) 

PUBLIUS.     Collatinus,  vil  du  nu  føre  hæren? 

COLLATINUS  (stiger  ned  af  tribunen).      Nei,    PubliuS. 

Tillad  mig  at  si  dig  farvel! 

PUBLIUS.     Hvad? 

COLLATINUS.  Det  er  ei  sagt,  at  vi  ses  mer. 
Farvel ! 

PUBLIUS.     Men  hvad  er  dette? 

COLLATINUS.     Farvel,  farvel !  (Gaar  hurtigt) 

EN  STEMME  i  BAGGRUNDEN.  Plads  for 
Lucius  Brutus! 

(Brutus  træder  ind,   langsomt  og  med  bøiet  hode,  han  stanser  og  ser 
spørgende  paa  Pubiius.) 

PUBLIUS.  Tilgiv,  Brutus,  men  den  haarde 
nødvendighed  tvinger  os  til  at  plage  dig  med 
spørgsmaal. 

BRUTUS    (tier,  ser  fjernt  frem  for  sig). 

PUBLIUS.  Vi  venter  ei,  du  efter  dette  skal 
rykke  ud  i  kamp!  Sig  os,  hvem  du  udnævner 
til  hærens  øverste? 

BRUTUS  (om  lidt,  tonløst).  Alle  unge  mænd  har 
en  far. 

PUBLIUS    (bøier  hodet,  tier) 

MUTIUS  (frem).  Konsul  Brutus,  her  er  et  bud 
fra  .  .  . 

BRUTUS    (ser  spørgende  paa  ham.) 

MUTIUS.     Den  ædle  VirgiHa  —  tilgiv  — 

BRUTUS.     Sig  frem! 

MUTIUS.  Hun  har  søgt  døden  ved  en  dolk,  og 
hendes  terner  staar  om  hendes  leie. 

BRUTUS    (synker  sammen,  skjuler  hodet  i  hænderne). 

FØRSTE  BORGER.     Se,  Brutus! 

ANDEN  BORGER.     Han  orker  ikke  mer! 

TREDJE  BORGER.  Jeg  tror,  han  fælder  taarer. 

BRUTUS  (ser  frem,  til  Mutius).  Og  floden?  Har 
den  ei  skyllet  bort  mit  hus? 

MUTIUS    (ser  paa  Publius,  tier). 

EN  SOLDAT  (ind).    I  ædle  herrer. 
PUBLIUS.     Melding? 

SOLDATEN.  Vi  ser  støvskyer  reise  sig  langt 
ude  paa  sletten.  Det  er  Rendens  hær,  som  nær- 
mer sig. 

PUBLIUS.     Godt.     Meld,  at  vi  kommer. 

BRUTUS  (løfter  hodet).  Hør  Publius  —  kan  en 
mand  være  stærkere  end  sin  egen  skjæbne? 

PUBLIUS.  Nei,  Brutus!  Den  mand  er  endnu 
ikke  født.    Men  tillad  mig  at  gaa,  pligten  kalder. 

BRUTUS.     Siger  du,  man  ser  Rendens  hær? 

PUBLIUS.     Saa  lyder  meldingen. 

BRUTUS  (retter  sig  langsomt,  griber  efter  sværdet,  gaar  rank  og 
hurtig  op  paa  tribunen  og  vender   sig  mod  folliet).        Romere 

til  vaaben!      Og  vid,    mit  sværd   skal   falde   lige 
tungt  idag  som  ellers. 

PUBLIUS  (raaber).  Romere,  Brutus  vil  føre  os 
ogsaa  nu! 

BRUTUS  (strækker  sværdet  op).  Saalængc  vi  Hæv- 
der retten  i  Rom,  saa  længe  har  vi  et  Rom  at 
forsvare. 

(Gaar.    Mængden  jubler  og  følger  ham.) 

GYLDENDALSKE   BOGHANDEL,  NORDISK  FORLAG 


JOHAN  BOJER 

EN  PILGRIMSGANG 

FORTÆLLING 

3  Kr.;  indb.  4  Kr.  50  Øre 

Den  er  et  kunstværk,  fordi  den  er  rig  i  sit  indhold, 
samtidig  med  at  den  er  fortræffelig  skrevet.  Man  be- 
høver kun  at  læse  de  første  kapitler  for  at  erfare,  hvor- 
ledes det  er  en  kunstner,  som  her  øver  sit  værk. 

Dr.  Poul  Levin  i  Politiken. 

Det  er  atter  en  moders  tragedie,  som  har  inspireret 
forfatteren  til  en  af  de  gediegneste  menneskeskildringer 
i  moderne  norsk  literatur.  — 

Nils  Kjær  i  Verdens  Gang. 

Romanen  ligner  et  vakkert  lyrisk  digt  deri,  at  intet 

referat    kan  gi  noget  begreb  om  kraften  og  skjønheden 

i  den. 

David  Sprengel  i  Svenska  Dagbladet. 

Johan  Bojer  er  blandt  det  yngre  Norges  mest  fi;em- 

staaende   forfattere,    og  hans   „Pilgrimsgang"  viser   ham 

som  en  kunstner  af  rang,  baade  i  sit  valg  af  emne  og  i 

dets  udførelse. 

Prof.  Karl  Warburg 

i  Goteborgs  Handels  og  Sjofarts  Tid. 


GYLDENDALSKE  BOGHANDEL,  NORDISK  FORLAG 

JOHAN  BOJ  ER 

TROENS  MAGT 

ROMAN 
4  Rr.  25  Øre;  indb.  5  Kr.  75  Øre 

.  .  .  Læseren  slipper  ikke  digterens  ord,  saa  længe 
der  er  en  linje  tilbage. 

Det  skulde  gaa  underlig  til,  om  en  bog  som  „Troens 
Magt",  der  er  saa  helstøbt  og  sterk,  ikke  skulle  bli  en 
af  de  bøger,  der  blir  staaende  i  nordisk  literatur. 

Dr.  Levin  i  Politiken. 

Den  er  i  sin  dybe  psykologi  og  i  formens  klarhed 
og  kraft  et  tegn  paa,  at  dens  forfatter  er  bestemt  til  at 
inta  den  høieste  plads. 

Herman  Bang  i  „Kjøbenkavn'K 

Jeg  ved  ikke  paa  mange  aar  at  ha  læst  en  roman, 
der    har    soknet    saa    dybt  i   den   menneskelige   elendig- 

^^'^^  ^'^''-  0.  R.  F.  i  Aftenposten,  Kristiania. 

Sjelden  læser  man  en  mere  spændende  bog,  sjelden 

en  stilrenere. 

Svenska  Dagbladet. 

Jeg  ved  ikke  paa  mange  aar  at  ha'  læst  en  romaii, 
der  har  været  saa  klart  opbygget  og  saa  sikkert  gjen- 
nemført.  Andreas  Jynoe  i  Morgenbladet. 


